REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treće vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

(Sedamnaesti dan rada)

01 Broj 06-2/126-23

11. jul 2023. godine

B e o g r a d

(Sednica je počela u 10.15 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad sednice Trećeg vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije, konstatujem da sednici prisustvuje 82 narodnih poslanika.

Radi utvrđivanja tačnog broja narodnih poslanika prisutnih u sali, molim da ubacite svoje identifikacione kartice u elektronske jedinice.

Konstatujem da je primenom elektronskog sistema za glasanje utvrđeno da je u sali prisutno 109 narodnih poslanika, što je više od 84 i imamo uslove za dalji rad.

Pošto su se stekli uslovi predlažem da najpre konstatujemo potvrđivanje mandata narodnom poslaniku Narodne skupštine za upražnjeno poslaničko mesto kako bismo omogućili njegovo učešće u radu Narodne skupštine.

Uručeno vam je rešenje RIK o dodeli mandata narodnom poslaniku radi popune upražnjenog poslaničkog mesta u Narodnoj skupštini.

Takođe, uručen vam je izveštaj Odbora za administrativno-budžetska i mandatno-imunitetska pitanja Narodne skupštine koji je utvrdio da su se stekli uslovi za potvrđivanje mandata narodnom poslaniku sa predlogom da Narodna skupština shodno čl. 134. i 135. Zakona o izboru narodnih poslanika konstatuje potvrđivanje mandata narodnom poslaniku Ljubomiru Mariću izabranom sa izborne liste Aleksandar Vučić – Zajedno možemo sve.

Na osnovu rešenja RIK, izveštaja i predloga odbora za administrativno-budžetska i mandatno-imunitetska pitanja. Shodno čl. 134. i 135. Zakona o izboru narodnih poslanika konstatujem potvrđivanje mandata narodnom poslaniku Ljubomiru Mariću.

Čestitam narodnom poslaniku na izboru i molim da se pripremi za polaganje zakletve.

Poštovani narodni poslaniče molim da saglasno članu 17. Zakona pristupite polaganju zakletve.

(Predsednik čita tekst zakletve, narodni poslanik ponavlja.)

„ZAKLINjEM SE DA ĆU DUŽNOST NARODNOG POSLANIKA OBAVLjATI PREDANO, POŠTENO, SAVESNO I VERNO USTAVU, BRANITI LjUDSKA I MANjINSKA PRAVA I GRAĐANSKE SLOBODE I PO NAJBOLjEM ZNANjU I UMEĆU SLUŽITI GRAĐANIMA SRBIJE, ISTINI I PRAVDI“.

Molim narodnog poslanika da potpiše tekst zakletve.

Dozvolite da vam u ime Narodne skupštine i u svoje ime čestitam na izboru narodnog poslanika, poželim uspešan rad u tekućem mandatnom periodu. Hvala i čestitke. Dobro došli.

Mi nastavljamo rad.

Da li neko od predsednika poslaničkih grupa ili ovlašćenih predstavnika poslaničkih grupa želi da zatraži obaveštenje ili objašnjenje.

Reč ima Jelena Jerinić. Izvolite.

JELENA JERINIĆ: Hvala predsedavajući.

Poštovani građani i građanke Srbije počeću sa jednim pitanjem za ministra unutrašnjih poslova Gašića.

Govorili ste o tome ovde koliko je prijava unutrašnjoj kontroli podneta protiv inspektora Mitića i Milenkovića u pokušaju da ih iskreditujete kao svedoke tužilaštva u slučaju Jovanjica. Tada sam vas pitala na čiju stranu na taj način stavljate. Još uvek čekam taj odgovor.

Danas vas pitam – da li unutrašnja kontrola ispituje postupanje policije u slučaju nestanka i svirepog ubistva Noje Milivojev koja je tri nedelje nakon prijavljenog nestanka, pronađena mrtva i raskomadana upravo na mestu na kom je njena porodica od početka tvrdila da se nalazi. Koji su razlozi za ovakvo postupanje policije?

Moje sledeće pitanje odnosi ne na nedavno objavljeni spisak botova zaposlenih u raznim organima javne vlasti koji na društvenim mrežama u radno vreme, o trošku građana i građanki Srbije, obavljaju poslove za račun SNS.

Danima već nema reakcije SNS, pa je moje pitanje za predsednika Republike – da li možemo da očekujemo neko vaše vanredno obraćanje ili vi sa strankom više nemate ama baš nikakve veze?

Da li će se u tom obraćanju naći mesta i da opravdate postupanje bosa Surduličkog EPS-a Bobana Petrovića i vođe lokalnog tima Dragana Stojanovića ili kako to da Vlada Sekulić, generalni direktor „Laste“ i član glavnog odbora SNS objavljuje još jedna spot kojim se crtaju mete novinarima nezavisnih medija?

Da li ćete nam i ovog puta, kao 2017. godine ove dosta neobične okolnosti objasniti, kao kada ste nam objašnjavali da nema niče čudnog da skoro 7.000 ljudi uplati SNS baš 40.000 dinara, a da su neki istovremeno korisnici socijalne pomoći?

Konačno na današnji dan moramo da postavimo još neka pitanja.

Danas je 11. juli, dan kada je pre 28 godina počelo raseljavanje preko 20.000 žena, dece i starih i streljanje oko 8.000 muškaraca i dečaka na više lokacija na području Srebrenice.

Međunarodni sud pravde je 2007. godine potvrdio je da je na taj način počinjen genocid. Moje pitanje za predsednicu Vlade da li je i dalje zvanična politika Vlade Srbije da zvaničnicima Srbije nije mesto u Srebrenici dok se ne odgovara za napad na Aleksandra Vučića 2015. godine u Potočarima.

Šta se konkretno takvom politikom postiže? Ja ne opravdam taj napad i slažem se da ga treba ispitati. Ipak, ne mogu da vas ne pitam da li je moguće da jedne polomljene naočare stavljate u ravan sa ubistvom osam i proterivanjem 20.000 ljudi.

Šta se tačno postiže negiranjem da se u Srebrenici desio genocid, odnosno šta se postiže time kada kažemo da je to bio samo običan ratni zločin ako tako nešto uopšte postoji?

Što se prava tiče, stvar je dosta jasna, jer je pravna definicija genocida veoma rigidna, a posle Drugog svetskog rata sudski je utvrđena samo u dva slučaj. Jedan od njih je Srebrenica 1995. godine. O tome možete čitati u knjizi „Haške nedoumice“ u izdanju Beogradskog centra za ljudska prava. U njoj ćete pročitati o tome kako se pojam genocida neretko zloupotrebljava u politici, a možda u tome prepoznate i neke od svojih postupaka.

Ako zanemarimo i pravnu definiciju i politički kontekst, istina je da negiranje genocida ne čini dobro ni srpskim žrtvama koje su i te kako brojne i bolne. Nema takmičenja u broju žrtava ratnih zločina. Svaka žrtva je previše. Priznanje da se u Srebrenici dogodio genocid ne znači nipodaštavanje ni jedne druge žrtve, ni jedne srpske žrtve. Naprotiv, to nam omogućava da krenemo dalje, a Srbiji da vodi aktivnu miroljubivu politiku i stvara prijateljstva sa onima koji žele isto i za to se zalaže Zeleno-levi front.

Ja sam 1995. godine imala 17 godina, živela sam u Srbiji i na državnoj televiziji nisam mogla da čujem šta se tamo dešavalo.

Gospođo premijerka, vi ste tada imali koju godinu više i bili ste na drugom mestu. Možda ste mogli da čujete još neke informacije.

PREDSEDNIK: To bi bilo pet minuta.

JELENA JERINIĆ: Danas vaša politika kao predsednice Vlade drži i moju i sve sledeće generacije zarobljenim u devedesetim i to uključuje generaciju moje dece, zbog kojih danas postavljam ovo pitanje.

PREDSEDNIK: Reč ima Radmila Vasić.

RADMILA VASIĆ: Hvala, predsedniče.

Poštovani građani, u Srebrenici se nije desio genocid, već zločin i tražim pravdu za sve ubijene Srbe u Hrvatskoj, u Bosni i na Kosovu i na čitavoj teritoriji Republike Srbije i bivše Savezne Republike Jugoslavije.

Poštovani građani, Srpski pokret Dveri-Patriotski blok podneo je zahtev predsedniku Narodne skupštine i Vladi Republike Srbije kojim tražimo da donese odluku da udžbenici budu besplatni za osnovne i srednje škole za svu decu na teritoriji Republike Srbije i odluku o isplati finansijskog dodatka roditeljima 1. septembra u iznosu od 20.000 dinara za svakog školarca.

Udžbenici su besplatni u Beogradu. Donesite odluku da budu besplatni na teritoriji cele Srbije.

Tražimo odgovornost Vlade Republike Srbije zbog toga što se Univerzitet u Prištini ne nalazi na spisku državnih fakulteta u izveštaju Republičkog zavoda za statistiku, uz obrazloženje da se podaci ne evidentiraju od 1999. godine. Da li je moguće da ste sami izbacili Univerzitet u Prištini? Zbog čega i šta ćete preduzeti da ovu grešku ispravite?

Zahtevam od Vlade Republike Srbije da poništi Odluku u Predlogu zakona o izmenama i dopunama Zakona o planiranju i izgradnji od 4.5.2023. godine i da isti bude povučen iz skupštinske procedure usvajanja zbog neustavne odredbe, koja omogućava besplatnu konverziju građevinskog zemljišta iz javne u privatnu svojinu.

Pozivam predsednika i Vladu Republike Srbije da zajedno sa nadležnim ministarstvima odustanu od rušenja starog Savskog mosta i prihvate ili predlog Srpskog pokreta Dveri, da ovaj most pretvori u zonu za pešake i bicikliste ili da prihvate predlog ruskih arhitekata koji predlažu da se stari Savski most pretvori u memorijalni kompleks, kao i da u neposrednoj blizini izgrade novi, ali preko potreban most preko Save.

Da li je tačno da su angažovane četiri ekipe hitne pomoći za rad na Adi Ciganliji u okviru ugovora koji je potpisan na iznos od četiri miliona dinara bez PDV-a za 75 dana rada? Da li je za toliko smanjen broj ekipa koje su potrebne za obezbeđivanje hitne medicinske pomoći građanima Beograda?

Zaposleni koji su angažovani u ovim ekipama plaćeni su iz Republičkog fonda za zdravstveno osiguranje, a da se novac od ugovora troši bez znanja nadležnog ministarstva. Tražimo da budžetska inspekcija i druge državne institucije provere finansijsko i organizaciono poslovanje Zavoda za hitnu medicinsku pomoć. Tražimo i ne sporimo angažovanje ekipa za rad na te renu, posebno na Adi Ciganliji i na drugim mestima, ali to nikako ne sme biti od broja neophodnih ekipa za građane Beograda.

Meštani i članovi bivšeg saveta Mesne zajednice u Osipaonici, opština Smederevo, tražili su od Gradske uprave u Smederevu da na određenom mestu postave čuvara i kontejner koji će voditi računa o deponiji dugoj preko pet kilometara duž puta Osipaonica – Mihajlovac, koja je na trasi vodoizvorišta za ovo mesto.

Prekoputa ove deponije je najplodnije poljoprivredno zemljište. To iz Gradske uprave Smederevo nisu dozvolili i sada se naselje i cela okolina suočava sa totalnim ekocidom. Smeće se izbacuje svuda, na deponiji se pale ukradeni kablovi, a policija ne reaguje. Ne sprečava, ne zaustavlja krađu i paljenje kablova i šverc bakra.

Zagađenje koje nastaje paljenjem kablova, plastike, otpad od uginulih životinja predstavlja pakao za sve građane ovog mesta. Pozivam Ministarstvo za zaštitu životne sredine, sve inspekcije, opštinu Smederevo, MUP Republike Srbije da reaguju i zaustave trovanje ovih građana, kao i da utvrde odgovornost za propuste u radu i urede ovu deponiju u dogovoru sa građanima.

Građani beogradske opštine Barajevo pitaju nadležne koliko koštaju dve noći čistog vazduha kako bi bar dve noći mogli da otvore prozore i da udišu čist vazduh. Naime, u ovoj opštini dozvolili ste fabriku za skladištenje i preradu opasnog i neopasnog otpada „Junirisk“, koja radi bez ikakve kontrole i truje građane Barajeva i okoline.

Zahtevamo da nadležne institucije izvrše detaljnu kontrolu rada ove fabrike za preradu opasnog otpada i nalože mere da se spreči dalje trovanje građana.

Da li je tačno da je u užem izboru za izbor samostalnog prosvetnog savetnika u školskoj upravi u Kragujevcu predsednik opštine Batočina, lider SNS u Batočini Zdravko Mladenović, koji je poznat po vređanju novinara i pokušajima izbacivanja novinara sa sednice opštine Batočina…

PREDSEDNIK: Pet minuta.

RADMILA VASIĆ: Evo, da završim.

Da li ćete dozvoliti da ovakva osoba radi kao samostalni prosvetni savetnik? Šta ćete preduzeti da zaustavite ovu nezakonitost?

Hvala vam, predsedniče.

PREDSEDNIK: Reč ima Milija Miletić.

MILIJA MILETIĆ: Zahvaljujem se, dr Orliću.

Ja ću postaviti nekoliko pitanja, a tiču se svih nas, bez obzira da li je to Svrljig, neko veće mesto, Beograd, Novi Sad.

Moje pitanje je ministarki Dariji Kisić. Tiče se brige o porodici, demografiji. Da li će u okviru Zakona o porodici, gde želimo da pomognemo i našoj deci i ženama… Pitanje je konkretno. Vezano je za porodilje. Da li će imati mogućnost da se porodiljsko tim porodiljama produži za još tri ili za još šest meseci?

Mogu da podsetim da porodiljsko kreće za majke najkasnije 45 dana, a najranije 30 dana pre porođaja. Na taj način, kada se rodi dete i kada beba ima deset meseci, ona treba da počne da radi. Imao situacije da neke porodilje žive same, da su samohrane majke i ona nema mogućnosti da to sutra dete neguje, da pazi, jer dosta porodilja doji bebu i desetom i jedanaestom mesecu, pa i sa godinu dana i zbog toga je moje pitanje nadležnom ministarstvu, jer je već bilo nekih inicijativa da se Zakon o finansijskoj pomoći porodicama i to stavi da za prvo dete njima nje produži za tri meseca, odnosno za šest meseci za drugo dete.

Mislim da je to veoma bitno za sve majke, za sve buduće majke, za njihove bebe, da mogu normalno i slobodno da budu sa bebama, da ih neguju, da ih paze. Na taj način mi ćemo dati još veću podršku pronatalitetnoj politici, jer mi imamo dosta tih naših direktnih davanja i deci i majkama. Sada se sprema da se pomogne svim omladincima, odnosno deci do 16 godina.

Ovo je za mene veoma bitno, da se porodiljsko produži za najmanje tri meseca, tako da bude 15 ili čak 18 meseci za prvu bebu, a dve godine da bude za drugu bebu, pa i više za naredne bebe i za narednu decu.

To je veoma bitno za roditelje, za mlade roditelje i jedna od bitnih stvari jeste ta prosečna, ta minimalna zarada kojom u okviru zakona o pomoći tim porodiljama daje se za pravo da one imaju taj porodiljski dodatak, ta njihova naknada za vreme čuvanja bebe da bude minimalac. On se ne usaglašava kada se usaglašava minimalac za ostale kategorije, odnosno za ljude koji rade, odnosno za žene koje rade.

To je jedno moje pitanje – da li će tu imati mogućnosti da se to usaglašava, porodiljsko, sa povećanjem minimalne zarade?

Još jednom podvlačim, to je veoma bitno i potrebno, bez obzira da li ta majka, ta porodilja živi u Svrljigu, Nišu, Knjaževcu, Beloj Palanci ili Subotici, Novom Pazaru, Tutinu ili Prijepolju.

Hvala još jednom. Očekujem da ćemo to rešiti za dobrobit svih majki, svih porodilja i da našu decu na taj način obezbedimo da imaju uz njih najbolju sigurnost, a to je majka.

PREDSEDNIK: Hvala.

Reč ima Jelena Kalajdžić.

JELENA KALAJDžIĆ: Hvala, predsedavajući.

S obzirom na loše cenu pšenice u Srbiji, na lošu cenu maline, na lošu cenu višnje kada je druga klasa u pitanju, s obzirom na nedostatak prerađivačkih kapaciteta, na nedostatak radne snage, na nedostatak struke na terenu koja bi potpomogla da se nagomilani problemi u poljoprivredi reše, ja ću postaviti nekoliko pitanja Ministarstvu poljoprivrede, šumarstva i vodoprivrede.

Naime, situacija u poljoprivredi je krajnje alarmantna. Cena pšenice za ovogodišnji rod iznosi 20 dinara po kilogramu. Negde na terenu kažu da će iznositi i između 18 i 20 dinara, a prinosi su dosta niži u odnosu na prethodnu godinu.

Ako uzmemo primer Mačve, prosečan prinos po hektaru je pet tona. Po ceni od 20 dinara, dohodak iznosi svega 100.000 dinara po hektaru. Za jedan hektar pšenice, kada se uključi gorivo, kada se uključe sredstva za zaštitu bilja, semenska pšenica, zatim, zakup zemljišta, odnosno arenda, kada se uključi vrša, proizvođač treba da izdvoji čak 160.000 dinara, što znači da su naši poljoprivrednici, kada je pšenica u pitanju, u minusu 60.000 dinara za jedan hektar.

Ništa bolja situacija nije ni u Sremu, ništa bolja situacija nije ni u Banatu. Poljoprivrednici su na protestima tražili da se cena pšenice u našoj zemlji uskladi sa cenom pšenice na relevantnim evropskim berzama, gde je 27 do 28 dinara.

Moje pitanje glasi – šta će Ministarstvo poljoprivrede uraditi po ovom pitanju? Da li će reagovati robnim rezervama i pomoći poljoprivrednicima da bar tako pokriju troškove proizvodnje?

Drugo pitanje – da li su se postigli dogovori, kada je malina u pitanju, između proizvođača, otkupljivača i hladnjačara?

Cena maline, koliko sam videla, po nekom dogovoru je 240 dinara, ali ja moram da obavestim da je cena na mnogim otkupnim mestima 180 dinara, što znači da su i u ovom slučaju naši poljoprivredni proizvođači, kada je malina u pitanju, u minusu.

O ovom problemu sam govorila dosta ranije u skupštinskoj raspravi, pre nekoliko meseci. Govorila sam da će do ovoga doći i ko je hteo, mogao je to odavno da vidi, a sad kad su malinari nezadovoljni, priča se da protestuju, jer oni zapravo hoće da ruše Vladu. To nije tačno. Ljudi protestuju zato što su očajni.

Moram nešto da naglasim, da se konačno kaže, to što je resorno ministarstvo poslalo zahtev Narodnoj banci da odobre moratorijum kredita za prethodnu godinu za neisplaćenu malinu kako bi hladnjačari platili ono što su ostali dužni proizvođačima, ministarstvo ništa nije uradilo za proizvođače. Proizvođači malina su samo dobili svoj novac za prošlogodišnji rod. Oni su te pare trebali da dobiju dosta ranije. Tako da, molim ministarstvo da prestane da se hvali ovim potezom zato što su ljudi samo dobili svoj novac koji su trebali da dobiju još prošle godine.

Sledeće pitanje – kako mislite da rešite problem sa oblačinskom višnjom? Najveći deo ovog roda je druga klasa, a cena druge klase iznosi 37, 38 dinara.

Kada mislite da uključite struku kako bi se poboljšao prinos i kako bi se poboljšao kvalitet plodova?

Da li imate u planu da povećavate prerađivačke kapacitete koji predstavljaju usko grlo kada je višnja u pitanju?

Kada ćete početi da radite u službi poljoprivrednika? Kada ćete početi da ispitujete tržište i da konačno stabilizujete tržišta kada je poljoprivreda u pitanju?

Ako je već neisplativo gajiti malinu, gajiti višnju, sejati pšenicu, recite to ljudima, da lepo iskrče svoje zasade i da prodaju zemlju. Neka bar znaju na čemu su.

Na kraju, građani Srbije treba da znaju to što resorno ministarstvo ne radi svoj posao nije problem poljoprivrednika, već je to problem svih građana u Republici Srbiji. To ide iz našeg džepa. Toga će se građani Srbije setiti kada odu u prodavnicu ili kada odu na pijacu, kada plate jedan kilogram šargarepe 200 ili 250 dinara, kada kilogram luka plate 150 dinara, kada kilogram mesa plate više od 1.000 dinara i kada znaju da je inflacija kada su osnovne namirnice u pitanju više od 100%. Hrana u Srbiji je skuplja nego u Grčkoj, skuplja je nego u Španiji, skuplja je nego u Nemačkoj. Hrana je resurs budućnosti.

Molim ministarstvo da se uozbilji po ovom pitanju, da donese neke sistemske promene, da donese neke hitne mere kako bi naša poljoprivreda konačno profunkcionisala.

Stranka Zajedno ima jasan plan koji se ogleda u pogledu hitnih mera, u pogledu sistemskih mera, po pitanju PIO fonda, po pitanju profesionalnih poljoprivrednika, po pitanju robnih rezervi i po pitanju strategije kako da našu poljoprivredu podignemo konačno na noge. Hvala.

PREDSEDNIK: Reč ima Dragana Miljanić.

DRAGANA MILjANIĆ: Zahvaljujem.

Poštovani građani Srbije, dame i gospodo narodni poslanici, skandalozna odluka Vlade Srbije da EPS praktično prepusti na upravljanje Norvežanima prošle nedelje je dobila svoj epilog.

Nedavna izjava ambasadora Norveške potvrdila je upravo ono na šta je Srpska stranka Zavetnici upozoravala kada je kritikovala odluku vlasti da izvrši transformaciju EPS-a u akcionarsko društvo. Iako mu to ni po jednoj osnovi nije u opisu posla, ambasador Norveške već se ponaša kao likvidacioni upravnik naše državne kompanije. Dao je sebi za pravo ne samo da najavljuje dalju strategiju razvoja EPS-a, već i da licitira hoće li biti otpuštanja zaposlenih.

Ne treba da govorimo koliko je EPS značajan za srpsku privredu, ali i za energetsku i nacionalnu bezbednost.

Podsećam da je ministarka Đedović sama priznala u ovom domu da, citiram, nećemo u toj meri da privatizujemo EPS. Zato bih da joj uputim pitanje – u kojoj je meri predat srpski energetski sistem kada se o njegovoj budućnosti izjašnjava ambasador jedne strane države?

Postavljam pitanje resornom ministarstvu – ko je ovlastio norveškog ambasadora da to čini? I ko je vas, gospođo Đedović, ovlastio da srpske resurse prepuštate u ruke stranaca?

Koristim, takođe, priliku da vas pitam da li su tačni navodi da je u konsultantskoj firmi koju ste angažovali kao eksperte da spase EPS od vaših velikih stručnjaka zaposlena i visoko pozicionirana supruga Aljbina Kurtija? Takav vaš odnos prema državi i njenim strateškim pitanjima doveo nas je do toga da se zapitamo da li je pored ostalih mentorskih funkcija američki ambasador Kristofer Hil postao i nezvanični glavni menadžer Telekoma Srbije? Na proslavi Dana nezavisnosti, američki ambasador je, pored predstavnika vlasti i proevropske opozicije, ugostio i brojne direktore javnih preduzeća. Zatražio je od direktora Telekoma da to preduzeće kupi određene američke proizvode, odnosno telekomunikacionu opremu.

Postavlja se pitanje koje proizvode, po kojoj ceni i sa kojim ciljem i po kom osnovu je sebi dao pravo američki ambasador da sugeriše srpskom državnom operateru od koga i kako će da nabavlja opremu?

Tražimo od Vlade Srbije i Ministarstva informisanja i telekomunikacija da odgovori da li je došlo do nekog novog tutorstva koje je Hilu omogućilo da zadire u strateška srpska pitanja, onako kako to već čini norveški ambasador kad govori o sudbini EPS-a?

Takođe, od Ministarstva prosvete i Republičkog zavoda za statistiku tražimo objašnjenje zašto u zvaničnim izveštajima o upisu studenata u Republici Srbiji nema podataka za Univerzitet u Prištini sa privremenim sedištem u Kosovskoj Mitrovici? Postavljamo pitanje kako je moguće da Zavod ne raspolaže podacima o upisu na Univerzitet koji se i formalno i faktički nalazi u obrazovnom sistemu Republike Srbije? Po kom osnovu se sa spiska kontinuirano izostavlja Univerzitet sa teritorije AP Kosova i Metohije? Želim da vas podsetim da je srpski Univerzitet u Prištini sa sedištem u Kosovskoj Mitrovici međunarodno akreditovan i zvanično priznat od svih zemalja sveta, osim od samoproglašenih vlasti u Prištini.

Mi smo danas došli u paradoksalnu situaciju da se u ovoj Narodnoj skupštini usvajaju zakoni o priznanju diploma koje izdaju samoproglašene kosovske institucije, dok se o diplomama i studentima Univerziteta u Prištini sa sedištem u Kosovskoj Mitrovici ne vodi nikakva zvanična evidencija.

Zato tražim od Vlade Republike Srbije kao osnivača ovog Univerziteta da objasni da li država ima nameru da ovaj Univerzitet, koji ima nemerljiv značaj za Srbe na Kosovu i Metohiji, ili postoje planovi da se on izdvoji iz pravnog i obrazovnog sistema naše države? Zahvaljujem.

PREDSEDNIK: Hvala.

Reč ima Sanja Miladinović.

SANjA MILADINOVIĆ: Poštovani građani i građanke Srbije, moja pitanja biće upućena ministarki zdravlja, a tiču se svih nas.

U vremenu kad se priča da za par godina neće imati ko da nas leči i dalje se ćuti i pod tepih stavljaju mnoge stvari. Tako imamo slučaj za očigledno nesavesno lečenje majke dr Marka Lensa, koje se završilo fatalno.

Da li je tačno da Ministarstvo zdravlja nije postupilo u skladu sa preporukama Zaštitnika građana, ovo su preporuke, i nije sprovelo u skladu sa zakonom inspekcijski nadzor i vanrednu spoljnu proveru kvaliteta stručnog rada Klinike za psihijatriju univerzitetskog Kliničkog centra Srbije, pa je Zaštitnik građana morao da poziva Ministarstvo zdravlja na odgovornost i da se obraća Vladi Republike Srbije i Skupštini Srbije zbog ne postupanja Ministarstva zdravlja u skladu sa preporukama i pozitivnim zakonskim odredbama?

Da li je tačno da Ministarstvo zdravlja nije u skladu sa svojim mogućnostima preduzelo neophodne mere u vezi nezakonitog rada Suda časti i Lekarske komore Srbije, a u vezi sa predmetom protiv Klinike za psihijatriju, koju je pokrenuo dr Lens?

Da li ministar nije želeo da pokrene postupak protiv Lekarske komore i zašto nije organizovao sednicu Etičkog odbora Srbije da se utvrdi odgovornost lekara Klinike za psihijatriju i zašto ministar zdravlja nije smenio prof. dr Srđana Milovanovića, predsednika Republičke stručne komisije za mentalno zdravlje, s obzirom na to da je on jedan od lekara Klinike za psihijatriju koji su dr Marku Lensu postavili lažnu dijagnozu?

Moje pitanje je – da li je takav lekar podoban da brine o mentalnom zdravlju nacije? Suština ovog pitanja je da li je ministarka zdravlja postavila dijagnozu a da nije pregledala pacijenta, što je malo pre spomenuti lekar učinio?

Ovde u Skupštini Srbije ministarka može javno da kaže da li njoj neko ne dozvoljava da postupa u skladu sa zakonom i etičkim principima medicinske struke, te da li ministarka neosnovano brani svoje kolege sa fakulteta i zašto nije ispitana zakonitost rada Sudsko-psihijatrijskog odbora Medicinskog fakulteta u Nišu?

Da li je istina da ste pomoćnicima zabranili da odgovaraju na zahteve Lensa za slobodan pristup informacijama od javnog značaja, s ciljem da bi se izbeglo da se utvrdi nezakonitost rada Ministarstva i rukovodstva ovog državnog organa?

Da li je tačno da ste na mesto šefa Zdravstvene inspekcije postavili osobu koja nema položen stručni ispit za lekara?

Da li je tačno da sekretar Medicinskog fakulteta u Beogradu, dr Jelena Santrić, učestvuje u ispitnim komisijama za polaganje stručnih ispita zdravstvenih radnika, kada nije državni službenik Ministarstva zdravlja? Koliko je Ministarstvo zdravlja plaća po ispitu i zašto joj se plaća ispit kada se na ove ispite ona ne pojavljuje?

Na ovaj način šalje se poruka građanima da su lekari zaštićeni od strane ministarstva i nadležnih inspekcija, bez obzira na svoje stručne greške, propuste u procedurama, nepoštovanje etičkog kodeksa, da u lekarskim krugovima vlada omerta, odnosno mafijaška zakletva ćutanja?

Zdravlje građana vam nije na prvom mestu. Ako hoćemo kvalitetno i moderno zdravstvo, mora da se uvede odgovornost, nadležni organi moraju strogo da rade po propisima, jer su ovde u pitanju ljudski životi.

Želim da naglasim da većina zdravstvenih radnika u Srbiji radi profesionalno i sa najvišim etičkim normama, a da postoji deo koji baca ljagu na ovu struku zbog kojih nam najbolji kadrovi napuštaju zemlju. Takođe, mladi kadrovi se pre odlučuju da idu u inostranstvo, nego za ostanak i rad u ovom sistemu. Zdravstveni radnici koji se ne pridržavaju etičkog kodeksa, dobre prakse, prave stručne greške ne smeju da budu zaštićeni u sistemu i tu nema kompromisa.

Ovo su pitanja, a mi možemo da konstatujemo da vam je život građana na poslednjem mestu. Da li osećate imalo moralnu obavezu? Vi ste postali kao pojedine crkve koje za određenu sumu novca, za 10 „Ave Marije“ i „Oče naš“ oprošteni su vam svi grehovi, a u SNS-u samo za pominjanje Aleksandra Vučića mislite da vam je sve oprošteno i zaboravljeno. On nije bog. Mislite da vreme i prašina zatrpaju sve, narod zaboravi, a vi idete dalje na nove tendere i u gradnje. Hvala.

PREDSEDNIK: Reč ima Vojislav Mihailović.

VOJISLAV MIHAILOVIĆ: Dame i gospodo, građani Srbije, u ime koalicije NADA, koju čine Pokret obnove Kraljevine Srbije i Novi DSS, želim da postavim nekoliko pitanja Vladi.

Prvo pitanje ministru pravde Maji Popović. Poznato vam je da je u oktobru prošle godine počelo suđenje pripadnicima kriminalnog klana Veljka Belivuka, zvanog Velja Nevolja. Belivuk je na početku iznošenja odbrane rekao da je njegovu navijačku grupu vlast angažovala da obezbeđuje proteste i mitinge. Na suđenju je izjavio, citiram: „Ja sam član SNS od 2011. godine. Sa Aleksandrom Stankovićem sam vodio grupu koja je služila za potrebe države“. Belivuk je izjavio da je njegova grupa upravo te godine u saradnji sa ljudima kontroverznog kosovskog biznismena Zvonka Veselinovića učestvovala u rušenju naselja Savamala. Belivuk tvrdi da je prvi kontakt sa državnim vrhom ostvario preko Aleksandra Vidojevića, poznatog kao Aca Rošavi. Prema Belivukovim rečima Vidović je rekao da ga šef šalje da oforme novu grupu. Citiram dalje Belivuka: „Mi svi iz stranke znali smo da Aleksandra Vučića zovu šef i da se to na njega odnosi“. Kako kaže dalje Belivuk, on i Miljković su se sa Vučićem sastali u stanu njegove komšinice Katarine Šišmanović koja je Vučićeva prijateljica. Opet citiram Belivuka: „On, odnosno Vučić nam je tada rekao da nije dobro da se viđamo i predložio je da se viđamo sa Aleksandrom Vulinom.“ Takođe, Veljko Belivuk je u saslušanju naveo da ima informacije koje povezuju državni vrh sa nerešenim ubistvima Vladimira Cvijana, bivšeg visokog funkcionera SNS, koji je bio protivkandidat Aleksandru Vučiću na unutar stranačkim izborima za predsednika, i Olivera Ivanovića, jednog od prvaka kosmetskih Srba.

Gospođo ministarka, u svakoj normalno uređenoj demokratskoj zemlji ovo bi bio signal, povod i obaveza za državnog tužioca da pokrene postupak, sasluša optuženog Veljka Belivuka o njegovim navodima i da u skladu sa tim saznanjem pokrene istragu. Moje je pitanje – da li je Republički javni tužilac pokrenuo postupak, saslušao Veljka Belivuka na navedene okolnosti i da li je u skladu sa njegovim tvrdnjama pokrenut postupak i počelo prikupljanje dokaza koji potvrđuju ili opovrgavaju njegove navode?

Pitanje za predsednicu Vlade Srbije Anu Brnabić. Nemački „Gruner“ koji posluje u Vlasotincu u poslednja dva meseca otpustio je oko 100 radnika, najpre 30 sporazumno pre neka dva meseca, a zatim i krajem juna još 70 njih. Istovremeno je potvrđeno da je turski proizvođač „Džinsi“ koji je poslovao u Leskovcu SMS porukom obavestio oko 700 zaposlenih da im prestaje radni odnos.

Mene zanima, a siguran sam i građane Srbije - koliko je država, a koliko su lokalne samouprave Vlasotince i Leskovca uložile u ove fabrike? Koliko je koštalo zemljište i zgrade koje su im poklonjene i koliko još naših para država je odvojila za subvencije ovih privrednih subjekata?

Ako možete da nam objasnite, kako se ovaj sistem isplati Srbiji, mislim na poklanjanje zemljišta, infrastrukturu i davanje ogromnih subvencija po radnom mestu isključivo stranim investitorima, dok naša poljoprivreda nestaje? Da li je tačan podatak koji sam dobio da je konkretno turski „Džinsi“ dobio 67 hiljada evra subvencije po svakom radniku, a bilo ih je 700 nozaposlenih, što je ukupno 47 miliona evra?

Još jedno pitanje za predsednicu Vlade Anu Brnabić. U junu ste svečano otvorili novi pogon fabrike „Veken Njuson“, koja od Srbije, od novca svih građana iz budžeta dobila subvenciju od 1,6 miliona evra za zapošljavanje 200 radnika. Radnici u ovoj fabrici primaju minimalne zarade od oko 42 hiljade dinara, a kako su preneli mediji, zaposleni su bili primoravani da pred kamerama pričaju kako im je početna plata oko 70 hiljada.

Obmana nije dugo trajala pošto su vrlo brzo radnici počeli da izlaze u javnost sa istinom, da svedoče o visini zarade i načinima na koje su primorani da zaobilaze istinu.

Da li ste i šta kao predsednik Vlade, koja je velikodušno poklonili novac svih građana nemačkoj kompaniji, nešto preduzeli i da li planirate?

Ponovo vas pitam - kakva je to računica koju dajete iz džepova građana subvenciju, u ovom konkretnom slučaju osam hiljada evra po radniku, čija je zarada 350 evra mesečno? Kako se isplati i kakvu korist donosi ovoj zemlji i njenim građanima?

PREDSEDNIK: To je bilo pet minuta.

Reč ima Tatjana Pašić.

Izvolite.

TATJANA PAŠIĆ: Poštovane kolege i koleginice poslanici, poštovani građani i građanke Srbije, moje prvo pitanje je za Ministarstvo finansija – kada će da pokrene postupak nadzora i zatvore one kladionice koje krše Zakon o igrama na sreću i nalaze se udaljenosti manjoj od 200 metara od škola u Beogradu?

Stranka slobode i pravde je 15. jula prošle godine predala gradonačelniku Beograda Aleksandru Šapiću i Upravi za igre na sreću pri Ministarstvu finansija dopis sa lokacijama kojima se nalaze ove kladionice. Zahtevali smo od nadležnog organa da se proveri, pokrene prekršajne postupke i naloži zatvaranje onih objekata koji krše zakon.

Godinu dana ništa nije urađeno, a mi imamo ogroman problem, jer zavisnost od kocke pogađa preko 300 hiljada ljudi u Srbiji, a najranjiviji su deca i tinejdžeri.

Iz Klinike za lečenje bolesti zavisnosti kažu da je svaki treći tinejdžer u Srbiji zavistan od kocke a najmlađi zavisnik ima samo sedam godina.

Veliki broj dece i mladih počinje da se klade tako što ulažu pare od užine, na velikom odmogu i idu u najbližu kladionicu, vrlo brzo postaju zavisnici, ulaze u probleme, dugove, prevare, krađe, drogu, kriminal, čitave porodice bivaju uništene.

Zato pitam Ministarstvo finansija - kada će nadležni organ da pokrene postupak nadzora kladionica koje krše Pravilnik o izgledu i sadržini postera sa obaveštenjem i upozorenjem o zabrani učestvovanja maloletnih lica u igrama na sreću? Zakon se ne poštuje, a broj kladionica je iz dana u dan sve veći.

Čim se oslobodi neki lokal u kome su bili neki korisni sadržaji za građane, u njemu se otvori kladionica ili automat klub i došli smo u situaciju da u blizini škole više ne možete da nađete knjižaru, koja je potrebna đacima, ali na svakom ćošku niču kladionice.

U mom komšiluku konkretno u radijusu manje od 200 metara nalazi se jedna osnovna škola i jedan gimnazija i ima sedam kladionica. Ovde je prekršen Zakon i o udaljenosti kladionice od škole, ali i o udaljenosti samih kladionica i automat klubova.

Zato postavljam i treće pitanje Ministarstvu finansija – kada će nadležni organ da pokrene postupak nadzora i zatvori one objekte u kojima se priređuju igre na sreću, a koje krše zakon u kome se kaže da udaljenost između kladionica, automat kluba i kladionice ili igračnice ne može biti manja od stotinu metara?

Zameraju nam da se bavimo merenjem udaljenosti, jer njih ne brine to što je u poslednjih 10 godina duplo više ljudi koji se klade, a u kladionicama i kockarnicama ostave preko 600 miliona evra godišnje, što je 250 evra godišnje po svakoj porodici.

Ukinuli su porez na dobitke, pa kockarnice i kladionice danas zarađuju više nego ikad. Umesto da naplate porez kao sve uređene evropske zemlje, dodatni novac u budžetu bio bi dovoljan i za lečenje dece u inostranstvu i za finansiranje alimentacionog fonda i za pomoć roditeljima dece sa smetnjama u razvoju i mnoge druge stvari koje su građanima potrebne. Ali ne, oni su ovim primerom pokazali da građani nisu važni, važan je samo interes moćnika bliskih vlasti.

U Srbiji obični ljudi jedva preživljavaju, imaju male plate, kupovna moć je sve manja, jer inflacija sve pojede, ne mogu da sastave kraj sa krajem, a vlast ih ubeđuje da plate i penzije stalno rastu i da su nikad veće. Ta ista vlast otima naše pare, davi se u korupciji i kriminalu, a živi na visokoj nozi.

Mi smo postali društvo u kome je instant zarada u redu, ne biraju se sredstva. U redu je i instant obrazovanje, jer što da učimo kada diploma može da se kupi i baš dobro dođe uz člansku kartu SNS da se instant i zaposli.

Zato ne čudi što u zemlji u kojoj sistem ne funkcioniše sve više ljudi, a posebno mladih posežu za kockanjem u nadi da će na lak i brz način doći do novca.

To je još jedan pokazatelj politike siromaštva i poremećenih vrednosti koju ova vlast promoviše.

PREDSEDNIK: Reč ima Mirka Lukić Šarkanović.

MIRKA LUKIĆ ŠARKANOVIĆ: Zahvaljujem.

Poštovani, koristim priliku da se obratim Ministarstvu zdravlja i ministarki prof. Grujičić.

Teške tragedije u Školi „Vladislav Ribnikar“ i okolini Mladenovca pokazale su koliko je važno i da li i koliko zdravstveni sistem funkcioniše, pre svega Služba hitne medicinske pomoći, ali i kompletan zdravstveni sistem u celini. Srećom, zahvaljujući dobroj organizaciji i brzom delovanju svih zdravstvenih službi izbegnuta je još veća tragedija od preteške koja nas je zadesila.

Međutim, ono što je meni, a verujem i većini zapalo za oko jeste stalni apel za dobrovoljnim davaocima krvi da doniraju krv koji je danima bio prisutan u medijima.

Potreba za ovom dragocenom tečnošću je sve veća zbog toga što je ljudski vek se produžio zahvaljujući razvoju savremene medicine, a samim tim i veći i složeniji hiruški zahvati se odvijaju, koji zahtevaju primenu transfuzije krvi.

Takođe, ubrzan razvoj saobraćaja, saobraćajne infrastrukture, savremena tehnička dostignuća sve češće su uzrok violentnih povreda koje takođe zahtevaju transfuziju. Mnoge teške bolesti traže primenu krvi i komponenti koje su kod pojedinih gotovo i jedini lek.

Sa druge strane, davalaštvo krvi u celoj Srbiji je u konstantnom padu, a razlozi su različiti i brojni. Mnoge bolničke ustanove, pre svega univerzitetski i klinički centri i kliničko-bolnički centri pokušavaju da reše ovaj problem tako što za planirane hiruške intervencije koriste tzv. autolognu krv. Šta to znači? Autologna krv je krv gde su i davalac i primalac krvi ista osoba, a za hitne hiruške intervencije i dalje se koristi dobijana krv od dobrovoljnih davalaca, znači transfuzija krvi i na ovaj način se štedi krv.

U maju mesecu ove godine u skupštinsku proceduru je stigao Predlog zakona o ljudskim ćelijama i tkivima koji bi trebalo da doprinese da se unapredi problem nedostatka krvi. Zakon o transfuzijskoj medicini donet 2017. godine baziran na evropskim standardima predvideo je nov način organizacije transfuzijske službe i obuhvata četiri samostalne institucije, Institut za transfuziju krvi Srbije i Zavoda za transfuziju krvi Novi Sad, Niš i Kragujevac, ali i tri ovlašćene ustanove kao što su Subotica, Užice i Zemun, koji će vršiti prikupljanje, testiranje, obradu i distribuciju krvi u regionalne bolničke centre.

Sa druge strane, ono što je predviđeno ovim zakonom svaka regionalna bolnica predviđeno je da u njoj postoji bolnička banka krvi čiji je zadatak da čuva i distribuira krv prema potrebama bolnice, a dobijenu krv iz ovlašćenih centara i ona naravno ima potrebe da planira potrebe za sledeću godinu za krv. Dobra strana postojanja ovih banaka je mogućnost autologne predonacije, šta to znači? To znači da pacijenti koji se pripremaju za planiranu hiruršku intervenciju u narednom nekom periodu mogu otići u bolničku banku krvi, dati svoju krv, koja će se na adekvatan način prikupiti i čuvati do njegove hirurške intervencije gde će se primenjivati isključivo tom pacijentu. Dakle, ovde se ne radi o dobrovoljnom davaocu krvi, već se radi o davaocu krvi za svoju hiruršku intervenciju.

Na ovom konceptu treba insistirati zato što ne traži poseban kadar, a ni specijalnu opremu od one kojom će već biti opremljene bolničke banke krvi. Međutim, ovakav način transfuzijske službe u našim uslovima je doveo do značajnog pada davalaštva, a namera nam je bila da se unapredi. Od 44 ustanove koje smo imali pre ovih reformi gde se prikupljala krv, pet dana u nedelji puno radno vreme došli smo do sedam punktova gde se krv može prikupljati i oni mobilni punktovi gde se dva do tri puta mesečno organizuje akcija dobrovoljnog davanja krvi koja je, složićete se sa uslovima kada je dobrovoljno davalaštvo svakako u padu, veliki problem.

Problem je veliki ali nije nerešiv. Naš predlog bi bio da se sklopi ugovor između ovlašćenih uslova i regionalnih bolnica o mogućnosti prikupljanja krvi u svim bolnicama kao i ranije, a što omogućava Zakon o mreži zdravstvenih ustanova, gde zdravstvene ustanove radi opšte medicinske koristi mogu praviti ugovor o saradnji. Donorstvo se mora stimulisati i mora se pronaći način na koji će se stimulisati donorstvo.

Naš narodni poslanik pre nekoliko dana, profesor doktor Vladimir Đukić inicirao je akciju dobrovoljnog davanja krvi u Novom Sadu i u tom smislu ćemo i mi narodni poslanici biti uključeni u ovu akciju. U vezi sa tim bih postavila pitanje Ministarstvu zdravlja – da li ministarstvo razmatra ovakvu mogućnost rešavanja problema nedostatka krvi i pada dobrovoljnog davalaštva putem ugovorene saradnje ovlašćenih ustanova sa regionalnim bolnicama, obzirom da to zakon dozvoljava, a što i mi predlažemo kao racionalnu i korisnu mogućnost? Zahvaljujem se.

PREDSEDNIK: Hvala.

Reč ima Milimir Vujadinović.

MILIMIR VUJADINOVIĆ: Hvala predsedniče.

Poštovane kolege, uvaženi građani Srbije, kao društvo i kao država skoro da smo pa navikli na situaciju da je uobičajen način borbe u Srbiji postao pretnja deci i porodici predsednika Republike Srbije. Taj način ste patentirali vi poslanici opozicije, a na terenu ga sprovodite kako vi lično, tako i vaši aktivisti.

Međutim, koliko god to nažalost našeg društva i nacije je postala jedna uobičajena stvar u političkoj borbi, većina pristojnih i normalnih ljudi u ovoj državi a takvih je velika, velika većina nikada neće pristati i smatrati normalnim takvu jednu pojavu i takav jedan vid političke borbe.

Naime, juče je po vašem naloga, vaših aktivista neki kako se zvaše Vidaković Dragan, zvani Mrki uputio direktne pretnje ubistvom deci predsednika države, ćerki Milici i sinu Danilu.

Nije to uradio na svoju ruku i nije čudno kada dolazi takva stvar od Aljbina Kurtija, od šiptarskih terorista sa KiM, ali izgleda da smo se navikli na situaciju da to dolazi i iz redova vas koji dolazite iz opozicije i od vaših aktivista. Valjda ste stali u isti stroj i valjda ste na istom zadatku.

Moje pitanje i pitanje poslanika SNS je upućeno tužilaštvu – šta ćete preduzeti na zaustavljanju ovakve pojave i koje radnje tačno ćete preduzeti kada je u pitanju pomenuti gospodin, moram da kažem nažalost gospodin, ali da li ćete utvrditi ko su njegovi politički nalogodavci.

Bilo vam je malo pa ste i ovih dana na društvene mreže izbacili imena nasumično 14.500 ljudi koji su se valjda drznuli da u medijskom prostoru, a to društvene mreže svakako jesu, iznesu svoje mišljenje i podržavaju politiku srpskog predsednika, politiku SNS i predsednika SNS. Među njima je ime moje malenkosti, ime moje koleginice Dragane Lukić, Tomislava Jankovića, kao da smo mi bog zna šta skriveno, a ne otvoreni borci i podržavaoci politike srpskog predsednika, podržavaoci politike SNS. Nema tu ništa skriveno, jesmo, nastojaćemo to da radimo i mi i onih 14.500 ljudi.

Međutim, otkud vam ideja da targetirate nasumično izabranih 14.500 ljudi, 14.500 porodica i da im upućujete pretnje. Pitanje za tužilaštvo takođe i za Zaštitnika podataka o ličnosti – šta će konkretno učiniti da zaustavi ovakvu pojavu, pitanje za nevladine organizacije i koje kakve aktiviste – koje su to radnje, koje su to mere i koje su aktivnosti koje ćete preduzeti da zaustavite progon 14.500 porodica? Vama je to smešno, 14.500 porodica nimalo to nije smešno.

Na kraju, pitanje za vas poslanici opozicije, ne očekujem da mi odgovorite danas, ali svakako u nekom narednom periodu, koji jeste direktni nalogodavci ovakvih stvari – dokle će da ide vaše bezčašće i politička nemoralnost? Dokle ćete koristiti decu, tragedije, pretnje da bi ste sačuvali ne vlast ili da bi ste se dočepali ne vlasti, jer na vlast nećete nikada. Narod vam ne da, već da biste sačuvali ovu nesretnu neudobnu skupštinsku fotelju? Dokle će ići pretnje i uvrede na račun jedne devojčice koja nosi ime Milica Vučić i čija je jedina krivica to kako se preziva i čija je ćerka, koja je srednjoškolka ničim uključena u politički i društveni život u Srbiji? Dokle će vam smetati jedan mladić koji se zove Danilo Vučić i čija je jedina krivica što je sin srpskog predsednika, koji ne obavlja nijednu javnu funkciju u ovoj zemlji i koji se pojavljuje na svim događajima širom republike, KiM, Crne Gore i trpi i od tamošnjih protivnika torturu?

Dokle ćete biti političke i ljudske hijene i koristiti sve ovo da biste sačuvali ovu nesretnu, neudobnu poslaničku klubu? Na vlast nećete nikad. Dokle ćete žaliti islamske teroriste i mudžahedine Nasera Orića, koji su uglavnom izginuli u okolini Srebrenice uz svakako nedužno stradale ljude nad kojima jeste načinjen zločin u Srebrenici, a koji su direktni krivci za ubistvo 3.500 ljudi u Podrinju, Birču, Skelanima, Kravicama, Bratuncu? Dokle će biti oni jedini koje žalite i dokle ćete ćutati o 3.500 ljudi, Srba, srpske nejači iz Podrinja? Ćutaćete. Mi nećemo, žalićemo nevine kako god bilo njihovo ime vera, nacija i one Srebrenici i one u Podrinju. Čuvaćemo mir među ljudima i moliti se da nam se to više nikada ne ponovi. Živeo mir, živela Republika Srpska, živela Srbija. Hvala vam.

PREDSEDNIK: Hvala svima.

Pošto se više niko od predsednika, odnosno ovlašćenih predstavnika poslaničkih grupa ne javlja za reč, nastavljamo sa radom.

Obaveštavam vas da su sprečeni da sednici prisustvuju sledeći narodni poslanici: Marina Lipovac Tanasković, Stefan Krkobabić, Nikola Dragićević i Tatjana Manojlović.

Nastavljamo pretres o Četvrtoj tački dnevnog reda, tamo gde smo stali juče.

Po prijavi za reč, reč ima Đorđe Stanković.

Izvolite.

ĐORĐE STANKOVIĆ: Hvala predsedniče.

Pošto govorimo danas o smeni ministra Baste, mislim da je važno da počnemo od samog njegovog resora, a to je privreda. Ja sam u prethodnom periodu nekoliko puta pokušavao da istaknem važne stvari, a vezano je za male privrednike. Verujem da našu zemlju pokreću mali privrednici i privatnici koji na kraju krajeva sa 15, 20, 50 radnika i na kraju plaćaju porez i doprinose maksimalno ovom društvu.

Međutim, imamo situacije da u suštini najveći broj napada od strane onih koji su zaduženi za kontrolu, jeste na te male privrednike u smislu zatvaranja po nekim zahtevima koji su vezani za ne znam, višak novca u kasi ili za neprijavljivanje radnika. Verujem da je to važno sankcionisati to nema nikakvog spora, ali mislim da je možda važnije da se sankcioniše na način da se naplati određena kazna i da postoji red u tom kontekstu. Zatvaranjem malih privrednika, zatvaranjem kafića, restorana, prodavnica koje su uglavnom ljudi neki znači, privatnici, jedva krpe kraj sa krajem, vi njima onemogućavate ne samo da zarade već i da plate te radnike, a na kraju krajeva, usporavate tu privredu i verovatno oni na kraju i zatvore svoje radnje.

Imam primere gde su u nekim manjim mestima inspekcije po 200 puta dolazile, zbog lažnih prijava i iz tog razloga to je problem jednostavno u funkcionisanju tih privrednih društva. Iz tog razloga mislim da treba da dođe do javne rasprave po ovom pitanju i u Odboru i za privredu i u Odboru i za finansije, sada pošto imamo situaciju da menjamo ministra koji moram da priznam ništa nije uradio po ovom pitanju. Mislim da bi bilo dobro da sledeći koji bude zadužen za ovaj resor malo više obrati pažnju. Koliko sam shvatio ministar Siniša Mali će preuzeti i ovaj resor, i iz tog razloga smatram da on zaista i jeste neko ko ovaj problem treba da reši ili bolje rečeno da se dođe do nekih izmena zakona po ovom pitanju. Eto, to je moj apel, znači, mislim da treba da zaštitimo te male privrednike i da inicijativa „Ne zatvaraj“ treba da dobije još jedan vetar u leđa.

Sada pošto imamo temu, a vezana je za proteste koji su se održali prethodnog vikenda u Niša, a vezana je i za blokadu pruge, mislim da je važno da odgovorimo na ono što je ministar Vesić konstatovao, a to je određena navodna šteta koja je načinjena blokadom pružnog prelaza u centru Niša. Pre svega, da istaknem da je jednostavno pruga u centru Niša evo već 20, 30 godina i nikako da se izmesti iz tog centra i konstantno slušamo priče da će doći do tog izmeštanja. Na moje poslaničko pitanje koje sam postavio, kada će početi izmeštanje pruge, koja je inače, važno je istaći, kada bude počelo izmeštanje pruge iz centra grada ono će trajati sedam godina. Imajte to u vidu, tako je po planu. Dakle, to izmeštanje nije ni počelo ministar Vesić je najavio da će to biti ove godine, ali kao ne zavisi od nas, nego zavisi od Evropske investicione banke.

Dakle, ministar Vesić je izjavio da poslanici koji su u ovom slučaju organizatori treba da plate neku vrstu štete, da mi platimo nešto što je vezano za protest i vezano za zahteve koje vi niste ispunili. Dakle, gospodo nije ovo pitanje vezano za nas, vezano je za vas, zahtevi koje su građani na neki način tražili vi treba da ispunite, tek tada će doći do rešenja ovog problema.

Ono što je još važnije, evo, sinoć, odnosno juče smo imali situaciju da pružni prelaz kod starog groblja u centru grada nije se spustila rampa i mogla je da se desi još jedna tragedija. Znači, imajte u vidu da se ni rampe ne spuštaju, a onda se nama zamera što protestvujemo i to mirno.

Ono što je takođe važno pošto vi kažete da mi moramo da platimo neku štetu zbog toga što smo mirno protestvovali, moram da postavim pitanja, ko će da plati štetu gospodo kada ste, pošto ste prodali JAT, pošto ste prodali „Geneks“, pošto ste prodali PKB i IMT, rudnik Bor, Aerodrom „Nikola Tesla“, 90% banja i na kraju krajeva izgradili „Beograd na vodi“ poklanjanjem lokacije. Uništili ste „Telekom“, EPS, „Srbijašume“, „Srbijagas“, 150 reka, Azotaru, Železaru, zadužili ste nas 25 milijardi evra i oteli 800 miliona evra penzija. Ko će to da plati? Pošto nama nešto pokušavate da nametnete evo, ovo su pitanja za vas.

Svakako za kraj, imam jednu važnu temu, a to je vezano za te ljude koji se bore u manjim mestima. Prošle nedelje na protestu je bila Nataša Mihajlović sa nama u Nišu i ispričala mi je priča da jednostavno zbog klasičnog mobinga koja je direktora predškolske ustanove „Lane“, direktno na nju napada, Violeta Popović, jednostavno imamo situaciju da te ljude koji evo, godinama se bore na svojim polovima imaju konstantan pritisak na različite načine. Divim se ljudima koji se zaista trude da pruže otpor takvim jednim situacijama i nadam se da će nastaviti.

Moram da vam priznam protesti su pokazali da jednostavno sloboda blizu. Verujem da su protesti pokazali i da će doći do jednog šireg ujedinjenja nacije i da će na sledećim izborima doći do slobode. Jednostavno, savetujem ljude da se trude da se bore i da na neki način budu sa nama i bićemo zajedno do kraja. Prijatno i hvala puno.

PREDSEDAVAJUĆA(Sandra Božić): Zahvaljujem.

Reč ima, narodna poslanica, Biljana Ilić Stošić. Izvolite.

BILjANA ILIĆ STOŠIĆ: Poštovana gospođo predsedavajuća, uvaženi gospodine ministre, uvažene kolege narodni poslanici, poštovani građani, hoću da verujem da smo napokon stavili tačku na besplodno i sasvim nesvrsishodno gubljenje vremena oko pitanja koja ničim ne mogu da doprinesu boljem životu naših građana, a rekla bih da je osnovni pravni, politički, društveni i svaki drugi smisao postojanja i funkcionisanja ovog visokog doma, upravo to da sa kvalitetnim inicijativama i njihovom realizacijom doprinosimo stalnom unapređivanju kvaliteta života u našem društvu.

Nasuprot tome svedočili smo proteklih nedelja da je skupštinska govornica korišćena isključivo za promociju onih političkih opcija koje svojom objektivnom političkom težinom nisu ni blizu mogućnosti da bitnije utiču na donošenje odluka od šireg društvenog značaja u šta smo se, na kraju krajeva u danu za glasanje i svi mogli uveriti, što je već u startu bili svima jasno, odnosno barem onima koji žele da vide činjenice.

Osim što smo izgubili grdno vreme, kada vremena za traćenje svakako nema, utisak mi je da su najveće žrtve bili građani koji su iz sednice u sednicu morali da slušaju preganjanja, besmislene i sasvim neosnovane optužbe za šta imam potrebu da se u svoje lično ime najiskrenije izvinim građanima u nadi da ćemo se od sada pa nadalje mnogo više baviti onim za šta su nas građani izabrali, na kraju krajeva, za šta nas i plaćaju iz sopstvenih džepova.

Ovako smo ne prvi, a verovatno ne i poslednji put mogli da se uverimo da ambicija pojedinih poslanika i poslaničkih grupa počinje i završava se na dve tačke, da se parlamentarnim statusom dokopaju sredstava za finansiranje i da skupštinska zasedanja koriste za ličnu i grupnu promociju koja građane Srbije, barem veliku većinu ne da ne zanima, nego ih se i gnuša. U to se lako mogu uveriti ako povremeno iskoče iz uskog kruga svojih istomišljenika i odu među narod, tzv. obične ljude kada će shvatiti otkud tolika podrška SNS i predsedniku države, Aleksandru Vučiću.

Možda su već i sami shvatili, a bilo je već i vreme odavno da je najgrublja instrumentalizacija jedne od najvećih nacionalnih tragedija naišla na priličan podijum najšire javnosti. Svedočili smo pri svemu tome pravim salvama uvreda koje su pojedine kolege narodni poslanici u ogromnim količinama izručivali pred pojedine ministre, a naročito pred predsednicu Vlade koja je pokazala zaista neverovatno strpljenje da ih uopšte sasluša, kao i da im argumentovano odgovara, ponekad uz određenu dozu povišenog emotivnog naboja, što je obzirom na provokacije sasvim razumljivo i potpuno ljudski. Dobro, kako seješ, tako ćeš i požnjeti.

Lično, bilo bi mi veoma drago da se kolege iz opozicije počnu ponašati bar malo konstruktivnije, jer iza njih stoji određen broj glasova koji su im građani poverili i da bi trebali da budemo malo više zajedno na zajedničkom zadatku, da podržimo ono što je dobro, a da popravimo ono što može na bolje.

Da se razume, naša Vlada funkcioniše kao jedan tim, za dobre rezultate i za efikasan rad ne sme biti soliranja i iskakanja jer Vlada nije debatni klub već izvršni operativni organ za sprovođenje zakonskih i drugih propisa na dobrobit svih, kao i da je lično svakodnevno zalaganje našeg predsednika, Aleksandra Vučića nešto najnormalnije što se očekuje od svih, a pogotovo od najviših, a time i najodgovornijih organa državne vlasti.

Primera za dobrobit zaista ima mnogo, barem ko želi da ih vidi. Zato bih iskoristila ovu priliku da pred ovim visokim domom nabrojim samo neke od projekata oblasti zdravstva u Šumadijskom upravnom okrugu, za ovo kratko vreme koliko traje ova Vlada.

Krenula bih sa kapitalnim projektom rekonstrukcije Univerzitetskog kliničkog centra Kragujevac čija je realizacija počela odabirom i potpisivanjem ugovora sa projektantom krajem juna meseca ove godine. Reč je o trideset hiljada novih kvadratnih metara prostora sa tačno utvrđenom dinamikom radova, za završetak projektne dokumentacije i odabir ponuđača za izvođenje radova tokom druge polovine iduće godine i čija je planirana vrednost oko 45 miliona evra.

Ovo je zaista kapitalan projekat pogotovo kada se ima u vidu da skoro dva miliona građana gravitira prema Univerzitetskom kliničkom centru u Kragujevac, a naročito je kapitalni projekat kada se zna da je deo još grandioznijeg projekta obnavljanja sva četiri klinička centra u zemlji. Paralelno sa tim već je završena prva faza rekonstrukcije Zdravstvenog centra Aranđelovac, a rekonstrukcija Doma zdravlja u Lapovu je već završena, kao i nekih lokalnih ambulanti što je od velikog značaja za lokalno stanovništvo.

Pored objekata, zaista je impresivan spisak opreme koje od oktobra prošle godine stigla u zdravstvene ustanove u Šumadijskom okrugu, pomenuću samo neke, dva linearna akceleratora, četiri i savremenih skenera, najsavremeniji ultrazvučni aparati, rendgen uređaji, sanitetska vozila, kao i oprema za Centre za transfuziju i bolničku opremu i niz drugih neophodnih sredstava za podizanje kvaliteta nege i lečenja naših građana.

Naravno, da smo ponosni na postignuto i da ostajemo duboko uvereni da se u rad i rezultati rada ono jedino što je naša dužnost prema građanima, umesto beskonačnih rasprava na osnovu čega će nas u stvari vrednovati građani na svim izborima i prošlim i na ovim budućim.

Naravno, u danu za glasanje podržaćemo predlog Vlade o smeni ministra Baste. Zahvaljujem.

PREDSEDNIK: Reč ima Gorica Gajić.

GORICA GAJIĆ: Hvala predsedniče.

Poštovani gospodine ministre, koleginice i kolege poslanici, poštovani građani Srbije, ako se osvrnemo iza sebe od oktobra meseca prošle godine do danas imamo delom ovakav bilans.

Nova Vlada Republike Srbije izabrana je u oktobru 2022. godine i to sa rekordnim brojem ministarstava. Na novu Vladu čekali smo mesecima od aprilskih izbora, pa kada smo već toliko čekali logično bi bilo da su ministarske funkcije zauzeli provereni i najbolji kadrovi.

A da li je baš tako? Pa nije, o tome govori i ova rasprava danas i kada je u pitanju ministar unutrašnjih poslova, a evo i kada je u pitanju ministar privrede, ili su ovi ministri izabrani da bi se zadovoljili stranačke apetiti, stranačkih funkcionera, stranaka na vlasti ili apetiti koalicionih partnera, pa tako imamo da pojedine ministre koji prelaze iz resora u resor kako god da se formira nova Vlada, jel jel te oni su sposobni za svaku oblast koja im se da na upravljanje.

Tako smo imali prasku da su na čelu Ministarstva i građevinarstva bili lekari, pravnici, da je ministar odbrane bio čovek koji čak ni vojsku nije služio, da Ministarstvo poljoprivrede i energetike mogu da vode dojučerašnji činovnici iz finansijskog sektora koji su došli iz nekih stranih finansijskih i drugih institucija.

Možda to može da se pravda da je ministar politička funkcija i da stručni deo posla rade pomoćnici ministra i stručni kadar, načelnici sektora u određenim ministarstvima.

Ali, ja se ne bih složila sa tim, prosto ne može osoba koja nema ni dana radnog staža u nekim složenim sektorima, kao što je zdravstvo, energetika, poljoprivreda nikako da vodi uspešno taj sektor ako ne poznaje kako funkcioniše taj sistem i rekoh, ako nema ni dana radnog staža u tom sektoru.

Naravno da nemam ništa protiv ni da ministri budu stranački funkcioneri, pa logično je donekle, zašto bi se inače borili, zašto bi bili članovi stranke, ali samo ako su stručni za onaj resor kojim u podeli ministarstava zapadne.

E, kada se o tome ne vodi računa gospodo, imamo samo da posle sedam, osam meseci ovde u Skupštini raspravljamo o radu i o smeni tri ministra. Doduše, jedan ministar je sam podneo ostavku i tako nas je spasio od diskusija o njegovom radu, ali zato raspravljamo o ministru unutrašnjih poslova i o ministru privrede, i o jednom na zahtev opozicije, a u drugom zahtev za smenu od strane vlasti.

Upravo ove rasprave govore o nestabilnosti Vlade, gospodine ministre. Šta još osvrt na proteklih sedam, osam meseci može da nam pokaže, da nam u privredi baš i ne cvetaju ruže, jer prognozirani privredni rast za ovu godinu od 2,5% izgleda da će se zaustaviti na jedva 1,5%.

Primera radi, rast bruto društvenih proizvoda u prvom kvartalu ove godine iznosio je samo 0,7%, ali je zato inflacija 14%, 15%, 16%, naravno ne možemo da kažemo da je ta inflacija, da je kriva samo unutrašnja situacija, donekle i uvezena, ali možda bi pre trebalo da raspravljamo o radu ministra privrede kada je u pitanju inflacija i kada je u pitanju stanje u našoj privredi, pogotovo kada je u pitanju status naših privrednika koji su nekako stalno u drugom i trećem planu u odnosu na strane investitore. Da li je rezultat ove Vlade da se i sednice u sednicu gospodo zadužujemo za sve kapitalne projekte u Srbiji?

Ja slušam i juče i danas kolege iz SNS koji kažu da se u Srbiji nikada više nije izgradilo puteva, pruga, mostova, domova zdravlja, škola itd. i to jeste činjenica, jeste, najviše se izgradilo sada.

Ali gospodo, ako ne kažete vi, reći ćemo mi, i ja ću uvek to da podvučem, sve to ili bar 80% svega što se u Srbiji gradi, gradi se iz kredita i zajmova od stranih finansijskih institucija, bar 80%, niti gradi SNS, niti gradi Gajić, niti gradi Vučić, gradi se iz kredita i to će vraćati generacije naše dece koja dolaze.

Naš budžet uglavnom se dobrim delom troši na neselektivna davanja, tome smo svedoci godinama unazad, kad god se zaljulja kavez vlasti eto 10.000 mladima, 5.000 mladima, majkama ovoliko, penzionerima onoliko, naravno u ovim kriznim vremenima treba pomoći našem najugroženije građane, ali molim vas gospodo, pomoći najugroženije, 10.000 dinara nekom mladom čoveku do 16 godina, ajde da kažem koji je bogat, čiji su roditelji bogati, pa i ne čini baš puno, potrošiće to za turu pića u nekom kafiću.

U bilans ove Vlade knjiži se i transformacija Javnog preduzeća EPS, od nedavno je to akcionarsko društvo zatvorenog tipa i sva zaklinjanja da nećemo ići u privatizaciju EPS-a možda baš i ne stoje, jer samo ako se osvrnemo na doskorašnji dnevni red, sada već bivšeg nadzornog odbora EPS-a koji je uvrstio na dnevni red tačku da se 11 hidroelektrana izdvoji iz EPS-a i unese u mešovito preduzeće sa Mađarskom kompanijom.

To sa tim se naravno nije složilo rukovodstvo EPS-a, ali zato je verovatno i smenjen generalni direktor EPS-a. No, to ne znači da naš energetski sektor polako ne klizi u privatizaciju, jer koliko smo videli iz medija, a neko ko je to ovde tajna, Javno preduzeća „Srbijagas“ će postati manjinski partner sa 49% vlasničke strukture opet u mešovitoj firmi sa Mađarskom kompanijom.

A kakva nam je situacija gospodine ministre u prosveti i bezbednosti, pa pokazalo se nažalost 3. i 4. maja kada su se desile dve velike tragedije o kojima mi evo raspravljamo već, pa skoro dva meseca i svi se naravno pitamo kako sprečiti nešto slično i svi znamo da niti jednostavnog odgovora, niti jednostavnog rešenja nema.

Gomilalo se u društvu više od decenije, partitokratija, uništene su i zarobljene institucije, urušen je sistem vrednosti, osećaj nemoći od partijskih aparatčika, strah od neizvesnosti u svakom smislu, nasilje svuda oko nas, njegova promocija, kupovina diploma, medijsko satanizovanje svakog kritičkog glasa, bezbroj afera, sprega kriminala i vlasti, a o ovim botovima o kojima se ovih dana govori, evo mene je, umesto vas sramota da o tome pričam.

Sve ovo rezultiralo je, naravno, masovnim protestima građana pod nazivom "Srbija protiv nasilja", koji jasno i glasno poručuju najjednostavnije - Vučiću, ostavka i Vučiću, odlazi, rešeni da više niti trpe, niti ćute.

Ono što je za Srbiju najpogubnije, ova vlast je prihvatila francusko-nemački sporazum i time implicitno priznala secesiju Kosova i Metohija i ostavila srpski narod na milost i nemilost Kurtijevom režimu i vidimo da se svakog dana hapse naši ljudi i da su sve nebezbedniji.

Sada, hajde malo i o Radetu Basti. Ministar Rade Basta istaknut je član i funkcioner Jedinstvene Srbije i, naravno, bio je i predlog ove stranke da bude ministar privrede.

Kako može da se desi da dugogodišnji istaknuti funkcioner ove stranke, čovek koji je vodio ozbiljne privredne sisteme, odnosno provereni kadar samo posle pola godine i koji mesec postane i vodi sasvim suprotnu politiku od Vlade Srbije? Što bi naš narod rekao, da li je to, gospodo, ubačeni element?

Greh Baste je, koliko vidimo, njegova izjava da hitno treba da se uvedu sankcije Ruskoj Federaciji, jer privreda Srbije trpi jako zbog ne uvođenja sankcija.

Drugi greh mu je taj što je pozvao ministre da zajedno šetaju sa građanima na protestu "Srbija protiv nasilja".

Čudno malo, pogotovo ako sankcija Ruskoj Federaciji, kada se osvrnemo na jedan intervju Aleksandra Vučića, koji je na pitanje da li će ova Vlada uvesti sankcije Ruskoj Federaciji, rekao nekako otprilike – ako se u jednom mementu proceni da ne uvođenje sankcija Ruskoj Federaciji mnogo više štete nanosi sprskoj privredi i srpskom društvu možda i razmiliti o uvođenju sankcija Ruskoj Federaciji.

Ja se pitam, ako jednog dana dođe neka rezolucija ili deklaracija o uvođenju sankcija Ruskoj Federaciji i ovde većina glasa za to, da li će Rade Basta biti ponovo vraćen u Vladu Republike Srbije i da li će mu biti sve oprošteno?

Zašto ovde u Skupštini, na kraju krajeva, i nije gospodin Rade Basta, pa da i on kaže koju u svoju odbranu? Zašto nije ovde predsednica Vlade?

Vama svaka čast, gospodine Selakoviću, ali zašto nije predsednica Vlade ovde, pa da kaže šta to još nije dobro uradio, ali za privredu ili šta je to dobro uradio za privredu Rade Basta?

Vlast je, koliko je Rade Basta u svom intervjuu rekao, uradila to da je nasilno sa privatnim obezbeđenjem, pre nego što je Rade Basta ovde smenjen ili mu je izglasano nepoverenje, upala u njegov kabinet, u kancelarije svih zaposlenih, naredila zaposlenima da uzmu samo svoje lične stvari i zaključala kabinet. Tek posle toga mi raspravljamo o svemu ovome.

Gospodo, gde je tu demokratska procedura da se ispoštuje, pa neka je smena, da posle smene bude civilizacijska primopredaja u tom ministarstvu? Ne, ništa od toga nije bilo. Pa, jel to ozbiljna država? Je li to nasilje nad zakonom, odnosno demokratskom procedurom?

To nasilje nad zakonom i demokratijom je manir ove vlasti i naravno, gospodo, da se reflektuje na sve vidove nasilja u društvu.

Pravna država trebalo bi da bude garant suzbijanju svakog nasilja u ovom srpskom društvu. Zato nas iz koalicije NADA, Novi DS i POKS brine što upravo smena tri ministra posle samo sedam, osam meseci od formiranja Vlade govori o njenoj nestabilnosti i daje nam za pravo da strepimo da će se ovo ponavljati i u narednim mesecima. Mislim na smenu još nekih ministara.

Zato ne želimo da svojim glasovima učestvujemo u ovoj igri, kao što je ona dečija „Kolariću, Paniću“, pa sami sebe zaplićete, pa se sami i rasplićete.

Ne mislimo da će se bilo što bitno promeniti u društvu ako opet zamenite dva, tri svoja ministra, da umesto njih dovedete opet neke druge ljude koji su članovi vladajućih stranka. Ništa time srpsko društvo nije dobilo.

Složena i napeta unutar-politička situacija i ništa manje spoljno-politička zahteva, po nama, po koaliciji NADA ostavku cele Vlade, predsednika Vučića, ozbiljne razgovore o potpuno drugačijim uslovima za izbore i, naravno, izbore na svim nivoima, lokalnim, parlamentarnim, predsedničkim. To bi, po nama, trebalo da izleči srpsko društvo.

Hvala.

PREDSEDNIK: Pre nego što pređemo dalje, pošto ste pitali za prisustvo na sednici i učešće u njenom radu, pozive za sve upućujem ja, a ne vi. To se ne odnosi na narodne poslanike. To se odnosi na ministre ili na druge učesnike eventualno. Dakle, ja to određujem.

Vama bi najbolje bilo da vodite računa o poslanicima svojim, pre svega. Dakle, time da se pozabavite i o tome da brinete.

Da vam ne govorimo o glasanju koje smo imali prošle nedelje. To je, pre svega, pitanje za neke druge poslaničke grupe, a ne za vašu.

Pogledajte jutros kvorum. Da li je troje vaših poslanika učestvovalo iz poslaničke grupe u davanju kvoruma? Rekord ste uspeli da postavite svi zajedno, manje nego ikada, a vas 17 ukupno. Bilo je grupa gde je bio jedan. Bilo je čak i grupa gde nije bio niko, nula slovom i brojem. O tome bi bilo mnogo bolje i svrsishodnije da brinete.

Pravo na repliku, Milenko Jovanov.

MILENKO JOVANOV: Ima nekoliko stvari na koje prvo moram da odgovorim.

Moje prvo pitanje je, pošto mi živimo u kavezu, a gde vi živite?

(Gorica Gajić: U Srbiji.)

A mi živimo u kavezu? Rekli ste da nam drmaju kavez. Znači, mi smo životinje koje žive…

(Gorica Gajić: Kavez vlasti.)

Molim?

A gde vi živite? U štali? U oboru? Gde ste vi smešteni?

(Gorica Gajić: U kavezu opozicije.)

A i vi ste u kavezu? Ako ste to… ali onda to tako recite, da ste i vi u kavezu, pa da su to neke vaše metafore, jer ovo je bilo izuzetno uvredljivo.

Naravno, niko vam to neće reći ništa iz prostog razloga što je to dozvoljeno, pošto je ovo Srpska napredna stranka. Da sam ja odgovorio onako kako je trebalo da odgovorim i uputim to gde živi gospođa, onda bi to bilo strašno, uvredljivo. To bi onda bilo - evo kako vređa itd. To je jedna stvar.

Druga stvar, zanimljivo je to što kažete - u vaše vreme, priznajem, izgradilo se najviše puteva, ali to niste izgradili vi. A kako to u svim prethodnim godinama, u svim prethodnim vlastima je takođe bilo zaduživanja, takođe su uzimani krediti i ništa nije izgrađeno? Biće ipak da je do ljudi koji su na vlasti, biće ipak da je do onoga ko upravlja ovom zemljom. Ne grade se ti putevi sami od sebe. A to što se iz grade iz kredita, pa ceo svet gradi iz kredita. Da li znate da neko gradi iz budžeta?

(Gorica Gajić: To recite građanima.)

Da kažemo građanima? A ja vas pitam onda da vi kažete građanima zašto ste vi uzimali kredite.

PREDSEDNIK: Ako možete da ne polemišete iz klupa.

MILENKO JOVANOV: Građani sada kažu - uzeli ste kredit i vidimo na šta ste uzeli kredit, most, škola, bolnica. Na to je otišao kredit. A gde su svi oni kredite koji su uzimani, a ništa nije ostalo? Gde su ti krediti? Kao u onom vicu - da li vidiš most, ne vidim, e tu je provizija. Gde je to?

Čvršće je to što je rekao Aleksandar Vučić i pokazalo se posle tolikog testa vremena da se ništa nije promenilo u srpskoj spoljnoj politici, a vama je to nedovoljno. Vi pevate dodole, političke dodole - hajde uvedite sankcije Rusiji, hajde priznaj nezavisno Kosovo, jer to je jedini način da mi opstanemo na političkoj sceni.

(Gorica Gajić: To mi ne govorimo.)

Apsolutno to govorite, jer vi predviđate da će nešto eventualno, možda u budućnosti, ako, ipak da se promeni.

Da li je to danas tema? Nije. Da li je to neko rekao? Nije. A znate šta je promena? Kada kažete Haški tribunal je deveta rupa na svirali, a onda ode ceo vojni politički vrh jedne zemlje u Hag. E to je promena, ali za tu promenu vi imate razumevanja, jer vama je to u redu, vama je to okej, od devete rupe na svirali do celog vojnog i političkog vrha i to je okej, tu se ne postavlja pitanje, jer to je genijalna misao, a ovde ćete da predviđate šta će da se desi, što se ne događa i ne dešava i kritikujete ono što će se eventualno, možda, ako desiti u budućnosti, jer ste vi to tako videli. Pobogu, ajde malo o činjenicama, najzad.

Hvala.

PREDSEDNIK: Hvala.

Reč ima ministar Nikola Selaković.

NIKOLA SELAKOVIĆ: Zahvaljujem.

Mogu samo da dodam vezano za ovo što je moj uvaženi prethodnik upravo rekao, a to je – a u kojoj to zemlji se kapitalne investicije ne finansiraju iz kredita?

(Gorica Gajić: Ali, da se kaže, ministre, tako.)

PREDSEDNIK: Bez vikanja iz klupe, još jednom.

NIKOLA SELAKOVIĆ: Čekajte, a ko o tome ćuti?

Naravno, i kažemo i pohvalimo se time što danas kada uzimamo te kredite, uzimamo ih po neuporedivo nižim kamatnim stopama nego što su ih uzimali oni koji iza tih kredita nisu ostavili ništa. Dakle, nisu ostavili ništa.

Ja moram nešto ovde da kažem, baš apropo toga, ko je uzimao kredite i koje šta ostavljao iza sebe. Ljudi, u vreme sankcija ova država je izgradila autoput od Niša do Leskovca, u vreme sankcija izgradila je jednu stranu autoputa, skoro do granice sa Mađarskom, u vreme sankcija izgradila je autoput do Pančeva. Kada su te sankcije prošle i kada je došlo tzv. oslobođenje, niste mogli kroz ravnu Bačku da podignete autoput, gde nije trebalo da dignete ni jedan jedini nadvožnjak, ni jednu jedinu petlju, ništa od toga da napravite, niste uspeli za deset godina da napravite autoput do Horgoša. I onda nama koji smo uspeli da završimo i Koridor 10 u potpunosti.

Priča ovaj čovek o onome o čemu su govorili drugi poslanici, napadajući ovu Vladu.

(Borko Stefanović: Nije tačno.)

Jeste tačno.

PREDSEDNIK: Bez dobacivanja.

NIKOLA SELAKOVIĆ: Ako niste slušali ili niste bili tu, to je vaša stvar.

PREDSEDNIK: Gospodin Stefanović je tek došao, nije čuo.

NIKOLA SELAKOVIĆ: A onda ovu istu vlast napasti rečima – sva zaklinjanja u to da nećete ići u privatizaciju EPS-a.

Hajde ovako, da se razumemo. Mi smo rekli neće se ići u privatizaciju, nismo se zaklinjali. Tako ste nas napadali pre devet godina da ćemo da privatizujemo Telekom, organizovali ili pokušavali da organizujete proteste oko toga, iz razno-raznih tajkunskih firmi, medija, uglova, konglomerata medijskih, koji nemaju sedište u Srbiji, već imaju sedište van Srbije, a bave se isključivo Srbijom, pokušavali tu firmu da miniraju. Danas Telekom ne da samo radi u Austriji, ne da radi u Crnoj Gori, u Republici Srpskoj, počeo je u Severnoj Makedoniji, počeo je da radi u Švajcarskoj. To je valjda potvrda kvaliteta i snage te firme.

Kada ste rekli da smo se zaklinjali, neko drugi se zaklinjao. Neko drugi je u vreme kada nije moglo da se uđe u ovu zgradu zato što je bila opljačkana i spaljena, položio zakletvu u Sava centru, na Ustav Savezne Republike Jugoslavije, a onda tu istu zakletvu prekršio jednim potpisom 12. marta 2002. godine na Beogradski sporazum, u prisustvu nekadašnjeg generalnog sekretara NATO, koji je tada došao ovde kao specijalni izaslanik EU za spoljnu politiku i bezbednost, Havijer Solana, o njemu je reč. Dakle, onaj koji se zakleo na Ustav države da će je braniti, da će je čuvati, da će taj Ustav poštovati, je jednim svojim potpisom taj Ustav pogazio.

Da ne pričamo o ovoj devetoj rupi na svirali i izručivanju naših ljudi kao vreća Haškom tribunalu.

Ali, kada je reč o zaklinjanju, onaj ko se zakleo na taj Ustav, jednim potpisom je Ustav pogazio. Kaže veliki, možda i najveći srpski pesnik Petar II Petrović Njegoš: „Gleda majmun sebe u zrcalo“. Čista auto-projekcija. Nemojte vi nama da pričate o kršenju zakletve, vi koji ste prisustvovali, ne prisustvovali, koji ste bili deo sistema kome ništa zakletva nije značila. Napadati predsednika Vučića, ovu vlast, ovu Vladu da se zaklinje da neće nešto privatizovati, pa onda to privatizujete.

Ljudi, da li ste vi svesni, ovde je neko danas nas napao za nalaženje strateškog partnera za RTB Bor. Niste vi. To su neki drugi, koji su i juče isto o tome pričali.

Danas je prosečna plata u RTB Bor preko 1.000 evra. To nam pričaju oni koji su poručivali da se seje kikiriki i da se zatrpaju borske rudničke jame.

Mi se navodno zaklinjali. Još jednom, nismo se zaklinjali. Oni koji su se zaklinjali, oni su svoju reč pokazali koliko vredi. Nije vredela ništa. Da li smo mi privatizovali NIS ili onaj ko se zaklinjao? Ko je to uradio? Kaže se - samo 49% vlasništvo „Srbijagasa“. Pa, „Srbijagas“ ima takvu strukturu, on je naš svega 49%. Isto iz nekog prethodnog vremena priča.

Priča se o tome da je Vlada nestabilna zato što je dovedeno u pitanje poverenje trojice ministara. Koliko je Vlada nestabilna, toliko se videlo na glasanju o poverenju ministra, gde je opozicija pokrenula to pitanje, gde je 61 poslanik opozicionih stranaka potpisao tu inicijativu, a od 61, glasanju prisustvovalo 43, a od tih 43, šestoro nije glasalo za to, dakle, nije podržalo inicijativu koju su potpisali.

Na kraju, od 61, dvadeset petoro nisu uopšte došli na glasanje. Eto koliko se drma Vlada i koliko je Vlada nestabilna. Toliko da onaj ko je potpisao i tražio da se smeni ministar Gašić, ma nije mu to ni važno, nije došao ni da podigne ruku. To više govori o stabilnosti Vlade, o nestabilnosti onih koji su tražili njegovu smenu.

Još nešto. Nemojte molim vas da nam pričate o tome da je navodno nasilje nad zakonom i demokratijom manir ove vlasti, o tome što je neko ovlašćen. Dakle, niko nije doveo nikoga sa ulice. Imate ovlašćeno obezbeđenje. Da li je to negde pripadnik MUP, da li je to po zakonu angažovana određena firma koja pruža fizičko-tehničko obezbeđenje nekog objekta, došao, rekao nekome da može da uzme svoje lične stvari i napusti radne prostorije.

Hoćete da vas podsetim kako je to izgledalo u vreme kada su neke stranke kojima ste pripadali ili pripadate to činile, kada su ministrima i zvaničnim funkcionerima sa čarapom na glavi i dugim cevima u rukama upadali u kabinete i izmarširali ih napolje?

(Gorica Gajić: To je vaš koalicioni partner.)

PREDSEDNIK: Bez dobacivanja.

NIKOLA SELAKOVIĆ: Dakle, to nije bio manir te vlasti da vrši nasilje nad zakonom i demokratijom. Nemojte nam, molim vas, pričati o tome.

Ono što je za mene najvažnije kao člana ove Vlade, i to moram na kraju ovog svog obraćanja da kažem, u jednom ne mogu nikako, takođe, da se složim, a to je priča o navodno tome da je ova vlast prihvatila nemačko-francuski papir. Manite se toga. Ako ste zaista neko kome je Srbija na srcu, kome je Kosovo i Metohija na srcu, onda se ne pričaju sitne i tričave priče, nego se gleda kako državi da se pomogne u najtežem trenutku kada je u pitanju naš narod i naša država na Kosovu i Metohiji, kako da zbijamo redove, kako da budemo zajedno, kako da budemo sabrani, kako da budemo jedinstveni, oko čega da se okupimo, pa da se okupimo oko naše države. Samo Srbija može da pomogne Srbima na Kosovu i Metohiji i samoj sebi. I u ovim teškim geopolitičkim momentima, kako to da uradimo?

Da li vi zaista mislite da ovu državu vode glupi ljudi koji će vam izlaziti u čitavu javnost sa strategijom o tome šta će, kako će i gde će raditi? Jedna od najvećih gluposti koja može da se čuje, i to zvoni, zvoni već duže vremena, to je ta priča o navodnoj izdaji Kosova.

Ljudi, to je takva budalaština, to je takva glupost. Jel vi mislite da je neko posle 11 godina borbe, stvaranja manevarskog prostora da se borimo za naš narod, toliko glup da uradi tako neku stvar?

Dajte, molim vas, da se koncentrišemo i orijentišemo na to kako da pomognemo našem narodu, kako da pomognemo našoj državi, kako da zaštitimo Srbe na Kosovu i Metohiji u nemogućim uslovima. Jel mislite da ćemo to uraditi tako što ćemo se međusobno optuživati, pričati kojekakve gluposti, petparačke priče iz žute štampe?

Zaista se trudim da svakoga uvažavam, poštujem maksimalno što mogu, ali ovo što sam vam rekao, ne obraćam vam se lično, to znam da je nije dozvoljeno, apelujem na ono što jeste, a nadam se da postoji makar određena doza patriotske svesti. Možemo mi da se razlikujemo u svemu politički, ali ovde smo svi zajedno, da li neko kao član Vlade, neko kao član Narodne skupštine, da branimo Srbiju. Svako od nas je ovde položio zakletvu.

Dajte da pokažemo još jednom, a možemo, retke su to, nažalost, bile situacije, istorijske, ali kada se pokaže koliko možemo da budemo jedinstveni. Ima vremena, bavićemo se našim međupolitičkim razlikama, oko toga ne sme da postoji razlika.

Zato vas molim, malo pre kada ste govorili o stanju bezbednosti, o stanju u prosveti, pa bio sam i ovde prisutan, bio sam prisutan i u Srbiji, slušao koliko puta je predsednik Vučić pozivao na razgovor, koliko smo čekali i dalje otvoreni za svaki konstruktivan predlog, šta i kako da se radi da se to stanje poboljša. To nije posledica, znate, nečega što je trajalo pet, deset ili petnaest godina. Sve pojave u našem društvu su slika i prilika svih nas i mi smo slika i prilika toga. Ne može jedan deo da bude sjajan, a drugi da bude nikakav. Zato vas molim da ako o nečemu pričamo, dajte da pričamo ozbiljno.

Apsolutno sam uveren, a vi ste počeli sa pričom o EPS-u, sa pričom o zaduživanju. Sačekao nas je kredit koji je podigla jedna druga stranka koja je bila na vlasti za izgradnju jedne deonice auto-puta „Miloš Veliki“, sa abnormalno visokom kamatnom stopom. Od tog novca izgrađen je jedan put iz njive u njivu, i to toliko loše da je morao da bude opet rekonstruisan kada je sve zatvoreno, kada je sve završeno, izvinite, a onda je ova vlast auto-put „Miloš Veliki“ dovršila u ovom trenutku do Pakovraća.

Taj kredit je ova vlast vratila gotovo dve godine pre roka koji je bio potpisan, reč je o Ugovoru o kreditu koji je bio zaključen sa Azerbejdžanom, na takav način da je rukovodstvo Azerbejdžana, na čelu sa predsednikom Alijevim, reklo da im se nikada nije dogodilo da je neko vratio dug gotovo dve godine pre predviđenog roka.

Vidite, tačno je, gradi se iz kredita, ali je takođe ozbiljna razlika između onih koji to grade u poslednjih desetak godina i onih koji su nekada to pokušavali da rade je što iza nas koji smo u ovih desetak godina na vlasti ostaju i putevi i mostovi i pruge. Da ne pričamo, niste pomenuli to, koliko dugo u Srbiji nije jedan jedini metar pruge nove napravljen, a danas prisustvujemo tome, ne samo da je urađena brza pruga do Novog Sada, nego se gradi do granice sa Mađarskom.

Još jednom – uvek sam tu da razgovaramo racionalno, dobro, na korist svih građana Srbije, ali i sa legitimitetom onoga što svako od nas iz svog obavljanja državnih funkcija i iz svoje političke zaostavštine nosi. Hvala vam na pažnji.

PREDSEDNIK: Daću vam pravo na još dva minuta, ali samo da znate, i vi i ostali, ako sledeći put kada neko drugi govori vi sve vreme govorite iz svoje klupe, a da niste dobili reč, onda ću to da smatram vašim pravom na repliku koje ste iskoristili.

Dva minuta, Gorica Gajić.

GORICA GAJIĆ: Gospodine ministre, da prvo razdvojimo državu od bilo koje stranke na vlasti. Mi iz DSS, sada Nove DSS uvek smo razlikovali šta je država, a šta su stranke na vlasti. Za nas je država svetinja.

Drugo, DSS je 2006. godine donela Ustav i u ustavnoj preambuli je izričito sačuvala Kosovo i Metohiju u sastavu Republike Srbije.

Treće, vaša politika prema Kosovu i Metohiji unazad 10, 11 godina uglavnom je vođena od strane samo vas, stranke na vlasti, iliti samo predsednika Vučića i najbližih ljudi oko njega.

Mi smo ovde razgovarali dva puta o Kosovu i Metohiji, politici prema Kosovu i Metohiji na osnovu izveštaja koji nam je podneo Petar Petković. Nikada, bar koliko ja znam, niste da bismo sačuvali zajedno Kosovo i Metohiju i naš narod dole razgovarali sa političkim strankama, ovde parlamentarnim, o strategiji pregovora sa EU i svim zapadnim emisarima koji ovde dolaze kako da se nastave ti pregovori.

Nemojte da ubeđujete ni narod, ni nas poslanike da evropske integracije, ovako kako idu i kako ih samo vi, stranke na vlasti, vodite, neće da rezultiraju izričitim zahtevom da Srbija prizna tzv. nezavisno Kosovo. To svi govore. Ljudi, to svi koji dođu ovde, zapadni emisari, govore, da je to krajnji cilj i da je to krajnji rezultat svih ovih zahteva. Znači, to je istina.

Treće, samo kod koridora. Grade se koridori, ali samo da vas podsetim. Grčka firma koja je gradila koridore prema bugarskoj granici ostala je dužna 22 miliona evra domaćim podizvođačima. Ljudi grcaju u dugovima, ostaće bez posla njihovi ljudi. Hvala.

PREDSEDNIK: Reč ima ministar Selaković.

NIKOLA SELAKOVIĆ: Opet jedno podsećanje.

Dakle, ti isti za koje kažete da su doneli Ustav 2006. godine i zaštitili Kosovo i Metohiju su nas šest godina pre toga ubeđivali da je Kosovo i Metohija demokratsko pitanje i kada oni dođu na vlast ono će biti demokratskim sredstvima rešeno. Šta se dogodilo? Ustav Republike Srbije su doneli građani Republike Srbije. To je prva stvar.

Druga stvar, ti koji su nam pričali da je to demokratsko pitanje i da će se rešavati demokratskim sredstvima su bili ili vlast ili deo vlasti kada je demokratskim sredstvima uništavana naša vojska, kada je demokratskim sredstvima smederevska „Železara“ radila od sečenja i topljenja naših artiljerijskih oruđa i oružja, kada je ukidano redovno služenje vojnog roka, kada je srpska vojska svedena, odnosno dovedena u najgoru i najsramniju epizodu svoje moderne istorije.

Da, da, to su bili preduslovi koji su stvoreni tim demokratskim rešavanjem pitanja Kosova i Metohije, pa onda kada se prvi put zapucalo i kada su počeli Srbe na Kosovu i Metohiji etnički da čiste, šta se dogodilo? Kako su to ti ustavotvorci tadašnji, koji su na taj način branili Kosovo i Metohiju, uzeli da brane naš narod? Nemojte, molim vas, da pričate o takvim stvarima.

Šta kaže – predsednik Vučić nikada nije pozvao na dijalog. To je notorna neistina. To je notorna neistina. Godine 2017, kada je ovde položio zakletvu, u ovoj Narodnoj skupštini, predsednik Vučić je sam inicirao i pokrenuo otvoreni dijalog o Kosovu i Metohiji i tadašnje parlamentarne stranke su bile prve pozvane da učestvuju u tome.

Svidelo se to vama ili ne, ali to je prvi put da je sa takve instance predsednika države došao poziv na takav jedan dijalog, na takav jedan razgovor. Verovatno se vi toga ne sećate, ali evo da vas podsetim, kao što se niste setili no onog beogradskog sporazuma na koji je tadašnja stranka, okosnica tadašnje vlasti, i neko zahvaljujući kome je došlo do političkih promena 2000. godine pljunuo na zakletvu i pogazio je i sa onim ko je bio na čelu NATO dok je bombardovao našu zemlju potpisao sporazum kojim je ukinuo zajedničku državu Srbije i Crne Gore.

Na kraju, nešto što moram da kažem, a moram to da kažem - iz kog razloga? Nekada sam i sam bio opozicioni aktivista. Jedan veliki državnik je rekao da je dolazak opozicionara na vlast randevu sa realnošću. Zašto ovo govorim? Napadati politiku evropskih integracija, nemojte me razumeti pogrešno, ovo ću reći prvo za sebe kada sam bio u stanju to da napadnem, je čist politički diletantizam, jer podsetiću vas, 1999. godine kada je nad ovom zemljom i narodom izvršena agresija do dve nedelje pred agresiju mi se nismo graničili ni sa jednom državom članicom NATO, ni sa jednom državom članicom EU i imali smo izlazak na otvoreno more.

Zahvaljujući onima koji su bili u stanju da pljunu na svoju zakletvu izlaz na otvoreno more nemamo, od osam suseda sedam su članovi NATO, Bosna i Hercegovina nije, ali ima de fakto NATO trupe na svojoj teritoriji, imamo NATO trupe na delu svoje teritorije o od naših osam suseda četiri su u EU.

Zašto ovo govorim? Zato što je ovde ponovljena opet jedan potpuna neistina, da EU nama servira ultimatum u kome kaže nema evrointegracija ako ne priznate Kosovo.

(Gorica Gajić: Tako je.)

NIKOLA SELAKOVIĆ: Odlično, da vas pitam da li to radi Kraljevina Španije?

PREDSEDNIK: Samo bez vikanja iz klupa.

NIKOLA SELAKOVIĆ: Da li je Kraljevina Španija, ako se ne varam, četvrta ekonomija EU? Da li je ona članica EU? Jeste. Da li nam to Španija traži? Ne traži.

Da li Kipar članica EU? Da li to Kipar od nas traži? Ne traži. Da li je to Rumunija, da li je to Slovačka, da li je to Grčka? Da li to traže neke države članice EU? Na određeni način teraju nas ka tome. Da li to traži EU? Pa ne traži.

(Zoran Zečević dobacuje.)

Podsmevajte se vi Kipru koliko hoćete. Bolje bi bilo da dopustite da inspekcije uđu u divlji dom koji držite u Aranđelovcu. To bi bilo mnogo bolje.

(Zoran Zečević dobacuje.)

PREDSEDNIK: Bez dobacivanja.

NIKOLA SELAKOVIĆ: To bi bilo mnogo bolje, što radite na crno.

Nemojte da se podsmevate Kipru, jer je to za Srbiju bratska država i bratski narod, bratska država i bratski narod koji je u stanju da njihov i predsednik i šef diplomatije ustane i govori i brani Srbiju tamo gde to niko neće da učini. Sram vas bilo da se podsmevate Kipru i kiparskom narodu. Da li se Kipar pita ili ne? Kad se donose odluke konsenzusom i te kako se pita.

(Zoran Zečević: Ministar meni kaže – sram te bilo.)

(Dragan Nikolić dobacuje.)

PREDSEDNIK: Ja vam kažem vam da ne dobacujete, Zečeviću, i vama i Nikoliću i svima ostalima. Da se ponašate pristojno. To vam ja kažem. Jeste li u stanju to?

NIKOLA SELAOVIĆ: U pravu ste, nekome je džaba reći da ga je sramota. Sram neka bude svakoga onoga ko je u stanju da napadne prijatelje ove države i ovoga naroda u vreme kada to nije lako biti, a pogotovo ako je reč o Kipru, o državi koja nas nikad nije izneverila i koja je uz nas bila i kada je bilo najteže sve vreme devedesetih. Da li se pita? Pa, pita se kada se konsenzusom odlučuje i Kipar, kad neće da digne ruku, ne može da se donese odluka. Hvala na pažnji.

(Dragan Nikolić: Povreda Poslovnika.)

(Zoran Zečević: Replika.)

PREDSEDNIK: Ko od vas dvojice? Ko je povreda Poslovnika?

Dragan Nikolić, prijavite se.

DRAGAN NIKOLIĆ: Gospodine predsedniče Narodne skupštine, vi ste upravo povredili član 106. i član 107. Poslovnika ove Narodne skupštine.

Vi niste prekinuli poštovanog ministra Selakovića, koji se direktno obratio gospodinu Zečeviću, narodnom poslaniku, rečima…

PREDSEDNIK: Zbog čega vi mislite da se ministar obratio baš Zečeviću narodnom poslaniku?

DRAGAN NIKOLIĆ: … sram vas bilo, jer to nije primereno da se u ovom domu koristi takva reč.

PREDSEDNIK: Gospodine Nikoliću, zbog čega vi mislite da se ministar obratio baš Zečeviću, narodnom poslaniku?

DRAGAN NIKOLIĆ: Obratio se i da je u Aranđelovcu u nekom nelegalnom domu… Apsolutno se obratio, a vi to odlično znate.

PREDSEDNIK: A zbog čega baš njemu? To vas pitam.

DRAGAN NIKOLIĆ: A vi to odlično znate.

PREDSEDNIK: Pitam vas – zbog čega se obratio baš njemu? Zbog čega mislite da se obratio baš njemu?

DRAGAN NIKOLIĆ: Gospodine predsedniče Skupštine, ja samo apelujem da prekinete bilo koga.

PREDSEDNIK: Evo ja ću da vam pomognem, gospodine Nikoliću, pošto se vi ne snalazite sa tim očigledno.

DRAGAN NIKOLIĆ: Samo da kažem jednu rečenicu.

Ne ulazim … (Isključen mikrofon.)

PREDSEDNIK: Smatrate da se ministar obratio baš narodnom poslanik Zečeviću koji sedi tu ispred vas zato što ste gledali i slušali kako poslanik Zečević viče iz svoje klupe na ministra. Jel vam to zasmetalo? Jeste li nešto rekli Zečeviću, narodnom poslaniku, u vezi sa tim ponašanjem?

(Dragan Nikolić: Ja ne mogu njega…)

Možete i te kako. Taj član 106. koji ste pomenuli, on se bavi upravo tim pitanjima. Nemojte sada vi da galamite sa mesta. Sada lepo sedite i saslušajte obrazloženje na ukazivanje na povredu Poslovnika, koju ste tražili.

Dakle, ako ste čitali taj član 106. on reguliše upravo ono ponašanje koje je pokazala vaša poslanička grupa, vaš poslanik Zečević kao neprihvatljivo.

Sledeći put kada otvorite taj član, ispružite ruku, dodajte Poslovnik vašem poslaniku Zečeviću pa ga navedite da pročita malo šta piše u tom članu 106. i videćete kako onda nema razloga da sumnjate da li će neko da se obrati poslaniku Zečeviću ili neće.

Da vam ne govorim o elementarnoj pristojnosti i pravilima lepog ponašanja. Evo, držite se samo tog člana 106. za koji ste zainteresovani.

Treba li da se izjasni Skupština? Ne treba.

Reč ima dr Živan Bajić.

(Zoran Zečević: Povreda Poslovnika.)

Dao sam reč. Zečeviću, ne galamite više.

(Zoran Zečević: Povreda Poslovnika.)

ŽIVAN BAJIĆ: Poštovani predsedniče Narodne skupštine, uvaženi ministre, uvažene kolege poslanici, građani i građanke Srbije, jedinstvo našeg naroda od pamtiveka je bilo najveća prepreka i strah svima onima koji su hteli da nas bace na kolena, da nas ponize, da ugroze i da nas razjedine, a neretko i da izbrišu postojanje našeg naroda.

Iz tog razloga i sada kada naša zemlja trpi ogromne negativne pritiske sa svih strana važno je da budemo jedinstveni. Važno je da Vlada Republike Srbije bude jedinstvena i da sledi iste ciljeve, istu politiku koja se na, evo, pokazuje već godinama, na mudar način bori za očuvanje teritorijalnog integriteta naše države, koja se bori za mir i bezbednost u našoj zemlji, a koja se i pored svega toga veoma hrabro i veoma dobro bori za ekonomski i privredni rast i razvoj naše zemlje.

Poslednjih 10 godina pokazalo je da je upravo to politika predsednika Aleksandra Vučića i pokazalo je da kada Vlada Republike radi po tom principu rezultati ne izostaju.

To mogu potvrditi na primeru grada iz koga dolazim iz razloga što je zahvaljujući Vladi Republike Srbije u proteklom periodu u Šapcu realizovano nekoliko višemilionskih projekata.

Ja ću se sada osvrnuti na onaj koji je strateški najvažniji za rast i razvoj grada Šapca u budućnosti. To je izgradnja novog autoputa od Rume ka Šapcu, koja se privodi kraju i čije se puštanje u saobraćaj očekuje već krajem ove godine. To je novi most preko Save koji je Šabac dobio i započeta izgradnja brze saobraćajnice od Šapca ka Loznici. To je višedecenijski san Šapčana i država je u ispunjenje tog sna uložila 467 miliona evra. Koliko je to mnogo – pokazuje podatak da je to čak desetogodišnji čitav budžet grada Šapca.

Koliko je važno i koliko je strateški značajan ovaj projekat za izgradnju ovog projekta za čitam grad Šabac pokazuje činjenica da upravo ovaj autoput i brza saobraćajnica prolaze kroz industrijsku zonu u Šapcu koja je zahvaljujući tome postala jedna od najatraktivnijih industrijskih zona u Šapcu i gde je u protekle dve godine došlo čak preko 20 novih investitora.

Zahvaljujući Vladi Republike Srbije i Razvojnoj agenciji Srbije, u Šabac je stigla i najveća investicija u istoriji Srbije, a to je kineska kompanija „Mint“, koja će u narednim godinama u Šabac u svoje proizvodne pogone uložiti preko 350 miliona evra i zaposliti 1.500 radnika.

Ponovo naglašavam značaj i važnost strateškog projekta auto-puta zbog otvaranja novih fabrika, otvaranja novih radnih mesta. U Šapcu je sad trenutno zabeležena istorijski niska nezaposlenost. Na evidenciji Nacionalne službe za zapošljavanje se, upravo zahvaljujući otvaranju novih fabrika, zahvaljujući otvaranju novih radnih mesta, zahvaljujući odgovornoj politici države i gradskih vlasti prema borbi protiv nezaposlenosti, nalazi ispod pet hiljada ljudi, što je najniži broj od kada se ova evidencija zvanično vodi.

Takođe, naglasiću da je ovaj strateški projekat važan i zbog budžeta grada Šapca, jer dolazak novih investitora, otvaranje novih radnih mesta, smanjenje stope nezaposlenosti, unapređenje kvaliteta životnog standarda, doprinelo je i tome da grad Šabac ima i najveći budžet u svojoj istoriji.

Podsetiću da je SNS kada je došla na vlast u Šapcu 2020. godine zatekla budžetski deficit, zatekla je zaduženost grada preko milijardu dinara. Zahvaljujući odličnoj saradnji sa Vladom Republike Srbije, zahvaljujući odgovornom ponašanju gradskih vlasti, budžetski deficit je nadoknađen, gradske finansije su stabilizovane a budžet grada Šapca koji je 2020. godine iznosio četiri milijarde dinara, sada iznosi preko šest milijardi dinara.

To nam je dalo priliku da još jednom nastavimo da pratimo politiku SNS i da se mnogo toga dobrog radi za Šapčane. Prateći politiku Republike, Šabac brine o ljudima i u gradu i u selu, pa iz tog razloga je za protekle dve godine u Šapcu izgrađeno preko 90 km puteva, većinom na seoskom području.

Verujem u to da mi moramo da se borimo i da unapređujemo sredine iz kojih dolazimo i u kojima živimo. Siguran sam i u to da u Šapcu treba još mnogo toga uraditi i da će biti urađeno, ali da bi tako bilo, još jednom ću podsetiti da Vlada Republike Srbije mora biti jedinstvena, mora biti složna i mora nastaviti da sprovodi politiku koja je u proteklih 10 godina gradila fabrike, otvarala radna mesta, politiku koja je gradila puteve, mostove, politiku koja gradi škole i bolnice, ali koja se iznad svega bori za mir i bezbednost svih nas koji živimo u ovoj prelepoj zemlji. Hvala vam na pažnji i živela Srbija!

PREDSEDNIK: Hvala vam.

Reč ima Natan Albahari.

NATAN ALBAHARI: Zahvaljujem se.

Građanima je jasno da je ova Vlada u krizi. U protekla dva meseca cela Srbija je na nogama, stotine hiljada ljudi na ulicama. Vi ste izgubili legitimnost i poverenje građana, ako ste ga uopšte imali.

U Beogradu sva istraživanja pokazuju da ste u ozbiljnom padu, a da vaša vladajuća koalicija više nema većinu i neće je imati.

Više ni ne znate u kom pravcu idete, ne znate kako da odgovorite na proteste, pa nedeljno menjate državni kurs. A i svake nedelje ima neka nova afera i neki novi skandal.

Predsednik Vučić je na poslednjem obraćanju istakao da nam rastu investicije iz zemalja iz Azije, a padaju iz nekih drugih. Ko su te druge zemlje? Odakle padaju te investicije? Da li nas naše rukovodstvo mudrom politikom na silu izvlači iz Evrope i usmerava na istok?

Danas smenjujete sami vašeg ministra koga ste postavili ni pre godinu dana. Meni ne pada napamet da učestvujem u ovoj vašoj igri. Ovo je vaša Vlada, vi ste vladajuća većina, to je između vas i vaših partnera. Ali, kada to radite na štetu građana Srbije i na štetu celokupne zemlje, to postaje onda ozbiljan problem i ozbiljno pitanje.

Smena ministra Baste pokazuje da kao ministar možete da vređate građane, možete da plagirate doktorat, možete da budete uhvaćeni u korupciji, možete da budete povezani sa kriminalnim klanom koji melje ljude, možete da uništite resor za koji ste zaduženi, ali sve vas to ne isključuje iz Vlade. Međutim, ako se zalažete za sankcije prema Rusiji i brz put ka EU, onda više niste poželjan član te iste Vlade.

U tom smislu, ovo je vrlo zabrinjavajuća poruka koja se šalje iz ove Skupštine. Po svemu sudeći, imamo potvrdu da smo odustali od EU. Očigledno da se naša strateška politika promenila. Umesto da zavrnemo rukave i kažemo – pravac Evropa, sada kada se proširenje vratilo na dnevni red EU, na agendu svih članica EU, kada se danas priča o Turskoj da se ponovo vrati u proces pridruživanja, kada se priča o ubrzanom putu Ukrajini, kada je predsednik Makron na „Globseku“ rekao i promenio politiku Francuske i otvorenim rukama traži da Zapadni Balkan postane članica te unije. U kontekstu kada se promenila cela geopolitička situacija i to u našu korist, za nas, mi stojimo, vrtimo se u krug i ne znamo kako i gde dalje. To je jedna karakteristika vaše Vlade, jedna karikatura. Evo zašto.

Jednog dana, na primer, glasamo u UN Rezoluciju koja osuđuje napad Rusije na Ukrajinu. Drugog dana izričito smo protiv sankcija i tražimo da se približimo Rusiji. Trećeg dana smo ipak za EU, jer, kako zameniti godišnju trgovinu od preko 30 milijardi evra i stotine hiljada poslova koje dolaze od firmi iz EU. Ali, četvrtog smo za BRIKS, jer tu ima više ljudi, kako kaže predsednik, moramo da se spremimo za neki budući sukob. Petog dana učestvujemo u vojnim vežbama sa SAD. Šestog dana izvozimo oružje Ukrajini, ali sedmog zabranjujemo izvoz oružja i šaljemo Ivicu u Moskvu.

Kakva je to spoljna politika? Puna kontradikcija. Posle 12 godina vladavine svih tih kalkulantskih poteza i politike, četiri stuba, tri stolice, srce na istoku, novčanik na zapadu i ostalih besmislenih političkih poštapalica kojima su se vlasti godinama služile da građane zamajavaju, i njih i međunarodnu zajednicu, dosta. Dosta je bilo ovakve politike. Dosta više sa gubitničkom politikom. Da, Srbija gubi zbog takve politike. Naši građani gube, jer vi niste dovoljno hrabri da kažete istinu, a to je da put u EU se neće nastaviti dok vrednosno nismo na istoj strani kao Evropa.

Te vrednosti su vrednosti demokratije, vladavine prava, sloboda medija, borba protiv korupcije, sve to stoji u izveštajima Evropske komisije, rezolucije Evropskog parlamenta i izveštajima OEPS-a. Isti izveštaj koji vi ismejavate i ljutite se kada ih ovde spomenemo u ovoj Skupštini, ali ti izveštaji su ogledalo vrednosti koje mi predstavljamo, koje vi predstavljate i u ovom domu i u ovoj zemlji. Tu sve piše, a ponašanje, izjave ministra, napadi koji se dešavaju, to je sve deo naše vrednosne politike i to stoji u tim izveštajima i mi ne možemo da napredujemo ne zbog Kosova, nego zato što naše vrednosti nisu na mestu. Nismo pokazali tu želju da želimo da budemo član te EU i da se borimo za iste vrednosti kao ostatak Evrope.

Ovo pristupanje nije samo pravno tehnički proces, to je vrednosni proces. Vi svakako nećete biti ti koji ćete nas uvesti u EU, pogotovo ne posle ovakvih poruka koje smo čuli ovih dana ovih meseci i proteklih godina. Vi nastavljate da generišete mržnju i nasilje.

Evo juče je izašao video koji ponovo targetira novine, nezavisne medije, stavljate, crtate ponovo mete na čelo. To mora da prestane. Nažalost, to je vaša matrica. Mi smo stalno kao država pod napadom, stalno smo pod nekom agresijom, nekim teorijama zavere, neprijatelji su nam iza svakog ćoška, a ceo svet je ujedinjen protiv Srbije i Srba. Takvu poruku dobijemo ako čitamo vaše tabloide i gledamo vaše televizije. To je jedna vrlo tužna realnost. To mora da prestane.

Evropljani i Amerikanci nisu naši neprijatelji, oni su naši saveznici. Naši interesi mogu najbolje da se brane dijalogom i dobrim odnosima sa Vašingtonom, Londonom, Berlinom, Parizom i Briselom. Naše članstvo u EU mora da bude glavni vodič i spoljno politički pravac, naš cilj mora da bude bolji i dostojanstven život za sve naše građane, zato pravac Evropa. Hvala.

PREDSEDNIK: Pravo na repliku.

MILENKO JOVANOV: Gospodine Selakoviću, kao što ste videli niste ni završili rečenicu gde smo i gde ste morali da objašnjavate šta je politika Vlade kada su u pitanju evrointegracije, dakle bili ste napadnuti da srljamo u EU, sad smo napadnuti da ne idemo uopšte. Isto tako, bili smo napadnuti da uvodimo sankcije Rusiji, sad smo napadnuti zato što ne uvodimo sankcije Rusiji. A svi su oni zajedno, to je sada onako najinteresantniji deo ove tužne priče, koji se zove srpska opozicija ili opozicija Srbije da se neki ne uvrede jer je njim uvredljivo da kažu Srbi se raduju, oni kažu – kako je lepo biti građanin Srbije. Oni Jokićevu izjavu naprave izmenu u izjavi jer im gadno da kažu kako je lepo danas biti Srbin kad je pobedio u finalu MB.

Uglavnom, kaže ova vlast deluje karikaturalno. Ne, karikaturalno delujete vi iz opozicije, vi ste karikatura opozicije. Vi ste opozicija iz Aliekspresa. Mi bismo voleli da imamo pravu opoziciju s kojim ćemo ozbiljno da razgovaramo o političkim stavovima, o političkim programima, o planovima i tako dalje, ali to kod vas nema. To koliko ste karikaturalni ste pokazali na glasanju o tački dnevnog reda koju ste sami tražili. Niko vas nije tuko po ušima, niko vam nije insistirao, vi ste to tražili, rekli da je to tražio narod i njima ste to podmetnuli kao kukavičije jaje, da kažete, to narod tražio na ulicama, a onda ste došli na glasanje vas 37 pritisnulo dugme. E, to je karikatura.

Što se tiče slobode medija, pa teško će koji mediji u zemlji da preživi tu slobodu koju vi propagirate. Vi ste na sebe uzeli pravo da kažete – ovaj mediji može da postoji, ovaj ne može da postoji, ovaj dobro prikazuje stvarnost u Srbiji, ovaj ne. Kažete – ako gledate ne znam koje medije, pa promenite kanal, kupite druge novine ko što kupujete, pa čujte i drugu stranu. Pa, to je valjda bogatstvo mišljenja, to je poenta.

Na kraju samo kratko, što se tiče tih istraživanja nemojte molim vas više s tim istraživanjima, mašinskog mozga 20% plus 20%, minus 20%, 619 miliona evra, pustite to. Ostavite to za neki drugi put, ta istraživanja su vam se dokazano pokazala apsolutno netačnim. A da proverimo legitimitet, uvek u svako doba, samo se dogovorite međusobno kad, gde, koji izbori i sve ostalo. Hvala. Prijatno.

PREDSEDNIK: Pošto vidim poštovani poslanik Đorđić svaki put se na ovu računicu sa 25% iskreno oduševi. Dopada vam se to?

I ovaj glas sa Gazele je uvek oduševljen, ali ne koliko vi gospodine Đorđiću. Ovaj napaćeni glas sa Gazele, na koji od 18. maja ni pomerio se nije.

Hteo sam da vam kažem, gospodine Jovanov, čisto zbog preciznosti, pogledao sam, ministar je malopre dobro rekao sve. Znači, od onih 61 potpisnika zahteva da se glasa o ministru Gašiću, nije njih 37 glasalo, nego manje od toga, 37. je bio Verko Stevanović, 36 potpisnika, znači, manje od onoga što su preneli mediji je došlo da glasa. Tako da to je bilo tačno.

Reč ima Nataša Jovanović.

NATAŠA JOVANOVIĆ: Hvala vam predsedniče Skupštine, gospodine Orliću.

Gospodine Selakoviću, dame i gospodo narodni poslanici, kada je prošle godine, početkom oktobra meseca predsednik Republike, Aleksandar Vučić koji je dobio u istoriji srpskog parlamentarizma najveće poverenje birača, poverio mandata za sastav Vlade, Ani Brnabić, imao je u vidu pre svega ono što je važno, slovo Ustava, a to je da je Vlada Republike Srbije, kao kolektivni izvrši organ vlasti veoma važna u ulozi sprovođenja dogovorene politike između SNS i naših koalicionih partnera i da je ono što je on takođe naglasio prilikom davanja mandata veoma važno da Vlada uigrano, za dobrobit građana Srbije, sa jasnom, preciznom politikom, spoljnom politikom države, ekonomskom politikom, socijalnom politikom, a pre svega odnosom prema najvažnijem vitalnom državnom i nacionalnom pitanju, a to je pitanje Kosova i Metohije, bude apsolutno saglasna kao i svaki član Vlade kome su povereni resori da vrše svoje poslove.

Naravno, desilo se, a malopre smo čuli jednu neverovatnu stvar, čuli ste i vi, gospodine Selakoviću kao doktor pravnih nauka, da narodni poslanik kaže - i, sada smenjujete ministra? Pa, šta, ministar je nesmenjiv. Pa, to je zaista neverovatno. Onda hajde jednom da izaberemo ministra i da vlada do svoje penzije i do kraja života.

Dakle, pravo je bilo našeg koalicionog partnera da predloži smenu Radeta Baste. Ono što Basta nije razumeo, nisu gospodine Selakoviću razumeli i neki umovi ovde iz opozicije u Narodnoj skupštini. Mi smo na Odboru za spoljne poslove, a to je inicirala uvažena koleginica, zamenik predsednika Odbora, gospođa Raguš, jasno razmotrili politiku Vlade kada je u pitanju spoljna politika, da se ona zasniva na poštovanju međunarodnog prava, da se zasniva na Povelji UN, poštovanju Rezolucije 1244, borbi da stvaramo prijateljske odnose sa svima u svetu, da priznajemo teritorijalni integritet svih zemalja koje su članice UN i da na toj političkoj platformi gradimo naše buduće odnose sa svim partnerima u svetu.

Naravno vi ste to zaista predano i odgovorno radili kao ministar spoljnih poslova. Podsetiću da neposredno pred izbor Vlade se predsednik Republike obratio Generalnoj skupštini UN i tada ste vi lepo primetili da je to bila prilika da se afirmiše takva politika Republike Srbije, politika nezavisnosti, politika slobodne, uređene zemlje, sa svim demokratskim postulatima.

Mi smo dobili prošle godine ne izborima tu destruktivnu opoziciju, rekla bih politički jalovu jer oni zaista ništa ne razumeju. Ne razumeju pre svega da je u fokusu bavljenja ozbiljno politikom čovek, narod, kome mi zaista otvoreno pružamo ruku kao odgovorni ljudi na vlasti. Vi u vašem resoru, kao ministar za rad, boračka i socijalna pitanja sa ogromnim rešenjima i novim davanjima koje ste uveli kao ministar u svom resoru, da ne govorim o Ministarstvu finansija i o svoj pomoći građanima Srbije, pa smo danas čuli isto genijalnu ideju, nemojte molim vas da dajemo onima koji imaju, već onima samo koji nemaju, misli se na decu. Ko je taj koji će da ustanovi, molim vas, a to je ustavna kategorija da su svi jednaki pred Ustavom i zakonom i te nijanse ko ima više, a ko ima manje, a pogotovo kada su deca u pitanju. To su ti borci za prava dece koji su zloupotrebili dve velike tragedije da bi politički seirili u svoje ime, a pre svega u ime svojih mentora, onih koji im govore da se destruktivno ponašaju, da imaju neodgovoran odnos prema svojoj državi i svom narodu, naročito imajući u vidu, a to ste i vi malo pre rekli, da treba da imaju svest o tome kada je država najugroženija, da se stave u interes svoje države kao što to uvek svaka odgovorna opozicija radila, kao što smo i mi to nekada bili.

Međutim, s druge strane, motor razvoja Srbije je upravo politika Vlade Republike Srbije koja se odlično sprovodi uprkos svim ovim nedaćama u svetu. Moram da podsetim sve ove koji gledaju ovaj prenos, da u gradu iz koga ja dolazim, tehnološki razvoj, reindustrijalizacija Kragujevca koji je zaista ključan u tom motoru razvoja ekonomskog Srbije, mi smo ove godine imali otvaranje još jedne nove fabrike, imali smo nedavno potpisan ugovor za izgradnju novog kliničkog centra. Ovih dana se potpisuje ugovor sa izvođačem za severnu obilaznicu oko Kragujevca. Data centar koji je jedan od najsavremenijih u Evropi, je zaista mesto za profilisanje najboljih stručnjaka iz oblasti te IT tehnologije koju Srbija ima i na čemu mi zarađujemo stotine miliona evra godišnje.

Samo ove godine u prvom kvartalu je 780.000.000 bilo u Srbiji direktnih stranih investicija, za vreme njihove vlasti gašene fabrike, procenat nezaposlenosti u Kragujevcu preko 30%, a sada je manje od 8 ja mislim 7,6 ili 7%, a da ne govorim o 500.000 ljudi koji su ostali bez posla, pljačkaškoj privatizaciji, izdaji i prodaji Srba na Kosovu i Metohiji.

Ova Vlada kao odgovorna za sprovođenje takve politike čiji je stožer nosilac Srpska napredna stranka i naši koalicioni partneri, zaista poručuje da nam je potrebno, neophodno državno i nacionalno jedinstvo.

To pre svega zbog činjenice, da mi moramo da vodimo računa o našem narodu na Kosovu i Metohiji, da su oni očekivali nekakvu kapitulaciju predsednika Vučića, pa, kada je i to propalo, propala je i ta njihova politička platforma na kojoj zasnivaju tu svoju jalovu politiku, naravno to se nije i neće se desiti, nastavićemo odgovorno da radimo, nastavićemo odgovorno da se borimo za interese države Srbije, imamo i te kako puno prijatelja u svetu i evo, i za kraj, da vam kažem gospodine Selakoviću, da sam i lično bila počastvovana sa nekolicinom kolega iz parlamentarne delegacije kada nas je lično primio španski kralj Felipe VI kao i vaš tadašnji kolega ministar spoljnih poslova Alvarez koji nam je rekao, da mi nismo mala zemlja, da i u Španiji, a tako i u mnogim prijateljima u svetu imamo strateške partnere, to je zalog za našu budućnost, da smo na pravom putu, da se borimo za nezavisnu, slobodnu Srbiju i za naš narod ma gde da živi. Hvala vam.

PREDSEDNIK: Reč ima Sanja Ćalović.

Izvolite.

SANjA ĆALOVIĆ: Zahvaljujem, predsedavajući, poštovani ministre gospodine Selakoviću, poštovane koleginice i kolege i građani Republike Srbije. Pre nego što bih prešla na temu današnjeg dnevnog reda, želela bih da iako je dan rođenja Nikole Tesle bio juče 10. jula, pomenemo njegovo ime i podsetimo na ličnost ovog najvećeg svetskog naučnika srpskog porekla, Tesla zaslužuje da ga stalno pominjemo i da mu se neprekidno zahvaljujemo na to što je celom čovečanstvu koračajući vekovima ispred svog doba podario preko sedam stotina pronalazaka, zahvaljujući kojima smo stigli i do doba digitalizacije.

U ovoj godini takođe obeležava se i 80 godina od smrti Nikole Tesle, a povodom ove godišnjice Ministarstvo spoljnih poslova, znači, na čelu se nalazi ministar gospodin Dačić je ovu godinu proglasio Teslinom godinom, Teslinog naroda, vodeći veoma značajnu stratešku kampanju za promociju Teslinih dostignuća.

Važno je pored njegovih dostignuća da istinom sačuvamo i Teslin nacionalni i verski identitet i da se na svaki način odupremo pokušajima falsifikovanja njegovog nacionalnog porekla, o čemu sam pre par nedelja postavila i poslaničko pitanje.

Kada je u pitanju tačka dnevnog reda, na predlog predsednice Vlade Ane Brnabić, danas raspravljamo o Predlogu za razrešenje člana Vlade ministra privrede gospodina Radeta Baste, koji je za člana Vlade Republike Srbije izabran kao kandidat Jedinstvene Srbije odnosno koalicije Socijalistička partija Srbije, Jedinstvena Srbija koja zajedno sa Srpskom naprednom strankom, čini ovu koalicionu Vladu.

Da, podsetimo da je ovo peta Vlada po redu u dugogodišnjoj saradnji Socijalističke partije Srbije i Srpske napredne stranke, dve stranke koje su se politički složile oko ključnih nacionalnih pitanja.

Kontinuitet naše zajedničke politike čiji su prioriteti borba za Kosovo i Metohiju i za narod koji živi na Kosovu i Metohiji, za očuvanje državnog i teritorijalnog integriteta i za bolji život građana daje vidljive rezultate i na planu međunarodnih odnosa, ali i na unutrašnjem planu, o tome govore razvojni trendovi kao i mnogo bolje pozicioniranje Srbije u međunarodnim odnosima kao respektabilne i poštovane države. Jedan od pokazatelja ispravnosti naše državne i spoljne politike, jeste činjenica da je već 28 država povuklo priznanje lažne države Kosovo, naravno da bi Srbija bila respektabilna i uvažavana, ona mora imati unutrašnju stabilnost čiji je značajni činilac i Vlada koja sprovodi utvrđene sektorske politike.

Nekako se u poslednja dva meseca parlament bavi pitanjima pojedinih članova Vlade, ovog puta se suočavamo sa problemom nastalim usred javnog nastupanja ministra privrede gospodina Baste, koji iznosi lične stavove, a koji su suprotno suprotni utvrđenoj državnoj politici, odnosno politici Vlade.

Kako su i Socijalistička partija Srbije i Jedinstvena Srbija državotvorne stranke, kojima je Srbija važnija od svakog stranačkog interesa, to je bila potpuno logička i očekivana reakcija Jedinstvene Srbije i gospodina Dragana Markovića Palme, kada su stranački organi doneli odluku o isključenju Baste iz Jedinstvene Srbije.

Predlog predsednika Jedinstvene Srbije Dragana Markovića, da se Basta smeni sa mesta ministra u Vladi je podržana i od strane našeg predsednika partije gospodina Ivice Dačića.

Ne, samo da su istupi gospodina Baste neprimereni već i nedopustivi imajući u vidu njegov predlog za uvođenje sankcija Ruskoj federaciji, ovaj čin ima ogromnu težinu, jer je suprotan i odlukama Saveta za nacionalnu bezbednost, donetim još prošle godine po pitanju odnosa prema Rusije, njegov stav je sada suprotan u odnosu na njegov raniji stav po ovom pitanju.

Vlada Republike Srbije je kolektivni organ i treba da vodi politiku koja je u skladu sa jasno definisanim nacionalnim interesima, svako ko istupa mimo te politike treba da snosi posledice, jer u Vladi Republike Srbije ne sede ministri kao privatna lica, već kao članovi Vlade izabrani od strane predstavnika vladajuće koalicije.

Tako da ukoliko neki član Vlade ne poštuje i ne prihvata jasnu politiku Vlade nema prava da se krije iza kapaciteta stranaka koje su ga predložile u ovom slučaju to su – Socijalistička partija Srbija i Jedinstvena Srbija, jer je narod u Srbiji u toj politici na prethodnim izborima dao čak 110.000 glasova više upravo zbog jasnih stavova prema Ruskoj federaciji kojih se drži i cela vladajuća koalicija.

Takođe, imali smo u prethodnom periodu i izjavu državnog sekretara iz Ministarstva za javna ulaganja gospodina Nemanje Trnavca, koji je predsednik gradskog Odbora Socijalističke partije Srbije u Čačku odakle i ja dolazim i član glavnog Odbora Socijalističke partije Srbije, koji je jasno i nedvosmisleno zastupao politiku državnog rukovodstva i zatražio smenu ministra Radeta Baste, što smatram da je ispravno.

Takođe, čuli smo ponovo ovde na sednici Skupštine stavove predsednika JS, gospodina Markovića Palme i ostalih koalicionih partnera, pa s toga verujem da smo svi saglasni da radi zaštite ugleda, jedinstvo Vlade koja mora da funkcioniše kao tim, potrebno je izglasati njegovo razrešenje, koji je predložila predsednica Vlade. Zahvaljujem na pažnji.

PREDSEDNIK: Enis Imamović, nije tu.

Milinka Nikolić ima reč.

Izvolite.

MILINKA NIKOLIĆ: Hvala predsedniče.

Ja sam u startu želela baš vama da postavim pitanje, ali sam malopre čula odgovor i vi ste rekli da vi odlučujete ko će od ministara da bude prisutan ovde u sali, tako da što se tog pitanja tiče, neću da ga postavljam, ali želim ovde svima vama da se obratim, baš u vezi teme i da vam ispričam jednu priču, a to je „ Pirotska priča“, ustvari šta je urađeno u fabrici“ Prvi maj“ u Pirotu. To je pomalo bajkovita priča, jedna istinita priča sa vrlo tužnim krajem, a upravo svih radnika ove fabrike.

Još davne 1958. godine, grupa radnika se složila i napravili su jednu fabriku koja je sve do 2012. godine radila, i svaki osmi stanovnik grada Pirota radio je u Prvom maju, fabrika koja je bila priznata i sve ono što su tamo radnici imali, smatram da upravo i danas u 21. veku, radnici moraju da imaju. Fabrika“ Prvog maja“, koja je ležala na par hektara, imala je svoje hale, svoje radnike, svoj dečiji vrtić i kada je svaka radnica „Prvog maja“, odlazila na posao ona je imala priliku da i svoje dete povede sa sobom i to je jedina fabrika koja je imala biblioteku gde se vodilo računa o radnicima, ali želim vama ovde da kažem da je direktor te fabrike bio šnajder u to vreme, koji je doživotno vodio tu fabriku, i ne samo da su imali robne kuće i prodavnice u Pirotu, nego su imali širom Jugoslavije i u inostranstvu.

Ne postoji stara generacija koja ne zna za tu fabriku, ali šta je najbitnije od svega toga? Radnici „Prvog maja“ su na belom hlebu. Toliko radnika ima koji još uvek nisu u penziji. Za te radnice, jer pretežno su žene radile u „Prvom maju“, znate šta kažu? Pa, one su mlade za penziju, a stare da bi negde otišle na prekvalifikaciju ili radile.

Te iste radnice, koje su u penziju otišle, imaju penziju, to je provereno, 18.000 dinara. Za te radnice ne treba da važi prosek koji se uvek ovde u parlamentu spominje i zato smatram da zaista moramo da vodimo računa o svim radnicima, jer ovaj slučaj, kako smo mi Piroćanci pričali…

Hvala, predsedniče.

Ja sam se toliko uživela u sve ovo, ali smatram da zaista ovde mora da se povede računa i o govoru i o rešavanju problema.

Hvala.

PREDSEDNIK: Hvala vam.

Reč ima Rodoljub Stanimivorić.

RODOLjUB STANIMIROVIĆ: Poštovani predsedniče Narodne skupštine dr Orliću, uvaženi ministre Selakoviću i poštovane koleginice i kolege poslanici, na samom početku bih da izjavim saučešće porodicama stradale dece 3. maja u školi „Ribnikar“, kao i stradaloj deci i mladima u Duboni i Malom Orašju.

Ova današnja tema je uobičajena i demokratska svuda u svetu. Ozbiljnost i odgovornost, pre svega, pokazuje predsednica Vlade Srbije Ana Brnabić, koja vodi računa o radu i greškama ministara u Vladi Srbije, u šta ne sumnjam da je njena potpuna ispravnost što je podnela zahtev za razrešenje jednog od ministara iz svog kabineta, za šta ću u danu za glasanje sa svojim kolegama glasati za razrešenje.

Ministar privrede je propustio svoju istorijsku političku šansu da pokaže svoju sposobnost i pokaže se na delu u resornom ministarstvu gde mu je i bila ukazana prilika.

Ministarstvo privrede, kao i svi drugi resori u Vladi, je od izuzetnog značaja za razvoj privrede u našoj zemlji. Motor privrednog razvoja u Srbiji je aktuelni predsednik Srbije koji je po drugi put u prvom krugu pre godinu dana izabran ogromnom većinom građana Srbije, između ostalog, i zbog privrednog preporoda u Srbiji, koji su uništili krizni štabovi DOS-a i nesposobnih političara od 2000. do 2012. godine, to jest sadašnji opozicioni poslanici koji preko puta dok su bili vlast, tako i u opozicionom delovanju, pokazuju svoju nesposobnost.

Poštovani građani Srbije, posebno se obraćam mladim ljudima i želim da kažem i naglasim da je zahvaljujući predsedniku Srbije Aleksandru Vučiću u poslednjih nekoliko godina sagrađeno i otvoreno preko 250 fabrika, gde se zaposlilo oko 500.000 naših mladih ljudi.

U okviru novootvorenih fabrika je i novo moderna fabrika južnokorejska u Smederevskoj Palanci, koja sada zapošljava 700 novih radnika sa tendencijom da do kraja 2024. godine zaposli još 300 novih radnika, što bi trebalo da bude oko 1.000 novih radnih mesta.

Moram da naglasim i upoznam javnost kolika je racionalnost predsednika Vučića da je fabrika izgrađena na tromeđi deonice Velika Plana, Rača i opština Smederevska Palanka koja je i bila nosilac svih poslova, od obezbeđivanja prostora, urbanističkih uslova i drugih potreba za izgradnju ove fabrike.

Želim da kažem građanima Srbije da je vlast od 2000. do 2012. godine, a to su ovi što su na najbrutalniji način zloupotrebili najveću nesreću u našoj zemlji, pozivajući ljude na protest zbog političkog profiterstva i pokušaja nasilnog preuzimanja vlasti, podsećam vas, poštovane kolege, da su upravo vlast vršile sadašnje kolege iz opozicije i da su nemilosrdno uništili privredu u Srbiji u mom okrugu i opštini iz koje ja dolazim do te mere da su uspeli da svetski priznati industrijski gigant „Goša“ iz Smederevske Palanke potpuno demontiraju i rasprodaju i ostave 9.000 radnika bez posla.

Tako su uradili i sa „US steelom” i „Želvozom“ iz Smedereva, gde je ostalo nekoliko hiljada radnika bez posla.

Privredni razvoj iz potpunog kraha Podunavskog okruga pokreće a ko drugi nego najveći borac za Srbiju, predsednik Aleksandar Vučić i to od vitalnog interesa, kao što su „Namenska“ Velika Plana, vojni program koja beleži izuzetne rezultate.

PKC Smederevo, kineska kompanija „Habis“, koja ima izuzetno savremenu opremu, kao i još nekoliko firmi koje zapošljavaju više hiljada radnika zahvaljujući podsticajnim sredstvima Vlade Republike Srbije.

Posebno bih izdvojio opštinu iz koje ja dolazim, Smederevska Palanka, gde je od 2018. godine, posle preuzimanja lokalne vlasti i istorijskih rezultata Srpske napredne stranke od skoro 76% za SNS, gde je do tada sve stalo. Grad je na +40 stepeni bio bez vode. U 21. veku opština je bila bez ulične rasvete. Svi računi mesnih zajednica, javnih preduzeća, osnovnih i srednjih škola su bili u blokadi, kao i potpuno razorena putna infrastruktura.

Uz ogromnu pomoć predsednika Aleksandra Vučića u našoj opštini urađena je i rekonstruisano je preko 200 kilometara putne infrastrukture, što bih posebno izdvojio važnu deonicu od Velike Plane, Smederevske Palanke, Glibovca, Azanje, Selevca prema Smederevu i izlaz na auto-put Kolari u dužini od 40 kilometara, čime je pokriveno i omogućeno da koriste tu deonicu tri okruga, šest opština i skoro 30 mesnih zajednica.

Značajno je i to da je potpuno rekonstruisan put za dva najveća sela u našoj opštini Smederevske Palanke, koja su bila odsečena jedna od drugih i posle 30 godina su dobili put Azanja i Kusadak, kao i da je asfaltirano na desetine i desetine lokalnih ulica kako u gradu, tako i u selima.

Kako su predsednik Aleksandar Vučić i Vlada Srbije pretvorili našu zemlju u najveće gradilište u Evropi i to u izuzetno teškim uslovima, na šta bih se pre svega osvrnuo i podsetio bih vas na zatečeni bankrot naše zemlje 2012. godine, nezabeležene poplave u regionu 2014. godine, u šta nas je zatekla i 2018. godine velika elementarna nepogoda, a uz to najveća pandemija korone u svetu u poslednjih 200 godina, što bih posebno istakao besprekorno funkcionisanje svih institucija zahvaljujući državnom vrhu Srbije na pravovremenom, preventivnom angažovanju u interesu zdravlja naših građana.

Posle svega toga nailazi najturbulentniji politički trenutak u svetu posle Drugog svetskog rata, početak vojne operacije u Ukrajni i neviđeni pritisak na našu zemlju po pitanju Kosova i Metohije, uvođenje sankcija Rusiji, kao i pokušaj destabilizacije u Republici Srpskoj na šta se na sve ove udare mudro, racionalno i odmereno bori naš predsednik Aleksandar Vučić, stavljajući u prvi plan da se sve to treba rešavati diplomatski i u interesu mira i stabilnosti.

Podrška predsedniku Vučiću i živela Srbija!

PREDSEDNIK: Zahvaljujem.

Reč ima Marko Ristić.

MARKO RISTIĆ: Poštovane kolege narodni poslanici, uvaženi građani Republike Srbije, danas raspravljamo o Predlogu za smenu ministra gospodina Radomira Baste zbog, kako tvrdi premijerka Brnabić, njegovih stavova koje je javno izneo, a koji su u suprotnosti sa stavovima Vlade Republike Srbije.

Na početku bih postavio pitanje zašto premijerka Ana Brnabić danas nije došla na sednicu Narodne skupštine da objasni poslanicima i celokupnoj domaćoj javnosti po kom kriterijumu je odlučila da upravo Radomira Bastu postavi na čelo Ministarstva privrede.

Premijerka treba da objasni šta je to preporučilo gospodina Bastu? Šta je to iz njegove biografije bilo od presudnog značaja? Da nije možda to što je bio uspešan telohranitelj gospodina Gorana Vesića ili možda to što je u Rusiju izvozio ukrajinski sir biljnog poreklo, za koji je predstavljao da je to srpski mlečni proizvod?

Možda je presudno bilo i to što je prvi uputio čestitke Kristoferu Hilu, američkom ambasadoru prilikom njegovog postavljenja na mesto ambasadora u Republici Srbiji.

Zašto ste odlučili da baš Radomiru Bastu bude u ruke predata sudbina srpske privrede?

Sa druge strane, ako premijerka nije svojom voljom da gospodina Radomira Bastu imenuje, neka onda kaže ko joj je sugerisao da to i uradi. Da li su u pitanju koalicioni partneri ili je to u pitanju možda stiglo sa adrese nekih inostranih ambasada?

Radomir Basta se nekoliko meseci pre…

(Milan Radin: Nije Radomir.)

Molim vas, kolege, nisam vama dobacivao nikada. Pa, mnogo ste učinili za srpski parlamentarizam, nikada se ne javljate za reč, a uvek dobacujete uporno.

(Milan Radin: Jesi li pročitao dnevni red?)

Radomir Basta, izvinjavam se, Rade Basta…

PREDSEDNIK: Ne, ne, sve je u redu, samo bez direktnog obraćanja. Svako neka govori za sebe kad dobije reč.

MARKO RISTIĆ: Okej, hvala.

Rade Basta se nekoliko meseci pre postavljenja na funkciju ministra privrede javno zalagao, a to smo mogli da pročitamo u njegovom intervjuu koji je dao dnevnom listu „Danas“, da Republika Srbija treba da napusti koncept vojne neutralnosti. To je nastavio da radi i po njegovom postavljenju na mestu ministra privrede, na taj način što je ovom zahtevu za napuštanje vojne neutralnosti dodao još jedan zahtev, a to je da uvedemo sankcije Ruskoj Federaciji.

Međutim, ako pogledamo i podrobnije analiziramo odluke i postupke ove Vlade i ove izvršne vlasti u proteklom periodu, videćemo da mnoge od tih odluka zapravo i nisu u suprotnosti sa politikom za koju se javno zalagao Rade Basta. Hajde da vidimo koje su to odluke.

Kao prvo, vaša Vlada je organizovala, odnosno dozvolila da se održe NATO vojne vežbe na jugu naše zemlje i to u danima kada je obeležavana godišnjica potpisivanja Kumanovskog sporazuma, u danima kada srpski narod obeležava jedan od najvećih nacionalnih praznika, to je Vidovdan. Na taj način ste ponizili srpsku zemlju i naš narod. Time ste prekršili vojnu neutralnost naše države. U potpunosti ste zanemarili odluku Saveta za nacionalnu bezbednost o moratorijumu na sve vojne vežbe. Podsetiću vas da se Srpska stranka Zavetnici zalagala i pozivala vas da otkažete dok je bilo vreme.

Takođe, doneli ste odluku da pripadnike Vojske Republike Srbije uputite u Mirovnu misiju na Sinaju, kojom rukovode američka Vlada i Pentagon. Ne znam da li ste upoznati da ta misija nije odobrena od strane Saveta bezbednosti UN, pa se sa razlog i postavlja pitanje koji interes ima Srbija da učestvuje u ovakvoj mirovnoj misiji?

Ono što je nesporno je da se klatno vaše politike pomera u onom pravcu za koji se upravo zalagao i Rade Basta.

Radomir Basta je takođe pozivao i na uvođenje sankcija Ruskoj Federaciji. Vi ste ga osudili.

Srpska stranka Zavetnici, kao državotvorna i odgovorna politička organizacija, ne samo da se protivi uvođenju sankcija Ruskoj Federaciji, nego i svim drugim državama, jer smatramo da politika sankcija nije politika 21. veka. Sankcije nisu ni u ekonomskom, a ni u energetskom interesu Republike Srbije.

Želim da vas podsetim da je Srpska stranka Zavetnici, u saradnji sa kolegama iz državotvornog bloga, podnela predlog o Rezoluciji o neuvođenju sankcija svih međunarodno priznatih država.

Podsećanja radi, Vlada na čelu sa premijerkom, Ane Brnabić, u proteklih godinu dana uvela je sankcije nizu zemalja koji su naši oprobani saveznici. Naime, uveli ste sankcije, odnosno produžili sankcije Belorusiji, obnovili ste sankcije Siriji, uveli ste sankcije Maliju, Kongu, Venecueli, Nikaragvi, a u pitanju su zemlje koje nisu priznale nezavisnost Kosova, odnosno povukle su priznanje nezavisnosti Kosova.

Pre nekoliko meseci, takođe, ukinuli ste i bezvizni režim i ponovo uveli vize za građane Kube, za građane jedne nama prijateljske zemlje, koja nikada ništa nije učinila loše po srpske interese.

Mi ono što vidimo je to da vi sledite tu politiku koju je plasirao Rade Basta, odnosno ne Rade Basta, već oni koji stoje iznad njega, a to je strani zapadni faktor.

Hajde da vidimo kako se provela srpska privreda pod kadrovima koje ste vi postavili, počev od Zorane Mihajlović, Marka Čadeža i Radomira Baste ili Radeta Baste, kako se već zove. Ovakvom selekcijom kadrova obespravili ste srpskog privrednika i srpskog domaćina.

Kadrovi koje ste vi postavili nastavili su sa politikom rasprodaje strateških državnih resursa. O tome najbolje govori stanje u EPS-u. Imamo i najnoviji slučaj u Leskovcu gde su radnici turske kompanije „Džinsi“ putem sms poruka obavešteni da se firma nalazi u likvidaciji, da više ne dolaze na posao. Da li se to zapravo radi u nekoj ozbiljnoj državi?

Na kraju, da zaključim, Srpska stranka Zavetnici smatra da je jedini izlaz iz ove duboke političke, ekonomske i društvene krize u tome da celokupna Vlada preuzme odgovornost i podnese ostavke, a da građani na slobodnim i demokratskim izborima izaberu vlast koja će služiti interesima svog naroda. Zahvaljujem.

PREDSEDNIK: Reč ima Stefan Adžić. Izvolite.

STEFAN ADžIĆ: Poštovani predsedniče Narodne skupštine Republike Srbije, uvaženi ministre u Vladi Republike Srbije, gospodine Selakoviću, dame i gospodo narodni poslanici, imajući u vidu da danas raspravljamo o razrešenju jednog od članova Vlade Republike Srbije, odnosno o razrešenju ministra privrede, ja ću se potruditi da na jedan argumentovan način obrazložim zbog čega ću podržati predlog Vlade Republike Srbije, ali i stav vladajuće većine.

Smatram da tu nema mnogo odgovora. Postoji samo jedan odgovor, a to je da Vlada Republike Srbije mora da vodi svoju, mora da vodi nezavisnu i jedinstvenu politiku.

Zašto je to za vladajuću većinu bitno, ili bolje rečeno, zašto je za mene kao narodnog poslanika koji dolazi iz Kraljeva bitna ta jedinstvena i odgovorna Vlada Republike Srbije?

Pre nepune dve decenije, kada su neki prethodni nosioci vlasti sastavljali vlade koje su bile sve samo nisu bile jedinstvene, koje su bile sve samo nisu bile odgovorne i koje su postigle sve osim rezultata, mi smo u istom tom periodu u Kraljevu imali ugašenu Fabriku vagona i „Magnohrom“ i „Autotransport“ i „Kablar“, ali i 30.000 ljudi na ulici.

Zašto stalno insistiram termin jedinstvena i odgovorna politika Vlade Republike Srbije? Zato što samo jedinstvenom i suverenom politikom Vlade Republike Srbije ima radnih mesta, ima investicija, ima rezultata. To smo upravo videli na delu 2014. godine, kada je predsednik Vučić, a u tom periodu premijer Vučić preuzeo odgovornost, sproveo mere fiskalne konsolidacije, koje jesu bile teške, jesu bile restriktivne, ali su bile neophodne kako bi naša zemlja počela da se razvija.

Ja bih podsetio građane Republike Srbije, naročito moje Kraljevčane, da smo mi u tom trenutku na spisku nezaposlenih u Nacionalnoj službi za zapošljavanje filijale u Kraljevu imali preko 30.000 ljudi, ljudi koji nisu imali alternativu zato što nije bilo ni fabrika, nije bilo ni gradilišta, nije bilo ničega. Da ne govorim o jednoj tužnoj činjenici da je mašinski inženjer nakon završenog mašinskog fakulteta imao samo tri alternative, a to je da radi u trafici, da radi u kafiću ili da ode iz Srbije.

Za razliku od tog perioda, zahvaljujući jednoj odgovornoj politici Vlade Republike Srbije, mi smo od 2016. godine u Kraljevu zaposlili preko 7.000 ljudi u fabrikama „Leoni“ i „Eurotaju“ i danas budžet grada Kraljeva je tri puta veći nego pre 10 godina.

Zašto pominjem budžet? Zato što taj budžet danas omogućava i više domova kulture na seoskom području, omogućava više asfaltiranih puteva takođe na seoskom području, više novčanih naknada za nezaposlene porodilje, veće stipendije za studente i omogućava budžet pomoću kojeg grad Kraljevo može da se razvija.

Takođe, želim da podsetim građane Republike Srbije i građane Kraljeva, da smo uz pomoć Vlade Republike Srbije u Kraljevu rekonstruisali atletski stadion, otvorili dve fabrike, otvorili aerodrom „Morava“, rekonstruisali put ka Goču, napravili novi Paviljon, odnosno dečije odmaralište na Goču, rekonstruisali mnoge srednje škole i ekonomsku i mašinsko-tehničku i gimnaziju, napravili potpuno novu najsavremeniju školu u regionu, osnovnu školu „Sveti Sava“ i uradili ono što su godinama, odnosno ne godinama, već decenijama obećavali meštanima Ušćanskog i Studeničkog kraja. Ono što su im obećavali, mi smo kao jedna ozbiljna i odgovorna vlast uradili, a to je izgradili put Studenica-Rudno.

Podržavam Vladu Republike Srbije i želim da nastavimo sa porastom plata i penzija, sa porastom penzija koje će već od 1. oktobra se povećati za 5,5%, a od 1. januara dodatnih 14,6%.

Takođe, podržavam povećanje porasta plata medicinskim radnicima i prosvetnim radnicima, čije će povećanje od 1. septembra iznositi 5%, a 1. decembra dodatnih 10%.

Sve je ovo epilog jedne ozbiljne i odgovorne politike. Ovo su činjenice, nešto što je de fakto, kao što je de fakto da Kraljevo ne izgleda onako kako je izgledalo pre 10 godina. Danas se Kraljevo razvija i ono je spremno za neke druge projekte.

Ono što je jako bitno da napomenem, zbog čega još jednom pružam podršku Vladi Republike Srbije, jeste upravo njen napor i želja da nastavi da ulaže u Kraljevo, da nastavimo sa izgradnjom Moravskog koridora, koridora koji će značiti ne samo privatnicima, već i preduzetnicima, običnim ljudima, zemljoradnicima, zanatlijama, studentima, ali ne samo sa Moravskim koridorom, da završimo sa projektom urbane regeneracije za koju je pre nekoliko dana napisan, odnosno raspisan javni poziv za izgradnju druge faze i da sve ove stvari utiču na jačanje privrednog ambijenta u gradu Kraljevu.

Da nam jačaju plate i u „Eurotaju“ i u „Leoneu“, da nam jačaju plate i privatnom i u javnom sektoru i da na taj način pomognemo mladim ljudima da ostanu u Kraljevu, da tu osnivaju svoje porodice i da se u svom gradu afirmišu.

Ja bih napomenuo, siguran sam da ste i vi toga svedoci, da smo mi naprednjaci uvek državni interes stavljali ispred partijskih, da za nas politika nikada nije bio „Tviter“, nikada nije bila društvena mreža, da je za nas politika nova škola, nova bolnica, nov put. Zbog toga ovde nema mesta nikakvim srpskim naprednim argumentima. Ovo su, dragi moji prijatelji, ponoviću i ono što sam rekao mojim Kraljevčanima, srpski nacionalni argumenti. Podržaću predlog Vlade Republike Srbije. Živeli.

PREDSEDNIK: Hvala vam.

Reč ima Ksenija Marković.

KSENIJA MARKOVIĆ: Dobar dan.

Poštovani građani i građanke Srbije, ja ću se u svom izlaganju osvrnuti na povod za razrešenje ministra Baste.

Više puta smo ovde u Skupštini čuli različite članove Vlade koji ponosito ističu samostalnost i nesvrstavanje Srbije. To što se niste svrstali ne znači da ste samostalniji. Naprotiv, to znači da rizikujete da budete izolovani i marginalizovani. Jednom smo ostali nesvrstani i to nas je ostavilo sa pogrešne strane Berlinskog zida i skupu cenu smo zbog toga platili.

Dalje, ističete saradnju i sa istokom i sa zapadom. Nažalost, vi ćete sarađivati sa kim god je potrebno dok to ostavlja dovoljno manevarskog prostora za razne partijske poslove i lično bogaćenje.

Gde smo danas na evropskom putu? Ni jedno poglavlje, ni klaster nisu otvoreni već godinu i po dana. Na mitingu vladajuće stranke se govori završavaju sa živela Rusija, a ne sa živela Evropa. Rehabilituje se lik i delo Slobodana Miloševića. Nacionalni interes Srbije nije da ostane izolovana od ostatka sveta. Krivicu za vlastite neuspehe često tražite u Berlinu i Briselu. Optužujete nemačke fondacije da finansiraju proteste. Od Berlina pravite političkog neprijatelja, ali i dalje sečete vrpce upravo na nemačkim fabrikama. Stalno govorite o licemerju, da li zapada ili opozicije.

Podsetiću vas da i SNS ima vrlo tesnu saradnju sa nemačkom fondacijom koja se zove Konrad Adenauer. Takođe i sam predsednik Srbije Aleksandar Vučić se hvali upravo savezništvom sa Berlinom i ličnim prijateljstvom sa Angelom Merkel. Izgleda da promene vlasti u Nemačkoj za vladajući režim nisu bile previše dobra vest, ili iz Berlina su poruke bile jasne - da je projekat stabilokratije propao.

Ono što mene zanima jeste – dokle ćete držati građane Srbije u zabludi da Srbiju vodite u EU? Hvala.

PREDSEDNIK: Pravo na repliku.

MILENKO JOVANOV: Što se tiče saradnje, da, sarađujemo sa Fondacijom Konrad Adenauer, ali nas Fondacija Konrad Adenauer ne finansira. To je bitna razlika. Za razliku od Fondacije Hajnrih Bel koja i te kako finansira određene političke aktere ovde, iako to nije dozvoljeno po našem zakonu, iako stranke ne bi smele da primaju donacije tog tipa, novčane donacije od inostranstva. Zato i nisu registrovani kao političke stranke, nego kao udruženja građana da bi mogli tu zakonsku odredbu da izigraju.

Sa druge strane, meni se čini da se mnogo više nemački neki poslanici bave Srbijom nego što se mi na bilo koji način bavimo njima. Dakle, predstavnica Zelenih Viola fon Kramon je imala poruku za Srbiju, da ona podržava proteste, da ona podržava promenu vlasti. Zar to nije direktno mešanje u unutrašnja pitanja naše zemlje? Vama to očigledno ne smeta. Isto je uradio i Josip Juratović, poslanik Socijaldemokratske partije Nemačke u Bundestagu. Takođe je slao poruke kako bi on voleo da izgleda politička scena Srbije.

Vidite, zato što svoju energiju troše na to kako i šta treba da se dešava u Srbiji, AFD im je došao na 21%. Alternativa za Nemačku polako postaje najjača politička organizacija u Nemačkoj, a oni neka se i dalje bave Srbijom, umesto svojim problemima, pa će da vide kako će da završe sa tim. Naravno da je Nemačka najveći partner. Naravno da je Nemačka veliki partner za Srbiju i politički. Kada kažem najveći partner, to je po pitanju zapošljavanja i privrede u Srbiji. Dakle, naravno da sarađujemo sa Nemačkom, ali to ne znači da ćemo da dozvolimo i jednoj takvoj zemlji da uređuje naše odnose, što vama očigledno ne bi smetalo, jer i vi, pa i vi lično, koristite priliku kada se sretnete sa strancima, ne da kažete nešto pozitivno o sopstvenoj zemlji, ne da tražite neku pomoć za sopstvenu zemlju, nego da drvlje i kamenje ospete po sopstvenoj zemlji, po predsedniku Vučiću, jer je to za vas prilika da, eto, stranci kažu, jer vi valjda polazite od toga da stranci ovde određuju ko će biti vlast. Ne, građani, ali svi građani i oni koji izađu da šetaju sa vama i oni koji izađu da šetaju sa nama. Svi oni zajedno na izbore, pa kažu ko će da bude vlast, a ko opozicija, ni Fon Kramon, ni Juratović. Hvala.

PREDSEDNIK: Hvala vam.

Reč ima Uglješa Mrdić.

UGLjEŠA MRDIĆ: Zahvaljujem, predsedniče Orliću.

Uvaženi predsedavajući, uvaženi ministre Selakoviću, poštovane kolege narodni poslanici, dragi građani Republike Srbije, naravno da podržavam predlog Vlade Republike Srbije za smenu Radeta Baste sa mesta ministra, a kada govorim o Vladi Republike Srbije samo treba da uporedimo rezultate do 2012. godine i posle 2012. godine. Do 2012. godine imali smo razaranje Srbije. Posle 2012. godine počelo je spašavanje Srbije.

Pošto dolazim sa teritorije opštine Vračar, želeo bih da ispričam i konkretne predloge što se tiče života na Vračaru i u Beogradu. Do 2014. godine imali smo razaranje Beograda. Na sreću, 2014. godine došlo je do promene vlasti u Beogradu. Godine 2016. imali smo katastrofalnu situaciju u opštini Vračar i na teritoriji opštine Vračar. Na sreću, te godine je došlo do promene vlasti. Odlaskom bivšeg režima sa Republike 2012. godine, iz Beograd 2014. i sa Vračara 2016. godine krenuli su bolji dani i za građane u Beogradu.

Samo bih podsetio na pet i po miliona evra nenaplaćenih potraživanja poslovnog prostora opštine Vračar. Samo bih podsetio na preko 170 otetih stanova i poslovnog prostora. Samo bih podsetio na milionske gubitke koje je bivši režim naneo građanima Vračara, Beograda i Srbije.

Isto tako, podsetio bih da su vlast Aleksandra Vučića i Vlada Republike Srbije najviše uložila u proteklih 50 godina, što se tiče završetka radova na hramu Svetoga Save, preko 43 miliona evra. Dakle, to su neki konkretni rezultati.

Do 2012. godine smo imali vladavinu kriminala i korupcije, a sada možemo ponosito da govorimo u proteklih 11 godina, a gde iz godinu u godinu imamo sve bolje i bolje rezultate upravo u oblasti borbe protiv kriminala i korupcije. Ja razumem da to smeta kolega našim iz opozicije. Ne mogu da razumem, isto tako, zašto vam smeta kada moja koleginica dr Nada Macura govori o rezultatima u oblasti zdravlja, zašto vam smeta kada moj kolega Milimir Vujadinović govori o srpskim žrtvama na području istočne Bosne i Hercegovine. Isto tako, ne mogu da razumem zašto vam smeta kada osudimo nove pretnje smrću deci predsednika Republike, nove pretnje smrću upućene Milici i Danilu Vučiću.

Sa druge strane, mi najbolje možemo vama da odgovorimo upravo rezultatima. Nema oblasti gde ne možemo da govorimo o konkretnim rezultatima.

Moj kolega Stefan Adžić je govorio o povećanju plata i penzija, a ja bih dodao ozbiljne rezultate što se tiče građevine, infrastrukture. Grade se kilometri i kilometri auto-puteva, obnavlja se srpska železnica. Imamo konkretne rezultate i što se tiče novih investicija, otvaranja novih radnih mesta.

Kada govorimo o oblasti brige o porodici, podsetio bih da 2012. godine za rođenje prvog deteta roditelji su dobijali oko 30.000 dinara, a danas je to više od 345.000 dinara. Preko 10 puta više.

Mogu da vam govorim satima o odličnim rezultatima Ministarstva rada, zapošljavanja, socijalnih i boračkih pitanja i o drugim uspešnim rezultatima i što se tiče naše i spoljne i unutrašnje politike.

Srbija se gradi, Srbija se povezuje autoputevima, mladi ostaju. Otvaraju se nova radna mesta. Na spoljno političkom planu imamo jednu odličnu saradnju i sa zapadom i sa istokom, svakodnevnu borbu za opstanak našeg naroda na Kosovu i Metohiji, pomoć Srbima izvan Srbije, odlične odnose Srbije i Republike Srpske, briga o srpskom narodu u Crnoj Gori, briga o SPC i njenoj imovini izvan teritorije Republike Srbije. Dakle, to su rezultati kojima mi vama konkretno odgovaramo.

Možemo da govorimo o odličnim rezultatima u oblasti pravosuđa. Podsetio bih na promene Ustava u oblasti pravosuđa, gde nam je pravosuđe danas još nezavisnije, tužilaštvo samostalnije. Dakle, tako mi odgovaramo, tako mi radimo.

Svakodnevno se trudimo, predvođeni našom premijerkom Anom Brnabić i našim predsednikom Aleksandrom Vučićem, da imamo konkretne rezultate, konkretne rezultate u svim oblastima zato što je nama interes građana Republike na prvom mestu.

(Aleksandar Jovanović: Tako je.)

Interes građana bez obzira na veru, naciju i političko opredeljenje, zato što je nama Srbija na prvom mestu. I našem predsedniku Aleksandru Vučiću je Srbija bila i jeste i uvek će biti na prvom mestu, i svima nama iz SNS, zajedno sa njim. Živela Srbija!

PREDSEDNIK: Računao sam da smo se mi razumeli.

Da smo se razumeli juče. Jel jesmo?

(Aleksandar Jovanović: Juče da.)

Ako jesmo, onda to razumevanje živi i danas…

(Aleksandar Jovanović: Živeće.)

… i živeće.

Reč ima Stefan Jovanović.

STEFAN JOVANOVIĆ: Poštovani predsedavajući, dame i gospodo narodni poslanici, poštovani građani Srbije, pred nama je predlog za razrešenje člana Vlade Radeta Baste sa mesta ministra za privredu.

Nema dileme da taj čovek treba da bude razrešen sa ovog odgovornog mesta, ali da je bilo pameti i sluha pre nešto više od šest meseci kada je ova Vlada bila izabrana taj čovek nikada ne bi ni bio izabran za srpskog ministra.

Tada niste slušali kada smo vam govorili, evo sada nešto više od šest meseci vi se sada glasno zalažete sa smenu ovakvog čoveka. Zalažete se za smenu onog trenutka kada je taj čovek postao komičan u dodvoravanju zapadu.

Danas ovde ne treba da sedi ministar Selaković, jer on nije ni potpredsednik Vlade, niti nam je ovde kada je bio izbor Vlade on predlagao tog čoveka za ministra, već ovde treba da sedi Ana Brnabić kao premijerka, kao neko ko je pre nešto više od šest meseci ovde vrlo glasno se zalagala za taj tim.

Mora da postoji odgovornost, jer je vezano za ovog čoveka sve bilo sumnjivo, od obrazovanja do poslovanja. Opet kažem, došao je trenutak za njegovu smenu tek kada vam je postao komičan u dodvoravanju zapadu.

To pokazuje dezorijentisanost ove Vlade, to pokazuje krhkost ove Vlade i kako je vaš bivši predsednik stranke, Aleksandar Vučić, rekao – Vlada funkcioniše kao raštimovani orkestar.

Dame i gospodo narodni poslanici, ministar Basta je apsolutno sve suprotno od svih vrednosti, tih zapadnih vrednosti o kojima govorimo, ali kada ste već krenuli sa smenama ministara trebalo bi svakako da razmislite o smeni i ministra Martinovića, upravo zbog ponašanja ovde u Skupštini, i kada je vređao narodne poslanike, ali i kada je vređao sve građane Srbije.

Takođe, propustili ste priliku da smenimo i ministra Bratislava Gašića zbog odgovornosti, zbog političke odgovornosti koju je…

(Nikola Radosavljević: Niste bili tu na glasanju.)

Pa, ja sam glasao za njegovu smenu, vi ste propustili. Ali, kao što se danas odričete ministra Baste i vrlo glasno svi ustajete i da govorite, pre samo nešto više od šest meseci ste vrlo glasno i jasno njega podržavali.

Ne, da je bilo tada sluha i da je bilo pameti, da ste slušali šta smo govorili kada je bio izbor Vlade taj čovek nikada ne bi postao srpski ministar.

Kao što sam rekao – ovde je odgovornost, pre svega, na premijerki koja je u ovoj Skupštini predlagala tog čoveka za ministra. To pokazuje njenu političku dezorijentisanost, to pokazuje dezorijentisanost ove Vlade i zbog toga, svakako, ovaj čovek treba biti smenjen. Hvala.

PREDSEDNIK: Reč ima prof. dr Marko Atlagić.

MARKO ATLAGIĆ: Poštovani predsedniče Skupštine, dr Orliću, poštovani ministre Selakoviću, dame i gospodo narodni poslanici, uvaženi građani Republike Srbije, ako jedan ministar u Vladi Republike Srbije sprovodi politiku suprotnu politici Vlade sasvim je logično da podnese ostavku.

U slučaju Radeta Baste nema ostavke. Zašto? Zato što je Basta saučesnik obojene revolucije koja je na delu kao i 5-og oktobra 2000. godine. Isti su im ciljevi i jednima i drugima. Isti su, verovali ili ne, akteri, bilo da su inostrane ili domaće provenijencije - destabilizacija zemlje i rušenje predsednika države ne na izborima nego na ulici i 5-og oktobra i danas 2023. godine.

Okidač za uličnu šetnju je danas zloupotreba velike tragedije koja se desila u Osnovnoj školi „Vladislav Ribnikar“. Ko su ti ljudi preko kojih inostrani centri moći pokušavaju sa domaćim elementima da destabilizuju Republiku Srbiju, kao i 5-og oktobra i smene predsednika Vučića? Dame i gospodo narodni poslanici, odgovor je dala čuvena Dajana Džonstor koja je kazala, citiram – „na krilima narodnog slavlja zbog pada Slobodana Miloševića koje se graničilo sa pijanstvom. Srbiju je u jagmi za vlašću samlelo stampedo nestručnih, gramzivih i bahatih ljudi, uobraženih lidera fiktivnih stranaka, samoproglašenih eksperata, polusveta svih kalibara i profila koji je sebe promovisao u revolucionarne pobednike, a državu i sve u državi za svoje taoce i plen“, završen citat, i to se desilo 2000. godine i oni su kasnije uništili državu.

Isti vas, poštovani građani Republike Srbije, predvode ljudi kao i 5. oktobra 2000. godine. I tada i danas predvodio vas je Velimir Ilić, inače u narodu poznat kao dr kraduckanja. On je i tada i danas srušio državu. To ne kažem ja. On je sam priznao 09.10.2000. godine kada je za „Njujork tajms“ izjavio, citiram – „ Osnovali smo tim mladih profesionalaca paravojnih jedinica jugoslovenske armije i mladih policajaca i to smo koordinirali sa najelitnijim jedinicama policije MUP-a Beograd“, završen citat. Poštovani građani, taj vas predvodi u ovom zloupotrebljenim protestima.

I 5-og oktobra i danas predvodio vas je karikaturista Dušan Petričić. On vas psuje rečnikom nedostojnim čoveka. On vas koje predvodi naziva glupacima i imbecilima kada je 17.02.2019. godine rekao, citiram – „Srbija je zemlja u kojoj žive glupo i slepo roblje. U njoj živi imbecilan i polupismeni svet“, završen citat. Taj vas predvodi, poštovani građani, i zloupotrebljava proteste.

Janko Veselinović, poznati pod nazivom stanokradica, on poziva vojsku i policiju na ulicu. On je 11.12.2019. godine kazao, citiram – „Posle bojkota Skupštine na ulice i okretanje policije i vojske na našu stranu“, završen citat. E taj vas, poštovani građani, predvodi.

Dragan Đilas, mašinski mozak, vođa 5. oktobra protesta, i danas, znate šta je on rekao, on je kazao, citiram – sve što su Vučić i SNS sagradili, poput Beograda na vodi, autoputeva, i drugo, misli na škole, muzeje, mi ćemo uz pomoć 10 pravnika sve to zaustaviti i pomesti, završen citat. Da li možete, poštovani građani verovati da je to rekao. E, taj vas predvodi danas na protestima. I jedan narodni poslanik koji je rekao da će predsednik Aleksandar Vučić završiti u šahtu, evo ga u poslednjoj klupi, u plavoj košulji, vođa 5. oktobra i danas, on je zapalio ovu zgradu, u kojoj danas sedimo, ja sam je gasio. On je našeg predsednika na Vidovdan isporučio Hagu, ja sam ga branio kao svedok. Inače, isporučivanje predsednik Miloševića jedna od dve najvećih mrlja u istoriji Srbije.

Ko vas još predvodi, Vuk Jeremić, koji je 5. oktobra isto vas predvodio. U njegovom Centru za međunarodnu politiku i održivi razvoj sedi Mišelin Kalmi-Rej, koja godinama lobira za nezavisno Kosovo. Nju Nataša Kandić, poštovani građani vodi na međunarodne skupove i predstavlja je kao predstavnika normalne Srbije. Taj vas predvodi u skupovima.

Jovo Bakić, predvodio vas je i 5. oktobra, on je 13. juna 2019. godine izjavio povodom upada Boška Obradovića u RTS testerom, citiram, pazite, da su imali duge cevi pa, i neka upadnu u RTS, idete tamo, i onda vašem kolegi novinaru kažete dugu cev u glavu.

Na kraju, poštovani građani Republike Srbije dok opozicija danima zloupotrebljava proteste građana zbog tragedije koja je zadesila, jedna od najvećih u istoriji, dotle Aleksandar Vučić jače i bolje sprovodi politiku mira, politiku industrijalizacije i ekonomskog napretka, gradi tvornice, pruge, ceste, bolnice, muzeje, institute, razvija veštačku inteligenciju, povećava plate i penzije, modernizuje Srbiju, zato dajemo bezrezervnu podršku Aleksandru Vučiću, i poštovana opozicijo pozivam i vas da mu date i vi podršku jer je on i vaš predsednik. Živela Srbija.

PREDSEDNIK: Ovde je pomenut predsednik Stranke, a po kom osnovu vi?

(Srđan Milivojević: Jedini sam koji nosi plavu košulju i sedi u poslednjoj klupi.)

Pitanje, samoprepoznavanja, tzv. identifikacije. Znači, kad smo vam rekli da je neko na Gazeli, to mora da ste bili vi. Ne može.

Pravo na repliku Stefan Jovanović.

STEFAN JOVANOVIĆ: Zahvaljujem.

Gospodine Atlagiću, ljudi koji protestuju na ulici niti su instruisani, oni su ljudi koji su izašli da protestuju protiv nasilja koje se dešava kod nas u društvu. Ali, kada govorite o gospodinu Jeremiću, iskoristiću priliku ovde i da čujete, kada je već tu i gospodin Nikola Selaković, a spominjali ste Haški tribunal, u aprilu 2013. godine, gospodin Jeremić je organizovao debatu u UN, o međunarodnom krivičnom sudu za bivšu Jugoslaviju. Znate ko je kriv, zbog koga taj sud nije ugašen, zbog koga Haški sud nije ugašen, evo ga ovde, gospodin Nikola Selaković. U junu mesecu 2013. godine, na sednici Saveta bezbednosti UN gospodin Selaković je trebalo da zatraži da se Haški tribunal ukine, Rusija je ponudila da da veto, a gospodin Selaković to nije zatražio. Gospodine Atlagiću, evo ga ministar ovde, sada ga pitajte.

PREDSEDNIK: Reč ima ministar Nikola Selaković.

NIKOLA SELAKOVIĆ: Hvala uvaženi gospodine predsedniče.

Dame i gospodo narodni poslanici, koliko god da neko obleće oko vas i divi se nečemu što prepoznaje kao veličinu i to mnogo veću od onoga što jeste, ne može da vam pomogne da uklonite ono što su neizbrisive mrlje u vođenju Srbije koje su ostale iza vas, iza onih koji su između ostalog, govorili u pokušaju da me optuže. Da sam zaista bio u prilici da od mene zavisi tako nešto, moj odlazak u Haški tribunal kao ministra pravde u tadašnjoj vladi Republike Srbije prvi put nekoga da poseti građane Srbije koji su se tamo nalazili, govori apsolutno o tome kakvu sam politiku vodio, šta sam smatrao i šta i dan danas mislim i smatram kada je u pitanju ta rogobatna tvorevina sile nad pravom, koja se u jednom trenutku našla u okvirima međunarodnog prava.

Nisam za sebe smatrao niti smatram da sam predsednik sveta, pa, da bi mogao da se sa takvim nečim nosim, ali na jednu stvar ću biti večito ponosan, u ne dugom, ali burnom vremenu kada sam obavljao funkciju ministra spoljnih poslova Republike Srbije, u mom mandatu osam država je povuklo priznanje tzv. nezavisnosti Kosova.

U mandatu čoveka koji pokušava da se predstavlja kao branilac srpskih nacionalnih interesa 80 država i više je tu kvazi državu priznalo. Zaista zvuči neverovatno da neko ko je bio u stanju da ide i lobira sa jednim nacrtom rezolucije za Generalnu skupštinu, izigra sve one države koje su nam obećale podršku i pojavi se sa sasvim drugim. Onaj koji nam je uklonio temu KiM i SB UN i prebacio je u Brisel, on danas hoće da drži neke lekcije nama o odbrani KiM, odbrani srpskih nacionalnih interesa. Mnogo ste se zaboravili.

Dakle, taj čovek koji je ostavio u zgradi Ministarstva spoljnih poslova Srbije, sa sve pločicom na kojoj piše da je to njegov poklon Ministarstvu, kartu sveta na kome je tzv. Kosovo označeno kao posebna država, taj hoće da priča ovde priče u koje ni sam nije u stanju da poveruje.

Čuj, zavisilo je od mene ili je zavisilo od Srbije da li će Haški tribunal da prestane sa radom ili ne. Lepo vam to zvuči, ali kao i sve što radite, neverovatno je površno. To je vaš problem, što ste u svemu površni, što nećete da uđete u suštinu i u srž problema. Što ste bili spremni da ko vreće ljude bacate u Haški tribunal, a meni pričate priču i nama pričate priču o tome da smo mi navodno prolongirali njegov rad. Neverovatno zvuči, ali izgledate da ste spremni da poverujete u tako nešto.

Vi koji ste sudije razrešavali sa sudijske funkcije zato što su odlazili da časno i čestito svedoče u Haškom tribunalu i pričaju o tome kakve je farsa pravljena od Račka. Danicu Marinkoviću ste najurili sa sudijske funkcije zato što je svedočila u Haškom tribunalu, onako kako se to nije dopalo vašim mentorima. I vi ćete da pričate Haškom tribunalu.

Dakle, preko 80 država, 80 plus država je u vašem mandatu priznalo tzv. Kosova. E, vidite, od kada je Aleksandar Vučić došao na čelo Vlade Srbije, 28 njih je povuklo odluku o priznanju i uveren sam da dokle on vodi ovu državu da će nastaviti da povlače te odluke. Dobili smo i prvo izvinjenje jedne države, njenog predsednika koji je učestvovao u agresiji na našu zemlju za to što se dogodilo, a uveren sam, dok Aleksandar Vučić vodi Srbiju, da će ih biti još. Jeste danas težak trenutak, ali i pored toga nećemo se baviti koje kakvim lažnim optuživanjima i prozivkama, već naprotiv, govoriti o tome na pravi način, voditi računa o tome šta je državni i nacionalni interes. To, puj pike ne važi, pravim se da ništa iza mene loše nije ostalo, pa jeste loše ostalo. Nemojte da otvaramo priču do kraja.

Rekli smo jednu stvar vrlo jasno i otvoreno. Koliko je bilo država koje su u mandatu onih u čije ime ste govorili priznali tzv. nezavisnost Kosova, koliko je u mandatu tih koje branite izručeno Srba Haškom tribunalu, možete li da ih prebrojite, a koliko je to u mandatu vlada i predsednikovanja Aleksandra Vučića? To je nešto što je vrlo jasno i vrlo egzaktno, nema dalje šta da se priča. I da li može onaj ko je prevario naše prijatelje koji su obećali podršku rezoluciji za koju je lobirao, koja je trebalo da nam sačuva temu KiM u Savetu bezbednosti, da izađe sad pred oči zvaničnicima tih država?

Vi mene napadate da sam ja uzdržanošću u Savetu bezbednosti, a postoji moj govor tada, naravno da postoji. Zašto se sada u Savetu bezbednosti ne odlučuje o KiM, nego je to u EU? Zašto? Ko je izmestio temu KiM iz Saveta bezbednosti, ko? Niko. A, znači, pravimo se i tu blesavi. Otkud onda Euleks? Zato što su neki radili sve što su mogli da vojska Srbije ne bude tamo. Eto otud.

Dakle, nemojte nasedati, nemojte pokušavati svojom površnošću da druge ubedite u to da ste u pravu. Koliko ste puta otišli da posetite nekoga u Hag? Koliko puta ste otišli da posetite nekog Srbina koji je tamnovao u Hagu? Koliko? Naravno, njih oni nisu zanimali, oni su za njih bili neko ko se meri na živu vagu.

Pokušavajući da reciklirate neke buđave tekstove, autorske tekstove partijskih vođa koje predstavljate, samo se malo razdrmajte, probudite, vidite gde ste danas. Shvatite da ste iza sebe ostavili preko 80 priznanja tzv. nezavisnosti Kosova. To je vaših ruku delo, to je vaša diplomatija. Tompus među zubima, široko raširen osmeh i priznanja tzv. Kosova koja pljušte. A onda uz to još po neka nota – nemojte da priznate dok nam ne prođu izbori. Žalosno. Hvala bogu, nekad bilo pa se pripoveda i ne daj bože da se ikada više vrati.

PREDSEDNIK: Zatvaramo krug.

Reč ima Zoran Stojanović.

ZORAN STOJANOVIĆ: Zahvaljujem, predsedniče Skupštine.

Uvažene koleginice i kolege narodni poslanici, ministre Selakoviću, poštovani građani Srbije, nemam baš puno vremena da kažem ono što bih hteo i da odgovorim na neka pitanja, jer u toku ove današnje debate po ovoj tački dnevnog reda se išlo malo po marginama, malo van tačke, malo u tačku, ali, svejedno, priča se o nama, ali je sve prisutniji visoki stepen optuživanja jedni drugih.

Neprestano se ovde koristi jedna populistička vrlo po meni opasna alatka, da je za sve kriv neko drugi tamo u tom nekom vremenu. Pobogu, ljudi, malo čas sam ministra Selakovića čuo da je rekao da je 2006. godine narod doneo Ustav. Tako je, narod je doneo Ustav, ali je neko trebao da pripremi taj Ustav, da pripremi preambulu, da usvoji u Skupštini, da usvoji Ustavni zakon. U tome je učestvovala i Srpska radikalna stranka i Socijalistička partija Srbije.

Ja sad nemam puno vremena da izvršim rekonstrukciju svega onoga što je bilo, ali nije samo narod. Znači, mi smo deo tog naroda i predstavnici naroda.

Nikako ne mogu da zaboravim 2006. godinu kada je Aleksandar Vučić, onda narodni poslanik, mandao lisicama i pidžamom na kojoj je pisalo „Mlađan Dinkić“, da bi kasnije čitavu G17 ili Ujedinjene regione Srbije inkorporirao u Srpsku naprednu stranku, a onda je sve tamo neko drugi kriv iz onoga vremena, a oni su sa vama. Šta vi ljudi pričate? Dajte, odredite se, budite jasni. Ti ljudi koji su činili onda sramotu su sada sa vama. Vi se pozivate na sopstvenu sramotu.

Gospodine ministre Selakoviću, kao iskusan pravnik, vi dobro znate da svako onaj ko se poziva na sopstvenu sramotu, da se ne sluša ni jednu jedinu reč.

Što se tiče Baste, čuli smo mnogo stavova, mišljenja, bilo je i ozbiljnih, neozbiljnih, bilo je i tendencioznih i onakvih i onakvih. Jedno je vrlo opasno. Odgovornost se baca na premijera, tj. na premijerku. Podražavam, ona je odgovorna. Gde je odgovornost onoga koga danas ovde nema, a čija su usta juče bila puna pravde i istine? On ga je predložio i znao je koga predlaže. Znao je odlično ko je Basta. Njegova prvo odgovornost, a onda i odgovornost premijera. Hvala vam.

PREDSEDNIK: Prvo povreda Poslovnika.

STEFAN JOVANOVIĆ: Predsedavajući, povredili ste član 104. Poslovnika, zato što mi niste omogućili da dam repliku ministru Selakoviću posle njegovog izlaganja, s obzirom da je on meni direktno odgovarao na prethodno izlaganje.

PREDSEDNIK: Šta kaže taj član 104? Ko određuje pravo na repliku?

STEFAN JOVANOVIĆ: Ako niste pročitali, dozvolite da vam pročitam. Član 104. kaže: „Ako se narodni poslanik, a odnosi se i na sve ostale koji učestvuju na sednici, u svom izlaganju uvredljivo izrazi o narodnom poslaniku ko nije član iste političke grupe, navodeći njegovo ime, prezime ili funkciju, odnosno pogrešno protumači njegovo izlaganje, narodni poslanik na koga se izlaganje odnosi ima pravo na repliku“.

PREDSEDNIK: Šta kaže dalje član 104, niste pročitali ceo.

STEFAN JOVANOVIĆ: Samo trenutak, vi ste ovde spiker a ne profesor. To zadržite za sebe. (Isključen mikrofon.)

PREDSEDNIK: Znači, nećete da pročitate ceo.

Ja ću da vam dam sad malo vremena da vi natenane pročitate ceo član 104. i da ga dobro razumete.

Treba li da se glasa? (Ne treba.)

Hvala vam puno.

Pravo na repliku.

MILENKO JOVANOV: Sad ste imali priliku da vidite kako izgleda kada neko ne razume ono o čemu se govori, ali misli da će vikom i urlanjem, kao što je radio i prošli put, nešto da dobije. Inače, čovek koji je ovde prozivao ljude da su svi izdajnici, izdajnik ovaj, izdajnik onaj, itd, sada poziva na nekakvu naročitu raspravu itd. Međutim, šta je ovde interesantno?

On nama zabranjuje da mi govorimo o nekim prethodnim vremenima. Jer, kaže – uvek je neko ranije kriv. Ne, ne radi se o tome. Radi se o tome da nema legitimitet da nam govori i drži predavanja o nekim stvarima neko ko je radio deset puta gore stvari. Pa kako su tada te stvari bile dobre, a sada nisu dobre?

Šta kažete? Ja sam bio tamo. Ja sam bio tamo i onda kada ste govorili da postoji nešto što je državni razlog. Sad ste saznali da sam bio u DS-u? Šta se ti kliberiš? Jel imaš opet onog od 20 kilograma da ga biješ u hodniku? Sad si saznao da sam bio u DS-u i ti si srećan. Ajde, raduj se još malo. Ajde, skakući! Jesi zadovoljan? Srećan?

Tada su za svaku odluku koja je bila donošena rekli – državni razlog.

Postoji državni razlog zašto je ovo, postoji državni razlog zašto je ono. Ok. Postoji državni razlog. Odjednom danas od kad su u opoziciji državni razlog ne postoji. Nego je izdaja, nego je prodaja. Ne postoje okolnosti, ne postoji Svetski rat na pomolu, ne postoji ništa.

I nema opravdanja za bilo koju odluku. Opravdaće generale poslate u Hag, ceo državni vrh, to je u redu, bio je pritisak, zemlja siromašna, ok ali danas svaka odluka, nema veze, nema veze okruženje, nema veze ništa. Pa to ne može.

I najzad, što se tiče G17 plus, četiri godine Vlade, odnosno 2003-2008 godine, pet godine vlade Vojislava Koštunice sve vreme je taj G 17 plus bio u vlasti.

(Zoran Stojanović: Tri plus jedan.)

Molim, šta tri plus jedan?

PREDSEDNIK: Kakvo je to vikanje iz klupa?

(Narodni poslanici opozicije dobacuju.)

Šta sad?

MILENKO JOVANOV: Pa kako tri plus jedan, kad je bilo 2008. godine, podneo ostavku i išlo se na izbore. Šta je vama? Jer ste vi pobrkali godinu? Uglavnom, sve u svemu, taj G17 plus je taj svoj oreo o kome pričate stekao u to vreme, u to vreme kada ste glasali za sve njihove odluke, za njihove predloge, vi kao poslanik lično.

I šta vam sad nije jasno? Sad ste vi inkorporirali i ne znam ni ja šta. Pa, čekaj, vama su i opet dolazimo do iste priče o legitimitetu.

Vama su valjali dok su radili to što su radili i vi za njih glasali, e sad kad su došli ovamo, sad su lopovi i sad ništa ne valjaju. Čekaj bre malo. Ajde saberite se malo. Ajde saberite se malo pa ćemo posle da uradimo.

Što se tiče ovog veseljaka, koji napada policiju, a sad dobacuje i on. Ajde uzmi jednom mikrofon pa reci nešto pametno. Ajde jednom u životu da čujemo kako to zvuči. Evo jednom. Jer može jednom? Evo ispao sam iz šina. Ajde ti da vidimo u kakvim si ti šinama. Ti si davno iz šina ispao i to ne ovih verbalnih nego mnogo ozbiljnijih šina.

PREDSEDNIK: Da, za to će morati da sačeka vreme ovlašćenog.

MILENKO JOVANOV: Tako da ti za moje šine ne brini a za svoj kolosek malo obrati pažnju jer za čoveka koji se kliberi na skupu, kliberi, od uva do uva osmeh na skupu koji je posvećen i održan zbog dece stradale u „Ribnikaru“.

Čovek koji je lagao kako dežura ispred „Ribnikara“ i video svojim očima da Aleksandar Vučić nije ulazio. Sa tvojim šinama druže, nešto ozbiljno nije u redu. A i lokomotiva koja se njime kreće, verovatno da je u potpunom rashodu. To šta se u tvojoj glavi dešava, nema šina koje više mogu da ušine.

Hvala.

PREDSEDNIK: Hvala.

MIODRAG GAVRILOVIĆ: Ne znam koji put, ali član 104. i ja predsedniče moram da vas zamolim da stvarno, evo ja ću da glasam, da Jovanov dobije četiri minuta repliku, jer ovo je ne znam koji put da mu dozvoljavate preko 3, 4 i 5 minuta, jer prosto smatram da ovde, ovaj Poslovnik a u njemu izričito piše – replika ne može da traje duže od dva minuta.

Ja sam vas više puta na to upozorio, pogotovo kada Jovanov govori, pa vas pitam zašto to radite, prosto da znamo.

PREDSEDNIK: A vi ne znate, vi nemate pojma ko kome ovde dobacuje i koliko, vi ste tek došli. Niste ni minut proveli u ovoj sali od početka od ovog saziva pa ne znate ništa.

MIODRAG GAVRILOVIĆ: Posebno prema kolegi Jovanovu, ne znam zašto, verovatno imate neki odnos prema njemu, i ja sam vas i prošli put pitao…

PREDSEDNIK: Znači, niste bili u ovoj sali, jel tako?

MIODRAG GAVRILOVIĆ: Pitam vas zašto ste prošli put pravili…

PREDSEDNIK: A niste? Dobro. Niste, e sada ću da vam objasnim. U ovoj sali vi vičete svaki put kada govori poslanik Jovanov i ja sam vam lepo rekao, vi sa te strane, dokle god vi to radite, čovek ima pravo da završi. Što se vi budete duže oglašavali na taj način, biće više potrebe da njemu kompenzujemo vreme. To sam rekao, ne jednom, nego deset puta, ali ste zaboravili.

Kao što ste prošle nedelje zaboravili da će da bude dan za glasanje, pa ste otišli iz sale, pa vam posle kriv Bog, posle kriv đavo, svi su krivi samo vi niste krivi, što niste bili tu kada je bilo vreme da glasate o onoj tački za koju ste vi tražili čak svojim potpisom zahtevali da se o njoj glasa i onda su krivi svi drugi, a vi bili u sali pre podne, čuli od mene da će da bude glasanja, seli u kola, otišli iz sale kud koji i onda vam je neko kriv. To ste sve zaboravili u međuvremenu, kao što ste zaboravili i ono što sam vam rekao, dok dobacujete, drugi će imati mogućnost da odgovore.

Sada ste se malo podsetili, vidite kako i to može.

Da li treba da se glasa za član 104. što ste rekli?

Ne treba, i toga ste se podsetili.

Vidim kako uspevam da doprem do vaše memorije, strpljivim radom i svojom blagošću, vidite.

Reč ima ministar Nikola Selaković.

NIKOLA SELAKOVIĆ: Zahvaljujem uvaženi gospodine predsedniče, dame i gospodo narodni poslanici. Dve stvari koje sam morao da primetim, dakle, tačno je, narod je doneo Ustav na referendumu, tačno je da je više različitih političkih stranaka učestvovalo u njegovoj izradi, da je tada formulisani tekst preambule, da je i tada ustavno pravno gledano, čvrsto ustavopisac vezao KiM, za naš ustavno pravni sistem, ali nekako ne dobismo odgovor na to kako je moguće da se 7. oktobra 2000. godine, predsednik države zakune na Ustav, a 12. marta 2002. godine, svojim potpisom poništi Ustav.

Kako je to moguće, da predsednik koji se zakleo na Ustav, kaže puj pike ne važi, i potpiše ukidanje tog Ustava?

Vi mislite da je tu zavladala neka kolektivna amnezija pa da se toga više niko ne seća. Dakle, te godine, samo da podsetim, tog 12. marta 2002. godine, bivši generalni sekretar NATO iz vremena agresije na Srbiju i Crnu Goru, na SRJ, u njegovom prisustvu u Beogradu, tadašnji predsednik SRJ, predsednik Vlade Srbije, potpredsednik Savezne vlade, predsednik Crne Gore i predsednik Vlade Crne Gore, potpisom svojim ukidaju Ustav države na koje se predsednik te države 521 dan pre toga zakleo.

Čekajte ljudi, 21. vek, to nije normalno. Zašto je važno da to isteramo na čistac, zato što ti koji nisu poštovali svoju reč i zakletvu su u stanju nas da prozivaju za izdaju koji nikada ništa tome slično nismo uradili, nikada ništa.

Što se tiče toga što ste pominjali predsednika Vučića iz vremena opozicionog njegovog delovanja i staža, i kako je nastupio ovde, reći ću vam, upravo, oni koji su napali malopre predsednika Vučića, za taj gest i nastup u Skupštini, su najzaslužniji za uvođenje političke kreature, Mlađan Dinkić u politički život Srbije, a predsednik Aleksandar Vučić, svojim maestralnim delovanjem, za uklanjanje iz političkog života Srbije, iste te političke kreature zvane Mlađan Dinkić.

Dakle, njemu za to svaka čast i poštovanje, a onima koji su takvu vrstu političkog delovanja uveli na političku scenu Srbije, za nauk da nikada više tako nešto ne rade.

Ono naš narod da ne zaboravi, zamislite to poštovani građani, položi se zakletva na Ustav, a onda se isti takav Ustav prekrši, pogazi i anulira jednim potpisom u prisustvu onoga koji je vodio NATO u vreme kada je sejao smrt nad našim gradovima, selima, ubijao našu nejač i našu decu i otimao nam KiM.

PREDSEDNIK: Reč ima Staša Stojanović.

STAŠA STOJANOVIĆ: Uvaženi predsedniče, cenjeni ministri, narodni poslanici, poštovani građani Republike Srbije, podsetiću vas sve na jednu reč koja je bila ključna prošle godine od strane mandatarke Ane Brnabić, a to je reč kontinuitet.

Premijerka je obećala Vladu kontinuiteta, Vladu koja će da čuva i brani našu nezavisnost i našu samostalnost. Takođe, još tada je premijerka rekla da će Srbija uložiti maksimalne napore da sačuva mir i da ćemo dati sve od sebe da povežemo, ekonomski otvorimo, budemo stabilan i prosperitetan region.

Od 28 ministara, od kojih je troje bez portfelja, u najmanju ruku očekujemo da apsolutno svaki od njih radi za zemlju koju predstavlja, a to je za Srbiju.

U danu za glasanje podržaću predlog za razrešenje ministra privreda gospodina Baste, jer je Vladi potrebno jače zajedništvo, da bude manje disonantnih tonova, manje individualnih razmatranja u odnosu na ono što Vlada i predsednik Srbije definišu kao državnu politiku.

Državna politika za nas predstavlja brigu za narod, a briga za ljude se upravo ogleda kroz lokalnu politiku koja je ključ i temelj svega.

U Novom Sadu, u gradu odakle dolazim, smo od početka 2023. godine bogatiji za niz infrastrukturnih, ekonomskih, obrazovanih, zdravstvenih i drugih projekata koji su unapredili dosadašnju mrežu projekata i učinili Novi Sad komfornijim mestom za život svih mojih sugrađana.

S ponosom želim da kažem da je završena izgradnja biciklističke staze Novi Sad – Begeč, koja pripada jednoj od tri biciklistička koridora koji prolazi kroz Srbiju. Deonica 10,5 kilometara, od kojih je 6,7 kilometara potpuno nova biciklistička staza, dok je na 3,8 kilometara urađena rekonstrukcija.

Reč je o radovima koje smo zajednički finansirali mi iz grada Novog Sada zajedno sa, kažem, pokrajinskom Vladom i vrednost investicija je bila 170.000.000 dinara.

U Novom Sadu je broj biciklista povećan sa 10.000 na 40.000, a mi kao grad potpomažemo konstantnim subvencijama od po 12.000 dinara i nedavno smo i završili konkurs za naših 1.500 sugrađana.

Novi Sad je prvi grad u Srbiji koji je uveo subvencije za kupovinu bicikala kao održivog vida prevoza koji ne zagađuje životnu sredinu, koji rasterećuje saobraćaj i koji svakako pozitivno utiče na zdravlje.

Što se naših najmlađih tiče, u mom komšiluku na Grbavici, to je deo Novog Sada, gradi se vrtić kapaciteta za 225 dece. Kamen temeljac je položen 2. februara ove godine, a do kraja 2024. godine, to jest za par meseci biće i gotov ovaj vrtić.

Preponosna sam što će se liste čekanja u vrtiće Novom Sadu postati prošlost. U proteklih deset godina smo izgradili šest vrtića, a rekonstruisali smo i dogradili čak osam, pored ovog vrtića kod mene u komšiluku na Grbavici, biće otvoren još jedan vrtić kapaciteta 250 dece na Adicama.

Na pomenula bih da je Novi Sad prvi grad u Srbiji koji je obezbedio potpuno besplatan boravak dece u vrtićima „Radosnog detinjstva“, tako da se za 17.360 dece iz budžeta izdvaja 750.000.000 dinara, dok se za subvencionisanje boravka 3.700 dece u privatnim vrtićima izdvaja čak 380.000.000 dinara.

Kao što sam rekla, Novi Sad je prvi grad u Srbiji koji je uveo subvencije za kupovinu bicikala. Prvi smo obezbedili besplatan boravak deece u vrtićima i nedavno smo pustili u saobraćaj prvi kružni turbo tok u Srbiji.

Pre same raskrsnice, ali i u samom kružnom toku signalizacijom je naznačeno kojom trakom treba da se krećemo i do ulaska u kružni tok, kao i do izlaska iz njega idemo tom trakom. To je zaista jedna velika i olakšavajuća okolnost, pogotovo za sve nove vozače, vozače početnike koji se i te kako plaže ulaska u kružni tok.

Kada sam već i kod vožnje, grad Novi Sad je kupio deset potpuno novih električnih autobusa koji ne zagađuju životnu sredinu. Naši vozači autobusa imaju sigurne i stabilne poslove, imaju 93.000 dinara prosek plate.

Mi na svaki mogući način pokazujemo i realizujemo brigu za sve ljude na teritoriji grada Novog Sada. Zato sam vam evo i danas navela nekoliko lepih primera iz moje lokalne samouprave da se i drugi malo ugledaju i vide kako mi to radimo – red, rad, trud, zalaganje, razgovori sa našim ljudima, rešavanje lokalnih problema. To je naša politika.

Nastavićemo istim tempom zbog svih dobrih ljudi koji vole naš grad, ali i našu zemlju.

Hvala vam.

PREDSEDNIK: Hvala vam.

Reč ima Đorđo Đorđić.

ĐORĐO ĐORĐIĆ: Zahvaljujem, predsedavajući.

PREDSEDNIK: Vi ste još pod utiskom one priče o procentima?

ĐORĐO ĐORĐIĆ: Ne, sada sam u kružnom toku i biciklovima.

Ja se izvinjavam, zaista.

PREDSEDNIK: Dobro, ni to nije loše za promenu.

Poslanik Gavrilović je izgubio svaki tok malopre.

Nastavite.

ĐORĐO ĐORĐIĆ: Zahvaljujem, gospodine predsedavajući.

Dame i gospodo narodni poslanici, zaista, pod utiskom sam svega ovoga što je rekla koleginica. To je stvarno lepo. To nije tema, ali ovo do sada nisam čuo, jer mi u Sremskoj Mitrovici nemamo besplatne biciklove, ne dobijamo ih i kružni tok je potpuno normalan, kao i u svakoj drugoj zemlji, tako da nemamo problem sa ulaskom u kružni tok.

Ovo je sve dobronamerno. Ja sve dobronamerno govorim. Samo da kažem ja, pa onda vi meni itd.

Danas se ovde raspravlja o razrešenju ministra Baste. Zaista, u medijima već više od tri meseca se priča o ministru Basti. Čovek je dostigao planetarnu popularnost. To je neverovatno. Samo me interesuje koga uopšte interesuje ministar Rade Basta? Ja ne znam čega je on bio ministar?

Samo malo da se vratimo unazad. Ministar Rade Basta je bio ministar privrede i on je trebao da se bavi… kako da vam kažem, sama reč privreda, preduzeće, investicije, kolike će ljudi imati plate, šta će ljudi raditi, u kakvim će uslovima da rade u razgovoru sa ministrom finansija itd.

Mi smo dostigli jedan nivo da čovek se nije pojavio ja mislim nijednom u Skupštini Srbiji i to što se pojavio, ja ne znam zaista da li bih ga mogao i prepoznati. Jak je čovek, pa bih ga prepoznao inače. Ja stvarno ne znam čemu je on služio?

Pitao bih ljude koji su ga predložili, to su njegovi koalicioni… kako da vam kažem, bio je kod vas u stranci, sigurno je vaš prijatelj. Šta se desilo sa tim čovekom? Da li je on dobio neko prosvetljenje? Da li je on nešto video kako od takvog patriote pređe u ove NATO lobiste? Šta se desilo sa njim, da li to može neko da nam kaže? Mene to zaista interesuje.

Ja znam da su mnoga prosvetljenja bila u oktobru 2000. Ne kažem za sve. VAma koji niste bili, svaka čast, ali da li je on uhvatio taj sindrom 5. oktobra 2000. godine, ja ne znam, pa bih to voleo da znam.

Ja bih takođe voleo da pitam zašto ovde nema možda i njega? Meni je žao što ste vi kao ministarka poljoprivrede ovde, ali moram da se vama obraćam. Vi ovde prestavljate Vladu.

Ajde da vam kažem kako stoje stvari u Srbiji na jednom malom plastičnom primeru iz mog grada. Priča se stalno o platama. Početna plata ljudi u livnici "Metalfer" u Sremskoj Mitrovici je 41 hiljada dinara. Kada imaju prekovremene sate…. Početno radno mesto. Početno radno mesto je peć od 60 stepeni, gde oni gube svoje zdravlje zbog svojih porodici. Sve je to u redu i svi se mi žrtvujemo zbog svojih porodica, ali moje pitanje je zašto početna plata na takvim mestima nije 80 hiljada, pa da on kroz svoj rad, kroz stimulaciju itd. dostigne platu od 1000 evra? Zašto to nije tema? Kakav ministar Basta, ljudi? Koga interesuje ministar Basta? Šta će se promeniti kada ne bude ministar Basta? Ja ne znam ni ko je bio prethodni ministar? Mislim da to niko u ovom sazivu to ne zna. Zašto o tome ne pričamo?

Ja mislim, takođe, da to što je on bio čovek kikbokser, to je u redu. Zaista mislim da neko ko je završio Fakultet fizičke kulture da nije manje stručan. Ja znam u mom gradu ljude koji su završili Fakultet fizičke kulture i vrlo su uspešni. To što su profesori i rade u nekim agencijama za nekretnine itd. Vrlo uspešni ljudi. Nemojte da omalovažavamo te ljude. Sportisti su najbolji ambasadori Srbije, šta god vi mislili, ali on čovek očigledno nije bio za ministra privrede, uz dužno poštovanje. Možda je on dobar čovek, ja ne kažem, ali nije bio za svoj posao.

Na kraju, pošto je došla ministarka, ja sam dobio poruku i da pitam, recite ministarka, ja nisam poljoprivrednik, ja bih voleo da mi odgovorite, ako želite, a sigurno želite. Doneli ste malo osveženje ovde u ovaj dom, skroz smo se pogubili bili.

Godine 2002. godine ječam je bio 36 dinara, a danas je 16 dinara. Pita proizvođač poljoprivredni iz mog kraja kako će da preživi? On je samo jedan čovek koji želi da preživi, da othrani svoju porodicu, da pošalje decu u škole. Kao što je pšenica, pretpostavljam da znate, pošto ste ministarka od 19 do 21 dinar, a bila je prošle godine 35, kako će taj čovek da preživi i da othrani svoju porodicu?

Izvinjavam se i zahvaljujem se.

PREDSEDNIK: Reč ima ministarka Jelena Tanasković.

JELENA TANASKOVIĆ: Evo, da se obratim i ja, ne sumnjam da niste imali pitanja za mene. Zahvaljujem, predsedavajući.

Uvaženi poslanici, pa evo, kao što znate, od početka 2023. godine država je u poljoprivredu dosad uložila oko 113 milijardi dinara i nismo stali sa tim i dalje se iznalaze načini kako da se pomogne našim poljoprivrednicima za nešto što nije dotaklo Srbiju kao zemlju, jer mi nismo jedinka koja je u svemu ovome. Vrlo dobro znate ili ne znate, ali evo, ja ću da vam kažem, trenutno svi imaju problem u Evropi zbog izuzetno niskih cena kultura koje ulaze iz Ukrajine i vrlo dobro znate da prosto i zemlje EU i protestvuju i imaju problematiku itd. i svako se bori i rešava stvari na svoj način.

Jednom odgovornom politikom i ne politikom populizma, definitivno, upravljamo budžetom i pokušavamo na sve načine da svakom proizvođaču poljoprivredno-prehrambenih proizvoda izađemo u susret i da nadomestimo poremećaj koji je nastao direktno izazvan ratom koji se odvija u Ukrajini, ali sa ekonomske strane izazvan, jer Ukrajina nije prestala da proizvodi, a svi znamo da je ona izuzetno veliki prehrambeno-poljoprivredni proizvođač kao zemlja, samo što ti njeni proizvodi nisu završili u Rusiji, već u Evropi i svi se nalaze na evropskom tržištu.

Država će vrlo brzo izaći sa nekakvim predlogom, kao što je i do sad to radila, tako da, neka se poljoprivrednici ne brinu, mislim da oni to već vrlo dobro znaju. Ja sam sa njima i na terenu i idem kod njih i obilazim ih i znam za sve te probleme, ali nije država nametnula cenu ni od 19 dinara za pšenicu, niti je od 16 dinara za ječam.

Tako da, ono što jeste problem, jeste što u ovom trenutku vi ne možete napolju da nađete kupca i to imate problem i kada je u pitanju malina i kada je u pitanju svaka druga kultura gde smo mi pretežni izvoznici. Znači, trenutno sve evropske zemlje drže spuštenu cenu, jer prosto, na tržištu imaju pod povoljnijim uslovima da nađu te kulture.

Branimo se, branimo poljoprivredu i poljoprivrednike i u tom kontekstu idemo dalje sa svim onim što je spremljeno za ovu godinu i uopšte sa budžetom koji, kažem, je izašao na 113 milijardi dinara u ovom trenutku.

PREDSEDNIK: Hvala vam.

Reč ima Ninoslav Erić.

NINOSLAV ERIĆ: Poštovani predsedniče Narodne skupštine, ministarka, poštovane koleginice i kolege narodni poslanici, apsolutno podržavam odluku Vlade Republike Srbije, koja je predložila smenu ministra Baste.

Svi ministri treba da budu jedinstveni u stavovima i u politici koju definiše naš predsednik Aleksandar Vučić, naravno, SNS sa svojim koalicionim partnerima.

Vlada predstavlja tim koji mora sinhronizovano da radi i svako soliranje nije primereno. Tim SNS koji je vodio Ministarstvo privrede je bilo usmereno ka ekonomskom razvoju. Svi državni sekretari, među kojima je bio Dragan Stevanović, pomoćnici ministara Biljana Žarković, svi iz Razvojne agencije Srbije koju vodi Radoš Gazdić i, naravno, savetnik premijerke za strane direktne investicije Danilo Cicmil, su svakodnevno radili na privlačenju stranih i direktnih investicija i to je rezultiralo da u odnosu na 2012. godinu imamo 470.000 više zaposlenih nego tada.

Naravno ne smemo da zaboravimo šta je radila opozicija u periodu od 2000. do 2012. godine. Ja dolazim iz Ćuprije, bio sam predsednik opštine od 2013. godine. Ostavili ste zatvorene fabrike, ostavili ste devastiranu privredu i otpuštene radnike. Ostavili ste i „Mladost“, ostavili ste i „Velmotras“, ostavili ste „Kompresor MIP“ i Šećeranu ste zakatančili. Prilikom privatizacije Šećerane, ona je prodata tako što je isečena u staro gvožđe. To je bila vaša politika.

Ostavili ste Ćupriju bez industrijske zone. Znali ste da Ćuprija ima jednu parcelu koja je u vlasništvu Republike Srbije, ali vas to nije zanimalo. Zato smo mi 2013. godine, uz pomoć Vlade Republike Srbije, preneli vlasništvo sa države na opštinu Ćuprija i napravili smo industrijsku zonu. Uz pomoć Ministarstva privrede opremili smo industrijsku zonu, uradili smo saobraćajnicu i komunalno-infrastrukturno opremili tu industrijsku zonu.

Danas u toj industrijskoj zoni posluje fabrika „Feka automotiv“. Danas želi da proširi svoj pogon. Oni su otvorili pogon za vreme korone, u najtežem vremenskom periodu, a danas žele da prošire svoj pogon.

Pored toga, u toj industrijskoj zoni mi smo prodali zemljište i domaćim investitorima iz Ćuprije i iz Srbije, „Gomeks“, „Gerovit“.

Ono što je vrlo važno, to je bila briga tadašnje opozicije koja je vodila Ćupriju, zato što nije ih interesovalo ništa. Imali smo zatvorene fabrike. Mi smo uspeli da kroz stečajne poslove, postupke, sve te firme koje nisu radile, da ih predstavimo kao braunfild lokacije.

Mi smo jedina opština koja je uspela da kupi u stečaju te 2013. i 2014. godine hale koje smo kasnije izdavali inostranim investitorima. Kupili smo halu koju smo izdali prvo turskom investitoru, kasnije dva kineska investitora i u tom prethodnom, gde je bila grafička industrija „Mladost“, imamo i dva srpska investitora, takođe.

Mi smo išli logikom da sve što je zatvoreno, treba tako da ostane. Čak i tih 16 hektara kao prva industrijska zona, išlo se logikom da moramo da se širimo dalje. Danas Ćuprija ima industrijsku zonu od 700 hektara, najveća industrijska zona južno od Beograda. Tu smo doveli još jednog investitora, a to je „SNP automotiv“, koji je izgradio halu od 25.000 kvadrata, koji je zaposlio 500 radnika i uložio 38 miliona evra.

U tome je razlika između vas i nas. Vi ste od 2000. do 2012. godine uništili privredu i otpustili 400.000 radnika. Od 2012. godine do danas zapošljeno je 470.000 novih radnika. U tome je razlika između opozicije i između vas i SNS.

U danu za glasanje podržaću smenu ministra Baste. Hvala.

PREDSEDNIK: Hvala.

Aleksandar Olenik nije tu.

Reč ima Zoran Zečević.

ZORAN ZEČEVIĆ: Poštovani predsedavajući, poštovani građani Republike Srbije, dragi moj srpski rode rasut po Balkanu, Evropi i po svetu, maske su pale, tako da je sada svima jasno u kom pravcu nas vlast Aleksandra Vučića i ovih njegovih poslušnika vodi. Vodi nas sa ciljem da priznaju Kosovo kroz francusko-švapski sporazum, ultimatum.

Oni su već u završnoj fazi priznavanja Kosova i Metohije. Sledeća faza je uvođenje Republike Srbije u NATO. To su uveliko dogurali. Prema tome, sve rade u onom smeru za koji su i dobili mandat onog trenutka kada su ih doveli na vlast.

Što se tiče ekonomskog programa, svima je jasno da ova aktuelna vlast na ovakav način Srbiju uvodi u dužničko ropstvo, tako da svakoga dana sve više i više se građani zadužuju, sve više i više dugujemo. Nije problem u tome, nego što su kroz te javne nabavke koje su plaćali nekoliko puta skuplje proizveli jednu novu klasu, jednu klasu SNS bogataša, jednu klasu botova, spotova itd.

Prema tome, to što gospoda namerava da radi, bilo ko da im stane na put on je izložen maltretiranju, a posebno kada je u pitanju ministarstvo koje vodi gospodin ministar koji trenutno nije prisutan, a koje ima zadatak da rasturi srpsku porodicu, oni to uveliko rade. Centri za socijalni rad rade na sprovođenju programa i ukidanju oca i majke, uvodi se roditelj jedan i roditelj dva, uvode se zakoni da našu decu mogu da usvajaju razni gej parovi po Evropi itd. To sve radi ministarstvo na čijem čelu je univerzalni ministar koji može da bude ministar za sve oblasti ljudskoga života.

U nedostatku činjenica, svako onaj ko se suprotstavi, oni koriste državne organe, tako da je dotični ministar mene uvredio na njegov nekulturni način. Ja mu to ne zameram. To pokazuje njegov nivo, ali će zbog toga dobiti krivične prijave od moje porodice, od mojih sinova koji imaju legalne firme, koji su dozvolili sve moguće kontrole i sudski organi su rekli i doneli rešenje koje bivši ministar pravde ne poštuje. To ćemo sve dokazati i doneli smo odluku, dokazaćemo to na sudu. Gospodin ministar će verovatno da se poziva na imunitet, ali ja mislim da ćemo to da raščistimo sve u interesu građana.

Prema tome, poštovani građani imali ste priliku da vidite ko nas vodi, dokle nas vodi i dokle ćemo stići. Hvala lepo.

PREDSEDNIK: To je bilo vreme poslaničke grupe.

Pravo na repliku, dva minuta. Izvolite.

MILENKO JOVANOV: Teško je u Evropi pričati sa nekim ko samo evro voli od Evrope i tu nema nikakav problem. Znate, on ne traži bake i deke iz Rusije, bake i deke iz Kine, nego samo ove iz Nemačke, Francuske, ako ima neki iz Britanije, ali najviše iz Nemačke i zato kaže švapski predlog, oni su mu ušli u krv.

U svakom slučaju, sve ovo što ste čuli je takva jedna gomila gluposti da ja stvarno ne bih da zamaram ljude i na bilo koji način da odgovaram, jer rečenica koja glasi da ministarstvo koje vodi Nikola Selaković ne dozvoljava više da postoje mame i tate je dovoljno dobro da vidite o kakvom se čoveku radi, koliko je smisleno to što govori, pa ako imate i dalje mamu i tatu, vi ćete onda videti o kakvom se ovde duduku radi, šta je sve on izgovori. Ko što je to tačno, koliko i sve ostalo tačno što je rekao, osim činjenice da voli da kad iz EU kapnu evrići, pa može da skupi dovoljno da lepo ode, sedi i da razmišlja o svom biznisu, jer on i ovde se ne bavi građanima, nego o svom biznisu brine, o tome kako će da radi, šta će da radi, a nekako ne da država.

Dakle, on bi voleo da država bude uređena, neće nikako da prihvati ove poslušnike Aleksandra Vučića, ali nikako ne da inspekcijama da uđu u ono što drži u Aranđelovcu. To ne može ni pod razno. Znači, pre može da prođe Putin u Kijev, nego što može inspekcija kod njega. Znači, nikako ne može, ni pod razno ne može, sve može samo to ne može. E, to je jako veliki problem.

(Aleksandar Jovanović: Ludilo.)

Ludilo, Ćuto, potpuno ludilo. Potpuno ludilo da mu većeg ludila nema, ali sa druge strane važno je da evrići iz EU stižu, tad je EU dobra, tad je EU super, samo dok je evro sve je u redu, e onda sve ostalo, nastaju problemi.

Uglavnom, poštovani građani, ako i dalje imate mamu i tatu kao mamu i tatu, ako vam to nije oteo Nikola Selaković, onda ćete znati o čemu je pričao ovaj čovek, koliko je lagao i koliko je izmišljao. Hvala.

PREDSEDNIK: Reč ima Milimir Vujadinović.

MILIMIR VUJADINOVIĆ: Hvala, predsedniče.

Uvažena ministarka, poštovane kolege narodni poslanici i narodne poslanice, uvaženi građani Srbije, elementarno politički upućen čovek zna da je Vlada kolektivni politički organ i da kao takva treba da sprovodi jedinstvenu političku agendu. To je jedna opšta činjenica poznata svuda u svetu.

Međutim, istini za volju, ako bi se vratili na početak ovog veka, analizirali rad vlada koje smo imali od 2000. do 2012. godine, pa ako hoćete i do 2016. godine, jer je takva Vlada u severnoj srpskoj pokrajini opstala čak do 2016. godine, mogli biste slobodno da kažete da ovo što ja u polaznoj premisi kažem nije istina i da lako to negirate.

Naime, te vlade, srpske vlade, tog doba, pa i pokrajinska su bile ništa drugo do skup lokalnih despota i oblasti gospodara na čijem čelu je bila politički potpuno nebitna ličnost. Ti oblasni gospodari su bili odvojeni i od naroda i od države, a onaj koji je kao predsednik ove države na isti ovaj dan polagao zakletvu 2004. godine bio je odvojen i od naroda i od te vlade i od realnosti i od Srbije uopšte.

Naime, kada smo mi birali ovu Vladu i kada smo za nju glasali, osnovni motiv po kome smo se vodili bio je to da deluje, naravno kako to i treba, jedinstveno, sprovodi jedinstvenu političku agendu i iznad svega sprovodi politički pravac koji je trasirao onaj koji ima najveći legitimitet među građanima ove države - srpski predsednik.

Obzirom da je delovanjem jednog od ministara gospodina Baste pokušano narušavanje tog jedinstva i tog političkog kursa i da je to percepirano od strane naših koalicionih partnera SPS i JS, jasno je da ćemo jednu takvu odluku, jedan takav predlog u danu za glasanje podržati.

Sa druge strane, potpuno smo svesni da je ovo simbolički i pokazivanje nezavisnosti vođenja politike države Srbije. Kad kažem nezavisnosti, mislim nezavisnosti u smislu njene političke zavisnosti da li od istoka ili od zapada ili bilo koga drugoga i opredeljenosti da vodite jedinstvenu srpsku politiku u interesu građana Republike Srbije.

Obzirom da se kroz današnju raspravu mnogo toga provlačilo, a ostalo je upečatljivo i ne mogu da se ne vratim na ono što smo jutros čuli i što je bio pokušaj namicanja epiteta „genocidnog naroda“ Srbiji i srpskom narodu u celini. Nije to bio čest slučaj u ovom parlamentu. Imali smo priliku to da vidimo u nekim ranijim sazivima, a kada je jedna od naših koleginica pokušala na sličan način da progura jednu, da kažem, inicijativu kojom bismo sami sebe proglasili genocidnim narodom i to smo čuli jutros. Ne žaliti za nevino ubijenim ljudima, ma koliki broj njihov bio, makar bio jedan, a kamoli više njih, bilo bi i neljudski i nedostojno i nehumano i nemoralno. Žaliti za ubicama i dželatima nekih drugih i tražiti za njih pravdu u srpskom parlamentu je skaradno.

No, koliko god to nama teško bilo slušati u ovom danu, dobro je da građani Srbije čuju i vide šta je prava namera dolaska na vlast pojedinaca i na koja poniženja prema sopstvenoj državi i sopstvenom narodu su spremni.

Ono što je ostalo upečatljivo - istovremeno kada ste imali ta masovna ubistva u Podrinju te 1995. godine, nekako u ove dane, baš iste te godine, samo nekoliko dana kasnije imali ste najveće etničko čišćenje u Evropi, 250.000 Srba je proterano iz Hrvatske, pobijeno na hiljade njih na Petrovačkoj cesti, u Medačkom džepu, itd. Nikada, ali nikada nismo od vas čuli i jednu reč žaljenja za te ljude u srpskom parlamentu, osudu takvog zločina, a pogotovo nikada se niste udostojili pre dolaska na vlast SNS i današnjeg srpskog predsednika, niste se udostojili da taj datum obeležite.

To je ono što je upečatljivo i upadljivo svakom normalnom građaninu Republike Srbije, ali, opet ponavljam, dobro je da to možemo i da vidimo, koliko god teško bilo, kako to izgleda na delu.

S tim u vezi, ja ću završiti kako bi moje kolege mogle da nastave svoja izlaganja.

Samo na kraju da vam kažem još jednu stvar, a takođe se tiče dela današnjeg izlaganja. Da, ja sam SNS bot i najviše na svetu volim Srbiju i SNS. Živela Srbija.

PREDSEDNIK: Reč ima Jelena Milošević.

(Aleksandar Jovanović dobacuje sa mesta.)

Izvinite, gospođo Milošević, nadoknadićemo vreme.

Pošto ste vi zaboravili o čemu smo sve razgovarali prethodnih dana, nadam se da ćete da se podsetite tokom narednih sednica.

Izvinite. Nastavite.

JELENA MILOŠEVIĆ: Zahvaljujem.

Za samo tri meseca u gradovima na jugu Srbije preko 800 ljudi je ostalo bez posla u Leskovcu i Vlasotincu. Otpuštanja su počela u aprilu u fabrici „Gruner“, potpuno iznenada, bez ikakvih najava. Najpre je 30 radnika ostalo bez posla. Potom u ciklusima smo došli do neke cifre, kako zvanično tvrdi kompanija „Gruner“ 102 radnika.

U Leskovcu je stvar bila drugačija. Radnici su danima unazad sumnjali da će ostati bez posla, da će „Džinsi“ napustiti Leskovac. Sedamsto ljudi ostalo je na ulici. To nisu samo radna mesta, to su subvencionisana radna mesta.

(Veroljub Arsić: Vraćene pare. Šta sad?)

Nisu vraćene pare, gospodine Arsiću, jer je „Gruner“ odgovorio ministru Basti da smatra da ne treba da vrati novac. Ja ovde imam odgovor sada već verovatno bivšeg ministra Radeta Baste, koji kaže da „Gruner“ duguje državi Srbiji 394.235 evra. Ja to pozdravljam.

Takođe, tražila sam da se od tog novca radnicima „Grunera“ isplate otpremnine u skladu sa zakonom, a ne stimulativne otpremnine koje su mizerne, da bi se nakon toga, evo odgovor na poslaničko pitanje zvanično od ministra Baste.

(Nebojša Cakić dobacuje.)

… u zvaničnom saopštenju kompanije „Gruner“ stoji da „Gruner“ smatra da ne treba da vrati novac državi…

PREDSEDNIK: Lakše, Cakiću.

JELENA MILOŠEVIĆ: … da tvrdnja Ministarstva privrede nije tačna. To možete proveriti u dva klika. Svi mediji su objavili integralno saopštenje fabrike, kako je fabrika u samom pismu medijima i tražila.

Radnici su prevaren način ostali bez posla. Ukoliko se taj novac vrati, najmanje što možemo jeste da im se isplate otpremnine u skladu sa zakonom. Potom, žao mi je što ministar Selaković nije ovde, da ga obavestim da u „Leoniju“ žene rade smene koje traju i po deset sati, da je rad organizovan tako da druga smena traje do dva ujutru. „Leoni“ je van grada. Imaju prevoz do negde. Zamislite ženu koja u dva ujutru treba od neke stanice da stigne do kuće sama. Tim ženama je ugroženo zdravlje.

Zato pozivam ministra Selakovića da pošalje inspekciju i u fabriku „Leoni“, kao što je to učinio u fabrici „Gruner“, pa imam i njegov odgovor ovde, gde jasno stoji da je „Gruner“ prekršio zakon. To je odgovor ministra Selakovića. Ja to nisam izmislila.

Niko se nije od zvaničnika pojavio u tim gradovima, ni u Leskovcu, ni u Vlasotincu. Kada su se radna mesta otvarala bio je red za slikanje, ko će pre da se slika sa tim ljudima koji dobijaju posao. Ja razumem tržište, razumem da ljudi ostaju bez posla, turbulentna je scena, ali ne razumem da se država pravi da ti ljudi ne postoje. Zašto neko od 28, 29 ministara koliko ih imamo ne može da obiđe te ljude, da znaju da nisu sami? To, gospodo, nije teško.

Potom, prošle nedelje i pretprošle pola Srbije bilo je Venecija. Svedoci smo poplava koje su zadesile našu zemlju. Neke jesu posledica zaista elementarnih nepogoda, ali negde postoji i ljudski faktor, jer ako vam se poplava dešava iz godine u godinu na istom mestu, složićete se da ne možete da pravite dva puta istu grešku, sem ako to ne činite svesno, odnosno činjenjem ili ne činjenjem.

Ovde je odnesen most u opštini Gadžin Han. Potom u Prokuplju je poplavljeno groblje.

Pazite sad, u Stubli, selu pored Bojnika, iz godine u godinu se Pusta reka izliva i ljudima plavi useve. Ministarko poljoprivrede, vi znate da kada voda poplavi useve od toga nema ništa. Šteta je u više miliona dinara.

Šta su oni uradili? Oni su blokirali put i šta se desilo? Uzović, direktor „Srbijavode“ je zvao ljude na video poziv i rekao da iako Pusta reka nije u programu on će poslati mašinu samo da oni odblokiraju put. Jel to naš sistem koji ne zakazuje, da ljudi moraju da blokiraju put da bi se očistilo korito reke?

Potom, ovo je Prokuplje. Tu je onaj ministar koji prebraja decu, čije ime neću da pomenem, bio. Kao da je agent osiguranja, a ne ministar, rekao je ljudima da se osiguraju jer naselje Garić plavi Toplica iz godine u godinu i do sada nismo imali rešenje.

Za kraj želim da vam pokažem Niš koji ne plavi Nišava, ali ga plavi voda, plavi ga kiša. To u našem gradu nikada do sada nije bilo. To se prvi put dešava sad da grad posle svakog jačeg pljuska bude u fekalnim vodama.

Budući da Niš ima najmanji budžet po glavi stanovnika od svih velikih gradova i da mi definitivno ne možemo sami da finansiramo kanalizaciju, ja vas molim da nam Vlada u tome pomogne.

Za kraj, ministarka, dobila sam pitanje, pošto ste ovde, upućeno vama. Poljoprivrednik iz Južnog Banata Jovan Petrovački je zamolio da vas pitam – koliko još subvencija po hektaru nije isplaćeno zbog vaših, odnosno njihovih tehničkih grešaka u programu E-agrar iako su ljudi uredno predali dokumentaciju koja je tražena? Rok za isplatu je 45 dana od dana podnošenja, a prijave su bile otvorene još pre tri meseca. Zahvaljujem.

PREDSEDNIK: Reč ima ministarka Jelena Tanasković.

JELENA TANASKOVIĆ: Zahvaljujem, predsedavajući.

Puno ste toga vi sad ovde rekli, ali nedovoljno jasno. Ajmo da krenemo od poplava.

Znači, nisu se poplave desile zato što neko nešto nije uradio, nego zato što je bila vremenska nepogoda. Inače je palo kiše više nego 2014. godine. Setite se koliko je 2014. godine bilo uništeno svega, pa ćemo sada videti koliko je uništeno sada. Ja vam kažem, pošto se popisi uveliko prave i od 60 jedinica lokalne samouprave ja sam lično obišla 15 i više u trenutku kada su se poplave dešavale, razgovarala sa ljudima, gledala upravo što se useva tiče i vrlo se angažovala da im se to nadoknadi.

Znači, mislim da nije korektno da tako pričate, pošto nigde, ali bukvalno nigde ove godine se nije ponovila ista priča tamo gde smo radili. Tamo gde je investirano, tamo se nigde poplava nije desila i nigde se nije izlilo.

Rekli ste da se iz godine u godinu ponavlja, a da država ništa ne radi. Znači, bujični potoci su ove godine koji su zasušeni već unazad 20 i 30 godina na pravili kompletan kolaps. Izvinite stvarno, ali to niko nije mogao da predvidi. Neovisno to, vrlo intenzivno se popisuje šteta u svakoj jedinici lokalne samouprave, formirane komisije. Što se poljoprivrednih useva tiče, najvećim delom imam potpuno definisano, već sam krenula i u obnavljanje, već sam krenula u sredstva kao što ste verovatno mogli da ispratite ili niste ali kada sam bila prošle nedelje u Rimu, razgovarala sam sa direktorom „Faola“ i tražila sam mu određen iznos sredstava upravo kako bi napravili pakete i nadomestili ljudima štetu koja je nastala na poljoprivrednim usevima i verovatno ću sledeće nedelje već biti u Budimpešti da vidimo da li možemo da realizujemo to što pre.

Što se tiče e-agrara, mislim da stvarno na današnji dan je potpuno smešno komentarisati da li je tehnička greška naša, vaša u e-agraru. Znači, iznose za hektare nisu dobili, što se 9.000 tiče, samo ona poljoprivredna gazdinstva koja su duplo prijavila parcele koje obrađuju. Desilo se da negde se prijavi parcela i vlasnik parcele i obrađivač parcele. Ide kontrola, ide inspekcija poljoprivredna. Nakon utvrđivanja sledljivosti troškova ko je stvarno obrađivač te zemlje biće isplaćena. Samo tamo gde postoji nekakav problem, bilo katastar, bilo duplo prijavljivanje, sredstva nisu isplaćena.

Znači, svima drugima su sredstva isplaćena i krenuo je novi krug od 9.000 dinara.

U ovom sada trenutku se intenzivno radi obrada za isplatu mere, za genetiku, za tov. Kao što znate, ti su zatvoreni javni pozivi. Pčelarima je već isplaćeno, tako da mislim da je potpuno neumesno komentarisati, na današnji dan kada sve funkcioniše i sve ide, da e-agrar i dalje, ne znam, škripi.

Svako ko nije dobio sredstva može da se informiše šta je razlog tome. Kažem, ili se čeka izlazak inspekcije i kontrole ili nešto u dokumentaciji nije, ali svako ko nešto u dokumentaciji nije dobro uradio, podneo on je o tome obavešten.

Tako da, što se toga tiče apsolutno, verujte mi, do nas zasigurno nije.

Hvala vam.

PREDSEDNIK: Cakiću, vas dvojica kao u onoj reklami – kad si gladan nisi sav svoj.

Određujem pauzu do 15.00 časova.

(Posle pauze.)

PREDSEDNIK: Možemo da nastavimo.

Borislav Novaković, nije tu?

Dubravka Filipovski.

Prijavite se, molim vas.

DUBRAVKA FILIPOVSKI: Predsedniče, ja sam tu.

Uvažene koleginice i kolege, poštovani građani Srbije, mogu da kažem da ova sednica traje jako dugo, od 18. maja, privodimo je kraju, ali smo za ovih skoro dva meseca, koliko traje rasprava, mogli smo da čujemo uglavnom, neprimerenu diskusiju od kolega iz opozicije, ali i ne konkretne predloge kako da prevaziđemo ovu užasnu tragediju koja nas je zadesila 3. i 4. maja ove godine.

Naravno, od početak je potpuno jasno da su žrtve građani Srbije, koji su zloupotrebljeni u političke svrhe, jer deo opozicije pokušava preko njihovog nezadovoljstva da dođe do vlasti bez izbora.

Odbili ste i poziv na dijalog predsednika Srbije, koji je i dalje blanko otvoren, jer dijalog je lekovit, a koliko vidim, vi se ovih dana, uvažene kolege iz opozicije bavite i prebrojavanjem botova u SNS.

Nasuprot tome, predsednik Srbije i Vlada Republike Srbije, odmah su dali konkretne predloge i mere kako da radimo na prevazilaženju ove užasne tragedije koja nas je zadesila, a najavili smo i za sledeću godinu povećanje plata i penzija. Uz sve to, nijedna investicija, uprkos svim unutrašnjim i spoljnopolitičkih izazovima nije zaustavljena.

Godine 2019. godine predstavljen je investicioni plan 2025. godine, tim programom predviđeno je 14 milijardi evra ulaganja u infrastrukturu. Tada smo rekli da će do kraja 2025. godine prosečna plata u Srbiji biti 1000 evra, a prosečna penzija 430 evra, i na putu smo da sve to ostvarimo. Samo ove godine prosečna plata u Srbiji je 820 evra, a početkom ove godine u javnom sektoru povećali smo plate za 12%, odnosno, kumulativno 30,6% ili kao što sam rekla najavili smo i povećanje i plata i penzija, a i isplata za našu decu do 16 godina jednokratne pomoći.

Takođe, moram da podsetim da je 400 hiljada ljudi 2012. godine, ostalo bez posla, u periodu od 2008. god 2012. godine, i da je tada inflacija iznosila 11,4%.

Plan zaduživanja za ovu godinu se ne menja, naš javni dug je na nivou Mastrihta. Do kraja maja ove godine u budžetu Republike Srbije ušteđeno je 85 milijardi. Kada kažete da Vučić deli naše pare, moje pitanje za vas je – a, zašto vaši prethodnici nisu delili novac iz budžeta 2009, 2010, i 2011. godine?

Dakle, potpuno je jasno da država vodi odgovornu politiku na svim nivoima i da građani Srbije u stvari vide jednu borbu i zalaganje koje je neprekidno. Uprkos najgoroj ekonomskoj krizi, mi imamo najmanju brojku nezaposlenosti, to su činjenice ispod 10% i to su činjenice u konkretnim brojkama.

Na kraju moja poruka je da Srbija neće stati, jer Srbija ne može da stane. U prilog tome govore konkretni rezultati i dela, mreže auto-puteva, brze pruge i vozovi, fabrike koje se otvaraju, IT parkovi, nove bolnice, i sve što menja kvalitet života građana Srbije.

Dakle, na sve izazove odgovaramo radom i borbom, povećanjem plata i penzija i u danu za glasanje podržaću smenu ministra Baste.

Zahvaljujem.

PREDSEDNIK: Hvala vam.

Pre zaključivanja, pitam da li žele reč predsednici, odnosno predstavnici poslaničkih grupa i neko ko nije iskoristio pravo iz člana 96.?

Preostalo vreme poslaničke grupe, četiri minuta i 39.

Reč ima Srđan Milivojević.

SRĐAN MILIVOJEVIĆ: Poštovani građani Srbije, po članu Poslovnika 272. gospodine Orliću ne vidim predstavnika Vlade. Da li to znači, da kada opozicija govori vama je svejedno ko će da bude u sali, jer vi nemate predstavnika Vlade tokom ove rasprave.

To znači da je ili Vlada pala, a da vas nisu obavestili posle svedočenja Dušana Mitića, inspektora beogradske policije, koji je danas na suđenju kazao da je u okviru akcije hapšenja zbog afere „Jovanjica“ bilo predviđeno da se pohapsi državni vrh, ili je policija pohapsila ministre pa ih ovde nema, ili ministri ne smeju da dođu i da se suoče sa argumentima opozicije?

Ja razumem kukavičluk, razumem strah, razumem paniku u redovima SNS, razumem drhtanje pale Vlade i pale i posrnule parlamentarne većine kada su videli koliko je građana na ulicama, i razumem da vam se priviđaju razni glasovi u ovoj sali, ali ne razumem zašto nema predstavnika Vlade da ovde čuje argumente opozicije?

Da vas pitam, vas iz vladajuće većine, koji vidim da mašete nekim papirićima, jel vi uopšte znate kako ćete da glasate za smenu Radeta Baste? Pet šestina narodnih poslanika sa ove liste iz SNS je kazalo da su neopredeljeni po ovom pitanju. Nisu rekli ni da su „za“, ni da su „protiv“.

Jel to znači da disciplinujete SPS pa ih držite u neizvesnosti da li ćete da glasate ili nećete? Ili čekate da vam saopšti Vladanka Malović ili čekate da vam saopšti neko iz Specijalnog suda da li su pohapsili botove i ove na koje se odnosi svedočenje Dušana Mitića?

Građani Srbije, danas ste imali prilike da čujete iz usta inspektora Dušana Mitića da je vrh ove napredne mafijaške vlasti bio umešan u proizvodnju marihuane na najvećoj fabrici za proizvodnju marihuane „Jovanjica“.

To ne kažem ja, to kaže svedok, to kaže čovek koji se danas nad Ustavom Republike Srbije zakleo da će u sudu govoriti istinu.

On je poligrafski testiran i poligrafsko testiranje je prošao. I sad razumem ovde paniku i nervozu u redovima SNS.

Žao mi je što ovde nema Nikole Selakovića da ga pitam jel on zaboravio da je onaj koga on podržava, dok danas brani Kosovo proterao srpsku vojsku i policiju sa teritorije KiM i zamenio ih sa NATO trupama i vašim saborcima iz oslobodilačke vojske Kosova?

Nisam ja menjao Pećku patrijaršiju za Visoke Dečane. Nisam ja menjao Pećku patrijaršiju za stan od dva ara. Nisam ja menjao Visoke Dečane za „Bambilend“, nego vaša Vlada.

Vi ste skinuli zastavu Srbije sa Košara, sa Đeneral Jankovića i proterali srpsku vojsku i policiju. Ali, nema ga, uplašio se Nikola Selaković da dođe i razgovara sa mnom o tome. Pobegao je iz sale.

Razumem ga, održao je predavanje i onda kada nema ko da mu odgovori, on tu drži slovo, kad neko ustane, da mu odgovori. Njega nema. To je kukavičluk te najveće političke stranke u Srbiji.

Za kraj, s obzirom da menjate Radeta Bastu, da vas pitam – jel Rade Basta možda pitao građane Srbije da li treba da brinu o deci zato što nemaju dece? Nije. Jel uhvaćen u korupciji? Nije. Jel uhvaćen u berbi organskog paradajza na „Jovanjici“? Nije. Zašto ne menjate one čiju smenu traže građani Srbije?

Zato vas, građani Srbije, pozivam u subotu na novi protest „Srbija protiv nasilja“, uz tradicionalni pozdrav – Dole tiranin, živela slobodna Srbija, pobedićemo naprednu mafiju!

PREDSEDNIK: Tanji je bio ovaj aplauz nego ikada.

Povreda Poslovnika.

MARIJAN RISTIČEVIĆ: Dame i gospodo narodni poslanici, gospodine predsedavajući, reklamiram član 107 – povreda dostojanstva.

Samo ovo arlaukanje na kraju, kako kuče arlauče, je povreda dostojanstva.

Radi istine moram da vam kažem, gospodine predsedavajući, ja sam bio prisutan na ratnoj sednici 1999. godine, kad je ovaj bio lokator, kada mu nisu hteli da daju pušku nego lopatu jer nisu znali na koju stranu je spreman da puca.

Gospodine predsedavajući, na toj sednici, ako je mislio na SNS i na Aleksandra Vučića, moram javnost da obavestim da su na toj ratnoj sednici oni glasali protiv. Sporazum je bio Ahtisari-Černomirdin, koji je prerastao u Rezoluciju 1244. Cela poslanička grupa SRS i Aleksandar Vučić su glasali protiv. Bila su tri uzdržana glasa, jedan od ta tri uzdržana glasa je bio i moj.

Ono što je zaboravio da kaže je da Demokratska stranka, koja tada nije bila prisutna u parlamentu, je spolja saopštenjem podržala odluku Slobodana Miloševića, SPS poslanika, JUL-a, Nove demokratije, da se taj sporazum usvoji i to je kasnije preraslo u Rezoluciju 1244.

Iako nisam glasao za to, ja moram da kažem da je Rezolucija ono za šta svi zajedno možemo da se uhvatimo, ta Rezolucija koja je na određeni način usvojena na toj sednici, za koju nisu glasali ni radikali ni ja sam, dakle, da je to nešto za šta danas možemo da se uhvatimo u očuvanju naše južne pokrajine u našem sastavu.

Zato vas molim da ubuduće malo pratite gospodina, on ima običaj da legne, da grokće, itd, i moj savet gospodinu Mitroviću koji je po struci veterinar i koji je verovatno izabrani lekar gospodina Milivojevića, da ubuduće obrati pažnju šta mu radi pacijent. Hvala.

(Radomir Lazović: Na šta to liči ovo, šta je bre ovo?)

PREDSEDNIK: Vidim povrede Poslovnika.

Što se tiče člana 107, ne glasamo.

BRANIMIR JOVANČIĆEVIĆ: Član 108. – o redu na sednici Narodne Skupštine, stara se predsednik Narodne Skupštine.

U prethodnom, član 107. kaže – na sednici nije dozvoljeno neposredno obraćanje narodnom poslaniku drugom narodnom poslaniku. Dakle, to su povezana dva člana i stvarno mislim da ovakvo vređanje dostojanstva Narodne skupštine, nije dozvoljeno. Morali ste da reagujete, s obzirom da se prethodnom narodnom poslaniku, Srđanu Milivojeviću obratio direktno, ulazeći u neke njegove privatne stvari. Dakle, reklamiram član 108. i voleo bih da se izjasni Skupština o ovom članu.

PREDSEDNIK: Član 108. ste rekli? Dobro, izjasniće se Skupština. Iskreno nisam razumeo, čuo sam da se pominje Mitrović, ne znam da li je to bilo nešto na račun Željka Mitrovića?

Ne znam o čemu se radi, nije ni bitno, član 108. glasaćemo.

Vi hoćete po Poslovniku ili kao ovlašćeni? Prvo po Poslovniku.

RADOMIR LAZOVIĆ: Hvala predsedavajući za reč.

Ja bih hteo da vam ukažem na povredu člana 27. stav 2.

Dakle, vi ste dužni da prekinete govornika koji se uvredljivo obraća drugim ljudima, ali moram da se složim u jednoj stvari sa vama. I ja sam isto pomislio da se radi o Željku Mitroviću, vlasniku televizije Pink, zato što je prethodni govornik učesnik jednog od rijaliti programa i ne znam da li znate, taj prethodnik se posvađao sa gospodinom Mitrovićem, pa su jedan drugog tužili, jer on kao drugoplasirani u „Farmi“, nije dobio dovoljno novca, tako da se slažem sa vama i ja sam mislio da se radi o Željku Mitroviću, ali ne možete da verujete šta je bilo na kraju, ipak nije.

PREDSEDNIK: I sada replicirate jedni drugima kroz Poslovnik. Odlično.

(Radomir Lazović: Zašto ne reagujete?)

Da li neko hoće od ovlašćenih predstavnika reč?

Reč ima Ivan Kostić.

IVAN KOSTIĆ: Predsedavajući, kolege narodni poslanici, meni je žao što gospodin Nikola Selaković nije tu, da ga pitamo kada će da predloži deklaraciju o genocidu u Jasenovcu nad Srbima, Jevrejima i Romima, pošto i dan danas ovde u Narodnoj Skupštini Republike Srbije, na žalost, imamo predstavnike naroda koji tvrde da je u Srebrenici bio genocid, što je jedna sramota za srpski narod.

Želim da kažem da su za mene lično Radovan Karadžić i Ratko Mladić heroji, jer su oni sačuvali srpski narod preko Drine. Da nije bilo njih, da nije bilo Vojske Republike Srpske tamo bismo možda opet doživeli jedan genocid kao u Jasenovcu 1941. i 1942. godine.

Što se tiče Rada Baste i njegove smene, Srpski pokret Dveri će glasati za njegovu smenu Radeta Baste iz dva razloga. Prvi razlog je njegova loša privredna reputacija i mi ovde postavljamo pitanje kako je Rade Basta uopšte došao na mesto ministra privrede? Koja je to njegova reputacija u sektoru privrede i tu želim da kažem da najveću odgovornost snose ministar unutrašnjih poslova, ministar finansija, ministarka pravde i, naravno, Ana Brnabić i Aleksandar Vučić, jer nisu dobro pogledali biografiju Radeta Baste po pitanju toga što je ogromne poreske dugove ostavio u svojim firmama gde je bio odgovorno lice. O tome se ovde nije govorilo.

Rade Basta je opljačkao državu Srbiju po pitanju svoga poreskog duha i firmi koje je ugasio i to je primer kakve ljude ova vlast zapošljava na mesto ministra privrede, jednog ozbiljnog resora koji ima ogroman budžet.

Znači, on nije imao nikakve ingerencije da postane ministar privrede i takođe bih hteo da kažem ovde nešto što nisam uspeo pre neki dan da kažem, jer sednica se završila, takvi su vam ljudi i koji vam vode izborne štabove u Vojvodini. Konkretno, u Novom Sadu. Želim da pozdravim moju koleginicu koja je govorila pre neki dan o nasilju, da skupljanje glasova u Vojvodini, u Novom Sadu vode osuđeni narko-dileri koji su sedam godina robijali zbog dilovanja droge. Oni sada vode izborne štabove Srpske napredne stranke, koji iza sebe imaju desetine silovanja, krivičnih dela tako da o nasilju u srpskom društvu najviše treba da se pitaju ljudi koji vode ovu državu i da vide kakvi su im ljudi na terenu koji im vode izborne štabove, konkretno u Novom Sadu. To je što se tiče loše privredne reputacije Radeta Baste.

Što se tiče druge stvari zbog koje će Dveri glasati za smenu Radeta Baste jeste to što Rade Basta eksponent jedne globalne politike svetskog ekonomskog foruma koji uništava ne samo Srbiju, nego uništava sve suverene države ovoga sveta.

Rade Basta je čovek koji nema osnovne elemente privrednog znanja zbog njegovih izjava koje je dao o Rusiji. To je sada manje bitno, nego je šteta što čovek koji je bio ministar privrede nije znao šta se dešava u to vreme u Evropi, kako prolaze države koje su uvele sankcije.

Rade Basta nije jedini koji je govorio o tome da treba uvesti sankcije Ruskoj Federaciji. Mi imamo ovde i lidere opozicije koji su govorili da ako Srbija u naredna tri meseca ne uvede sankcije Rusiji, da će Srpska privreda propasti, tako da je to samo dokaz da su to ljudi… U stvari, njima nije bitno iz koje partije dolaze, njima je bitno da zastupaju interese Svetskog ekonomskog foruma, globalne elite koja vodi ovu politiku Srbije već 20 godina, koja je ogromne štete donela srpskom narodu, srpskoj privredi, jer je but zašto prodala srpsku industriju od 2000. godine do danas.

Kakvo je stanje sa državama koje su uvele sankcije Rusiji možemo danas da vidimo na primeru Nemačke. Imali smo prilike ovde da čujemo i ministra finansija koji je prvi put javno rekao da je Nemačka u recesiji. U Nemačkoj su energenti skočili 100%. U Nemačkoj se zatvaraju firme. Zatvorena je firma "Folksvagena" u Brazilu, Sao Paulu. U Engleskoj je, takođe, duplo skočila cena struje, cena gasa. Oni više ne kupuju, Nemci, od Rusa jeftin gas, nego kupuju deset puta skuplji gas od SAD-a. Tako bi prošla i srpska privreda da se usvojio predlog Radeta Baste i njemu sličnih kojih i dalje ima u srpskoj Vladi, koji su predstavnici tih globalnih elita.

Srpski pokret Dveri predlaže da u narednom periodu mora doći do promene ljudi koji vode ovakvu politiku na štetu srpskog naroda, koji su deo globalne elite. Opet ponavljam, Rade Basta je samo jedan od eksponenata te politike.

Treba napomenuti ovde da je glavni eksponent te politike premijerka Ana Brnabić koja tu politiku sprovodi kroz sve srpske institucije već deset godina, koja isto to što je Rade Basta pričala radi u praksi, koja sprovodi LGBT ideologiju kroz srpsko društvo, kroz srpske institucije, kroz srpsko obrazovanje, koje sprovodi transrodnu ideologiju u srpskom društvu i ne dao Bog da u narednom periodu dođu zajedno sa Anom Brnabić predstavnici određenih srpskih političkih stranaka koji se zalažu za takvu politiku, jer će to biti propast srpskog društva.

Želeo bih samo da vas sve pozdravim i da prenesete poruke vašem predsedniku Aleksandru Vučiću da vidi kako je Milenko Vesić 1917. godine savetovao da se povuče sa funkcije… (Isključen mikrofon.)

PREDSEDNIK: To je bilo kompletno vreme ovlašćenog predstavnika.

Hvala vam.

Pravo na repliku, Milenko Jovanov.

MILENKO JOVANOV: Nekoliko stvari.

Prvo, što se tiče ministra Selaković, on je danas domaćin i nije mogao da dođe zbog toga u popodnevni deo sednice, jer je danas domaćin ministru zdravlja i socijalne zaštite Namibije, zemlje koja je uvek bila uz Srbiju kada kod se raspravljalo o Kosovu i Metohiji i jedna od prvih zemalja koja je podržala kandidaturu Srbije za "Ekspo", tako da sa prijateljima morate biti prijatelj i za njih uvek mora da ima vremena i u tom kontekstu je potpuno svejedno da li ministar sedi ovde ili je tamo. Dakle, mora da bude… Nije svejedno, pardon, gde sedi. Mora da bude tamo gde dolaze uvaženi gosti iz inostranstva, da mu se ukaže dužno poštovanje.

S druge strane, što se tiče ovih, izgleda da je kolega nešto pomešao. Jeste isto prezime, ali nije isti čovek. To mu je brat. Taj o kome je govorio pripada žutoj stranci. On je bio taj koji je privođen zbog droge i svega ostalog, a sada je priveden i zbog silovanja.

Najzad, ostaje još jedna stvar. Lepo ste rekli da i sa vaše desne strane sede ljudi koji podržavaju neke stvari zbog kojih danas formalno imamo predlog na dnevnom redu da se smeni ministar Basta. S druge strane, vi ste jutros čuli, čini mi se da ste bili u sali kada je govorila koleginica ovde o genocidu u Srebrenici i tražila da se svi mi o tome odredimo. To su ljudi sa kojima vi šetate danas. To su ljudi sa kojima ruku pod ruku svake nedelje se pojavljujete na ulicama. To su ljudi čiju ste politiku na neki način prihvatili i nemojte sa nama i ovde pred nama barem da se raspravljate oko tih detalja. To raspravite na nekim opozicionim forumima, ali vi kao desničarska stranka ste prihvatili apsolutno sve to i zajedno sa njima nedeljno marširate, šetate, blokirate već ono što oni smisle, što smisle ovi lideri koji su za to zaduženi. Prema tome, vi ste deo toga. Koliko god vam to smetalo ili ne, teško da ćete ovim verbalnim ograđivanjem uspeti da se izuzmete iz tog društva.

Hvala.

PREDSEDNIK: Hvala.

Sada kao ovlašćeni Radomir Lazović.

RADOMIR LAZOVIĆ: Hvala, predsedavajući.

Hvala za reč.

Ja moram da kažem da sam malo zbunjen. Toliko drame, toliko "ne dam Gašića", toliko ne dam ovog ili onog, a danas evo odlazi jedan ministar. Nema nikog da ga brani, nema tu predlagača, nema šefa poslaničke grupe iz koje on dolazi, iz Jedinstvene Srbije da ga brani, nema šefa njihove koalicije, iz SPS-a da ga brani. Sve nešto ne znam šta se dešava ljudi.

Da li je jedan ministar privrede toliko beznačajna funkcija da nema ko da kaže nešto šta je radio ove dane dok je bio ministar. Juče smo imali situaciju da jedna od predstavnica Srpske napredne stranke govori 12 minuta, a da nije nijednom rečju pomenula ministra koji se smenjuje.

Ljudi, da li je stvarno ovoliki ovo igrokaz da vi niste u stanju da svog ministra branite, da nam objasnite koja je to veličina, bre, ljudi, ali tu sam ja. Tu sam ja da porazgovaramo o tome. Žao mi je što nekako zbog toga što je šteta koju Srpska napredna stranka u ovoj državi ostavlja toliko velika. Ne stižemo da se pozabavimo ni SPS-om, ni Jedinstvenom Srbijom, ali evo bar danas dok je ovo na dnevnom redu da vidimo malo šta se tu dešavalo.

Dakle, ja bih iskreno voleo da smo o poverenju Radetu Basti se izjašnjavali, recimo, zbog toga što je obavljajući funkciju direktora "Beogradskih elektrana" u periodu do 2022. godine nezakonito formirao cenu toplotne energije i oštetio Beograđane za više od deset miliona evra.

Takođe, čovek se nije usprotivio ni nezakonitom odlaganju početka grejne sezone prošle godine, pa su elektrane nezakonito naplatile, nećete verovati, od građana 25 miliona evra. To bi bio odličan razlog za smenu. Rado bih to podržao.

Dakle, mi smo se izboru ovog čoveka još usprotivili kada je bio biran na funkciju ministra. Ništa iz njegove radne biografije ga ne preporučuje.

Dakle, kao što sam objasnio, samo je štetu napravio. Niti je njegova biografija takva da su privredni uspesi veliki, niti neka stručna ekspertiza, nego samo partijska knjižica. Ali, zamislite šta piše u programu Jedinstvene Srbije, kaže – ministri u Vladi mogu biti izabrani na čelo određenog resora ukoliko su u deset prethodnih godina bili u toj struci i ministri mogu biti predsednici političkih stranaka, dobro, to razumem, ali, dakle, on je protivno sopstvenom programu izabran na mesto ministra.

Kada smo već tu i kada smo kod programa Jedinstvene Srbije, a evo, nije me mrzelo da ga pročitam, on u svojoj tački kaže da je ova stranka za ulazak Srbije u EU. Nedavno smo čuli premijerku da kaže da će evropski put Srbije biti zaustavljen ako se ne uvedu sankcije Rusiji, citiram. A, kada Basta to kaže, kada kaže - uvedite sankcije da ne bismo ugrozili naš glavni spoljno-politički pravac, koji smo uostalom valjda sami definisali, definisala ga je njegova partija, onda ga izbace iz Vlade, a Jedinstvena ga se Srbija odrekne.

Pa, što se vi, gospodo, stidite svoje politike? Pa, evo, to vam piše u programu. Evo, ja sam sebi ovde vaš program odštampao, samo da vidim gde sam ga stavio evo ovde. Kaže – ulazak Srbije u EU. Hajde da vidimo šta još kaže. Kaže - ulazak Republike Srbije u partnerstvo za mir, NATO, kaže – zalaganje za procesiranje haških slučajeva.

Znači, slažemo se da ih treba procesuirati i mi se slažemo da ih treba procesirati. Donošenje zakona o zaštiti domaćih privrednih resursa, kao što su rude, mineralne vode, nacionalni parkovi i slično. Pa, gde ste da se pobunite protiv „Rio-Tinta“? Gde ste da kažete - mi podržavamo inicijativu za zabranu iskopavanja? Gde ste da kažete mi se zalažemo da se povuče Zakon o privrednim društvima, kao što se povukao, pa da ne budu privatizovani naši parkovi i naša javna dobra?

E, hajde, evo vam prilike, ja vam nudim sada priliku, pokažite kako se zalažete za svoj program. Tražite od Vlade, kao što ja tražim, kao što ovi ljudi ovde traže, tražite da se povuče Zakon o izgradnji. Hajde da tražimo zajedno svi da se zaustavi to nešto što je doneto. Hej, znate li kada je donet taj zakon? Samo dan posle tragedije u „Ribnikaru“. Tada je donet taj zakon na Vladi.

Hajde da kažemo da se to zaustavi, pa da otvorimo ovde diskusiju, da vidimo kome ste namenili toliki profit kada se govori o promeni namene zemljišta. Znaju ljudi o čemu se govori ovde, ne moram da objašnjavam detaljnije.

Ali, hajde, da vidimo šta još piše u ovom programu, u ovoj sjajnoj skupini ideja koja je ovde stavljene pred nas. Kaže – zalaganje da se radnici ne otpuštaju sa posla. Evo, gospodin Cakić, „Džinsi“ Leskovac, porukom, sms porukom otpušteni radnici. Pa, gde ste bre da ustanete, da tražite smenu ministra, otpuštaju vam se? Gde su Vlasotince, gde su otpušteni radnici? Što se ne pobunite? To vam je u programu, zalaganje za državu socijalne pravde, e, gledaj sad, sa jednakim mogućnostima za sve građane u zemlji najveće ekonomske nejednakosti u Evropi imamo, ljudi.

Pa, gde ste da ustanete da se založite da padne Vlada? Hajde, da padne Vlada. Hajde, zbog ovoga se pada Vlada, treba sve da stane zbog ovoga. Čekaj, gledaj dalje sada, ima još, ima još. Zalaganje, pa, smešno je, slažem se, zalaganje za ukidanje redovnog služenja vojnog roka.

(Narodni poslanik Dejan Radenković dobacuje.)

Pa, što niste ustali i rekli - evo, Vučić, Vulin, Vučević, svi se zalažu za uvođenje, svi se zalažu za uvođenje vojnog roka? Pa, što ne padne Vlada zbog toga?

Evo, gde se sada nalazimo, ljudi. Evo, Jedinstvena Srbija. Dajte da padne Vlada zbog ovoga, ljudi. Pa, to je protivno njihovom programu, pa, pogledajte šta piše. Pa, pogledajte šta piše!

PREDSEDNIK: Vidim ja da je sve ovo zabavno svima. Ali, nemojte jedni drugima da prilazite.

RADOMIR LAZOVIĆ: Dođite, gospodine, evo vam moje vreme, objasnite kako se SPS i JS zalažu da se radnici ne otpuštaju s posla. Otpuštaju se tako što se SMS porukama odbacuju ljudi kao da su roba.

Hajde da socijalisti objasne kako ste za državu socijalne pravde. Dođite ovamo! Dođite da objasnite ovde! Evo vam moje vreme! Evo, objasnite socijalnu državu u kojoj vam je najveća nejednakost u Evropi. Evo vam moje vreme pa ispričajte, gospodine.

Umreše od smeha njih dvojica iz partije koja se zove socijalistička. Naravno da svi znamo da je to jedan novi smešni…

Molim vas, smirite se malo. Treba da objasnite građanima. Koji, bre, crni socijalisti bre ljudi? (Isključen mikrofon.)

PREDSEDNIK: To je bilo šest minuta i 52 sekunde.

Hvala.

Znači, niste me slušali na početku. Kompletno vreme ovlašćenog predstavnika je bilo 6.52.

Vi kao ne razumete šta je bila ideja i poenta, da se izazove što više replika, da bi se što duže bilo u programu. Sve to znate već napamet, i vi, Cakiću, koji niste često u sali, opet to znate već napamet. Gledali ste dovoljan broj puta. Meni je bilo zanimljivo. Bila je zamerka na račun nekog od poslanika. Kaže – govorio više minuta, nije rekao ime ministra o kom je reč.

Jeste videli sad ovo izlaganje? O čemu je bilo? Ne možete ni da se setite o čemu je sve bilo.

Nije to najveći problem, dobiće reč svi. Najveći problem je kad znate ne samo minutima, nego satima, pa onda danima, pa nedeljama ne govorite uopšte ništa o onome što je tema sednice koju ste tražili sami. To je problem, ne da li ćete u pet ili u šest minuta da kažete nekome ime ili ne, nego kad apsolutno ne dajete pet para za temu sednice koju ste tražili sami i ništa ne kažete o tome. E, to je loše.

Sada idemo na replike.

Reč ima Milenko Jovanov, dva minuta.

(Radomir Lazović: Što on?!)

Da vas podsetim, što duže galamite, više ćemo vremena morati da nadoknadimo onome ko je dobio reč.

Jel možemo da počnemo?

MILENKO JOVANOV: I onda bude da ja vičem. Zovite me Tihi.

U svakom slučaju, ono što mi je jasno i što jeste tačno, istina je da se kolega ne snalazi najbolje i da ne razume šta se dešava. Možda bi pomoglo kada bi malo duže bio u sali, ali mislim da ni to ne bi pomoglo, jer on pokazuje elementarno nepoznavanje suštine, jer on se čudi čovek šest minuta kako to da niko u sali ne brani ministra za koga smo predložili razrešenje. Jel vama to logično?

Dakle, mi predložili da ga razrešimo, a vi se čudite što ga ne branimo. Pa, kako da ga branimo kad hoćemo da ga razrešimo? Niste razumeli i dalje? Hajde još jednom. Mi predložimo da on više ne bude ministar i onda nema logike da ga mi branimo. Jel tako? Ukačio? Ja sam svoj posao za danas uradio. Razumeo je. Hvala. Neću trošiti više vremena.

PREDSEDNIK: Ima još prava na repliku.

Života Starčević ima reč. Izvolite.

ŽIVOTA STARČEVIĆ: Hvala, predsedavajući.

Kaže ovaj narodni poslanik prethodni govornik, prvo sam počastvovan što ste čitali program JS, jer ste imali šta da naučite, ali odmah ste na početku rekli da ste malo zbunjeni i da nešto ne razumete.

Pa, nije to ni čudo što ste zbunjeni i što ne razumete, jer da ste malo više radili na sebi, da ste, recimo, prvo krenuli da se obrazujete, pa da obrazujete druge, pa da onda pričate o obrazovanju, vi ste dok ste bili ovlašćeni za 2. tačku dnevnog reda jedno nedelju dana pričali o obrazovanju i dali sebi pravo da pričate o obrazovanju. Zato ste i zbunjeni i zato ne razumete.

Pitate zašto šef poslaničke grupe koji je inicirao postupak smene ministra nije tu da brani ministra? Pa, ljudi, to je šizofreno. On je inicirao smenu ministra, a on treba da bude tu da brani ministra. Drugo, on nije tu jer zaista nije znao da će poslanik Lazović tako dostojanstveno, dugo i čvrsto braniti i biti ovlašćen i za drugu tačku dnevnog reda. Ova sednica predugo traje. Postoje unapred zakazani sastanci. Danas su tu turski investitori. Naravno da je predsednik i šef poslaničke grupe na sastanku sa njima, ali će doći, ne brinite.

Druga stvar, kaže – 10 godina u struci ministra. Pa, Rade Basta je bio i više od 10 godina privrednik.

Kaže - zamislite evropski put stoji u programu JS, i? Jedinstvena Srbija je 2008. godine zajedno sa SPS formirala proevropsku Vladu. Lazoviću, vi to ne znate, jer niste to pratili i niste radili na sebi, ali 2008. godine JS i SPS su formirali proevropsku Vladu.

Program JS jeste evropski put, ali nije puzanje na kolenima i klečanje pred Violom fon Kramon, kao što ste vi radili, gospodine Lazoviću. Setite se kad smo bili u Evropskom parlamentu, niste sedeli sa nama nego ste išli u vaše, kod vaših Zelenih, vi ste išli posebnim kolima, pričali sve najgore o Republici Srbiji i prosto to narod već zna.

PREDSEDNIK: Hvala.

ŽIVOTA STARČEVIĆ: Treća stvar, još jednu stvar, izvinjavam se i završavam, rekli ste zapošljavanje. Samo da vam kažem, u Jagodini Dragan Marković Palma i JS koju vodi Dragan Marković Palma zaposlili su 3.000 radnika i otvoreno je 3.000 novih radnih mesta, zahvaljujući našem naporu, zahvaljujući našem političkom delovanju. Hvala.

PREDSEDNIK: Imamo još i repliku, Snežana Paunović.

SNEŽANA PAUNOVIĆ: Zahvaljujem, predsedniče.

Poštovane kolege i ja, moram sa vama da podelim utisak. Nikada mi se nije u karijeri desilo da nekome ovako glasno nedostajem kako ste kolega to probali da objasnite kad ste počeli da govorite.

Prvo, ako je trebalo da napustim svoj sastanak i siđem u salu da biste vi bili zadovoljni, kao šef poslaničkog kluba SPS i uprkos činjenici da sedi zamenik šefa Poslaničkog kluba, moglo je to i u tišem tonu.

Pod dva, braniti ministra čiju smo smenu tražili isto onako kako smo ga predložili, malo jedno s drugim nema veze, ali već su vam kolege rekle kako to jeste za blagu analizu, šta ste tačno probali da nam spočitate. Tražili smo smenu.

(Narodni poslanik Radomir Lazović dobacuje iz klupe.)

Nemate potrebe, samo nemojte da vičete na mene i, ako budete ponovo dobili repliku, probajte da to kažete nekim tonom koji je civilizovan, jer ste zaboga borac protiv nasilja, pročitala sam negde na portalima. Ona vika od malopre je bila sve samo ne borba protiv nasilja.

Konačno, kada smo predložili smenu ministra Baste, onda je to bilo zato što je njegova politika i njegovo viđenje bilo u disbalansu sa onim što trenutno radi i misli Vlada Republike Srbije. To svakako nije značilo i mi svakako nemamo manir da sedimo ovde danima i ko zna kakve salve uvreda izgovaramo na račun tog čoveka. To što ste pitali kakva je socijalna politika za koju se zalaže SPS, pa jel stvarno mislite da građani Srbije mogu da poveruju da vi imate neki program, pa još socijalni, pa još pre nego SPS koja traje 33 godine?

Poštovani kolega, od jednog neukog pokreta od kog ste krenuli, vođeni ne idejom, nego čistim interesom, došli ste do cenzusa koji smo mi smanjili na 3%. Apsolutno ću se truditi da u perspektivi, prvo, cenzus vratimo na 5%, a onda za koalicije podignemo taj prag da ne bismo imali ovde situacije da urlate na nas sa pozicije nekog ko je imao podršku jedva 1,2% i 1,4% građana. Hvala.

PREDSEDNIK: Ako dozvoljavate, idemo još jedan krug replika.

Samo saslušajte dobro. Idemo još jedan krug, tako da u skladu sa tim planirajte i svoja izlaganja.

Nek se prijave svi ovlašćeni predstavnici kojima je ostalo vremena, a žele da ga iskoriste i koji na to imaju pravo, naravno.

Reč ima Radomir Lazović, dva minuta.

RADOMIR LAZOVIĆ: Hvala za reč, predsedavajući.

Ako sam nešto uspeo, nisam mnogo, ali eto, ako sam nešto uspeo, uspeo sam da u salu uđu svi ovi što su nedostajali, koje sam pominjao u prethodnom govoru, da ih ne pominjem ponovo, da ne pokrećemo novi krug replika. Vidim da se vašim koalicionim partnerima dozvoljava da pričaju i tri minuta, pa sam siguran da ćete i meni dati da pričam isto koliko i prethodnom govorniku.

Što se tiče ministra koga sam pominjao ili nisam, to je toliko važan ministar da pola sale ne zna da li se on zove Rade ili Radomir. Ja bi radije da se zove Radomir, naravno, mislim da je lepo ime, ali kako god vi kažete.

Druga stvar, spočitavati nekom obrazovanje iz partije u kojoj čovek ne zna kad su rođeni Betoven i Šopen, nije baš u redu. Bolje da pustimo to sad. Obrazovanje jeste važno, ali baš vi da tako nešto kažete nije na mestu.

Što se tiče toga zašto pitam ko brani ministra, e tu sam vas čekao, gospodo. Gde ste na ovoj listi što treba da piše da glasate za smenu? Evo liste, niko nije za smenu. Ja onda normalno pomislim da ćete ga vi braniti, to je vaš ministar, možda ćete stati u nekud odbranu, pa tog čoveka ste tako nedavno izabrali na to mesto, govorili ste da je on sjajan. Šta se desilo? Sad se hvalite time da ste vi za EU i zaista vam to piše u programu. Sad mi govorite o tome kako ste nekada činili proevropske vlade. Ne mislite valjda da je ovo proevropska vlada. Što smenjujete ministra koji je za EU. On čovek kaže – uvedimo sankcije Rusiji, jer se plašim da ćemo izgubiti naš strateški pravac-EU i vi ga smenite. Kako ste onda za EU, gospodo?

Ja se bojim da vi niste ni za EU, niste ni za Rusiju, ni za kakve sankcije, nema to nikakve veze, ljudi, građani, nema to nikakve veze ni sa kakvim politikama. Ima jedino veze i jedini razlog zašto oni uopšte sede ovde jeste vlast, jesu finansije, jesu novci, jesu da se uhvate za te fotelje. Hvala.

PREDSEDNIK: Pravo na repliku, Dragan Marković.

DRAGAN D. MARKOVIĆ: Poštovani narodni poslanici, ja do pre deset dana nisam znao kako se zove prethodni govornik, jer su ga svi zvali patka. Za razliku od prethodnog govornika, ja ne znam šta je pričao, samo su mi rekli da je lupao kao otvoren prozor, pošto nisam pratio prenos. Čitao je naš program. Sve što piše u našem programu je tačno, ali ne piše da su Srbi genocidan narod, da treba procesuirati Srbe u Haškom tribunalu. Haški tribunal je napravljen za Srbe, a ne za one koje podržava ova patka.

Poštovane dame i gospodo, da vam kažem, rušili su, odnosno kažu „Beograd na vodi“, vidite srušene barake, garaže itd, pa „Beograd na vodi“ je najlepši objekat. Kad mi neko od stranaca dođe, ja ga odvedem tamo da vidi nešto što retko gde u Evropi može da se vidi.

Poštovani građani Srbije, zašto on ne bude na bini da se obrati građanima, onima koji šetaju Beogradom? Zašto, on i još nekoliko njih? Zato što će biti izviždan.

Šta je radio i čime se bavio pre politike? Šta? Šta je radio? Ja sam privrednik 43 godine i imam rezultat. Deda mi je bio privrednik, otac i ja. Sada će on da spočitava JS da je naš program loš. Sve što piše u našem programu je tako i nikada nećemo odstupiti od našeg programa, ali pošto je njihov program promenljiv kako im kaže neko drugi… Znate, to što oni rade, to košta mnogo. Ko daje te pare? Odakle su im pare? Molim istražne organe da provere ko daje pare, na kom računu te pare stoje i šta je njihova obaveza za novac koji dobiju od tih takvih, da napadaju nešto što ima najbolji rezultat u Evropi koja se zove Srbija. Srbija se zove.

PREDSEDNIK: Reč ima Snežana Paunović.

SNEŽANA PAUNOVIĆ: Hvala, predsedniče.

Taman sam pomislila da sam ja privilegovana, ali ne, kolegi je nedostajala cela poslanička grupa naše koalicije, očigledno. To je razlika između nas koji se bavimo politikom i onih koji bi želeli da se politikom bave, ali je ne razumeju od samog početka. Ako čitate stavove narodnih poslanika o tome šta piše na listi prijavljenih govornika, nećete daleko dogurati. Ako ste probali da nas okupite da bismo igrali neku društvenu igru, jer je očigledno to maksimum političke sposobnosti koju ste dobacili za proteklih nekoliko meseci, onda je trebalo samo da nas pitate da li hoćemo.

Suludo je izmišljati jeftine razloge i jeftine izgovore, jer ću vas podsetiti da kada smo birali Vladu Republike Srbije da ste upravo o tom čoveku, o ministru Basti, govorili sve ono što danas pokušavate da pretvorite u njegovu prednost. Građani Srbije to pamte.

Dakle, nemojte na taj način pokušavati dalje da obmanjujete. Ovo je poslednji put da ću se javiti za repliku, jer zaista ne mislim da je replike prosto vredno, ali da sve to ne bi izgledalo kao da smo se zaboga uplašili od onog tona koji je bio više nego bučan, meni više nego nerazumljiv, ne znam da li je trebalo da bude ubedljiv zato što je tako tonski jak ili je prosto bila jedna nemoć usled nedostatka argumenata za ovu raspravu, koja, izvesno je, ide u smeru koji niko nije očekivao da će ići i po ko zna koji put mi tačku dnevnog reda koristimo da bismo pričali sve ono što nam je duši milo i što nam se jednostavno sviđa.

Nije loše da tu praksu promenite tim pre što, ponovo kažem, zaista ćemo insistirati na promeni cenzusa da bi napokon politika i programi, čiji god bili u pitanju, koliko god ih kritikovali, bili na ispitu kod građana, a ne prazna priča, prazna koaliciona obećanja unutar koalicija koje se raspadaju 24 časa posle izbora. Hvala.

PREDSEDNIK: Hvala.

Reč ima Milija Miletić.

MILIJA MILETIĆ: Zahvaljujem se predsedniče Skupštine.

(Radomir Lazović: Kakav Milija Miletić? Replika.)

Uvažene kolege, ja stvarno ne razumem kakav Milija Miletić? Ja sam zamenik šefa poslaničke kluba Za pomirenje i hteo bih samo da kažem nekoliko stvari konkretno što se sad dešavaju, uz dužno poštovanje svima ovde.

Mi se lepo čujemo, Klub za pomirenje će glas za smenu ministra Baste iz već govorenih razloga, a inače mogu da kažem da program JS jeste dobar, da program SPS jeste dobar, da program Vlade jeste dobar.

Prema tome, ono što je bitno za sve nas jeste da naredni period svi mi koji smo tu, radimo u interesu svakog čoveka, pa bez obzira da li on živi u Svrljigu, da li živi u Beloj Palanci, da li živi u Gadžinom Hanu ili bilo kom mestu u Srbiji treba ulagati i veća ulaganja moraju imati u tim malim sredinama da privreda može da živi, da ljudi mogu da žive i da ljudi mogu da se vraćaju. Treba dati podršku mladim ljudima. Treba omogućiti nove investicije i normalno naredni period svi zajedno moramo živeti, jer predaja nije opcija. Živela Srbija. Sve najbolje.

PREDSEDNIK: Reč ima Dragan Nikolić.

DRAGAN NIKOLIĆ: Gospodine predsedniče Skupštine, dame i gospodo narodni poslanici, poštovani građani Republike Srbije, evo, već dva dana raspravljamo o inicijativi gospođe Ane Brnabić za smenu Radeta Baste, a da Ane Brnabić u sali nema. Ona nije ni obrazložila taj predlog. Nije nam dala argumente zbog čega je u oktobru mesecu prošle godine najboljim i najlepšim rečima pohvalila tog Radeta Bastu, stavila ga na svoju listu, odnosno u svoj Kabinet, dala mu jedno od najvažnijih ministarstava iako je znala o njemu sve, kao što smo mi doznali u ova dva dana rasprave ko je Rade Basta, šta je on radio u prethodnom periode, kome je slao čestitke, sa kim je sarađivao, kome švercovao sira koji je predstavljao, prepakovao, uzeo od Ukrajinaca i prepakovao prodavao Rusima kao mlečni. Neverovatne stvari. Imao je mnogo preduzeća, mnogo firmi u kojima je bio suvlasnik, bio direktor, o svemu je odlučivao. Sva preduzeća su likvidirana.

On je 13. marta ove godine znači, pre četiri meseca izjavio da Rusiji treba uvesti sankcije. To je znači bilo pre četiri meseca. Sada je 11. jul 2023. godine i sada odjednom dobijamo predlog da smenimo tog groznog Bastu. Taj Basta je zlo. On je učinio veliku štetu. On je ovakav. On je onakav.

Znate ko je kriv za to? Ana Brnabić. Mandatarka je kriva zato što mi raspravljamo o Radetu Basti. Zato što je ona stala iza njega i sada se stidi da dođe u Skupštinu, da se pospe pepelom i da se izvini građanima Srbije zašto je to uradila.

Međutim, ona ima sasvim drugu taktiku. Podnosi ostavku, nudi ostavku na konferenciji za štampu i kaže – moja ostavka je na stolu. Ja se pitam – na kom stolu? Na trpezarijskom, na kuhinjskom ili za stoni tenis? Vi igrate ovde ping pong sa nama. Vi pokušavate da sada pokrijete silne događaje koji vam ne idu u prilog. Vi na ovaj način hoćete da zaprašite javnost u Srbiji da eto vi nešto menjate, da vi nešto radite, a četiri meseca imate tu njegovu izjavu i on za četiri meseca sedi u toj istoj Vladi. Kakva je to Vlada?

Sada – smenićemo Bastu. Pa ko će dođe? Doći će novi Basta, doći će isti takav čovek verovatno. Neki su se posipali pepelom ovde, žalili – napravili smo grešku, žao nam je, izvinjavamo se. Kome se izvinjavate? Jedino što možemo da podržimo jeste ono što je gospođa Ana Brbanić rekla – imate ostavku. Ali, neće da bude na stolu nekom drugom, nego može da bude samo na stolu narodnih poslanika jer mi odlučujemo ovde. Kada ona bude podnela ostavku vrlo ćemo rado, vrlo drage volje i sa velikom željom da se nešto promeni, jer sa izmenom i smenom jednog ministra ništa neće da se menja. Posle njega dolazi neko istog tog profila za koga ćemo za šest meseci ponovo da kažemo – žao nam je, pogrešili smo, nije to politika Vlade.

Ne, ovo je politika ove Vlade i Basta je predstavnik ove Vlade. Ova Vlada je Basta. Hvala vam.

PREDSEDNIK: Dobro. I da definitivno potvrdimo, niko više od ovlašćenih predstavnika se ne javlja za reč? Mislim na one koji imaju preostalo vreme i pravo da govore.

Nebojša Zelenović, imate vreme nešto ispod dva minuta.

NEBOJŠA ZELENOVIĆ: Hvala.

Hvala na ovom pitanju – ko me finansira, to je jako pristojno sa vaše strane. Šta da kažem?

Zna se da vas finansira „Jovanjica“, a ko finansira nas može da utvrdi svaka inspekcija, pa ih ja pozivam da to i urade. Nemam nikakav problem sa tim.

Znate, Poslanička grupa MORAMO – ZAJEDNO neće glasati ni za ni protiv i neće biti ni uzdržana. Mi u vašem cirkusu učestvovati nećemo, jer ovo što ste vi uradili juče i danas je jedan cirkus koji služi da obesmisli i poziciju ministra u jednoj Vladi i politiku jedne Vlade i nacionalne interese jedne države i pitanje osnovnog i elementarnog morala. O tome se radi ovde.

Rasprava u ova dva dana je trebalo da posluži kao dvodnevna zabava građanima koji treba da vide da ovo zapravo sve ovde ničemu ne služi, da svako ima rok trajanja, da niko nema prava na svoje mišljenje, pa kada nemamo o čemu da pričamo ajde da pričamo o podizanju i spuštanju cenzusa. Toliko to vama znači.

Da je ovde jedan ministar zaslužio poziciju u Vladi, on bi branio tu svoju poziciju, jer bi iza njega stajali ljudi koji su ga glasali u mestu iz kog on dolazi, pa stranka i stranačka debata u kojoj se izborio za to da bude kandidat za poslanika, pa iz reda poslanika izabran za ministra, pa bi onda branio i politiku i svoje stranke i branio politiku Vlade, pa na kraju krajeva branio svakog građanina koji je za njega glasao. Šta smo dobili? Da je svaki ministar u ovoj Vladi krpa koja danas može da bude zabranjena.

PREDSEDNIK: To je bilo kompletno vreme ovlašćenog predstavnika. NEBOJŠA ZELENOVIĆ: To je vaša politika i vaš pristup bavljenju politikom, a samim tim i državom i zato mi u tome nećemo učestvovati.

PREDSEDNIK: Znači, suština je u snažnoj podršci naroda tamo u mestu odakle dolazite ili iz kog dolazite? Zato ste vi na vlasti u Šapcu i dalje jel tako?

Pravo na repliku.

DRAGAN D. MARKOVIĆ: Poštovane dame i gospodo.

Ja ne znam šta je tu čudno ako neko od ministara radi u interesu neke druge države, ne poštuje zaključak Vlade, ne poštuje zaključak Saveta za nacionalnu bezbednost, da kažemo mora da bude smenjen. To nešto što je čudno.

Ja sam čovek iz sporta. Ako moj sportista loše radi mečeve, neću ga staviti u reprezentaciju, neću da boksuje za moj klub. Ja ne razumem te ljude samo da diskutuju samo da bi nešto rekli i onda zloupotrebljavaju Batu Gašića koji je častan čovek. Poznajem ga 33 godine, 33 godine. Znam sve šta je u životu radio. Kada se zloupotrebljava u trenutku, dan posle kada je ona mala bitanga ubio svoje školske drugove. Dajte tada da se svi solidarišemo, da vidimo kako da pomognemo, šta ide na društvenim mrežama, šta su idoli toj deci itd. Da se time bavimo.

Prethodni govornik me čudi, on je iz jednog grada, da se on i njegovi zalažu da se uvedu sankcije Rusiji, da mi budemo genocidan narod proglašen, da i naša praunučad ne mogu da isplate to, a nismo. Učinjen je zločin. Kako se desilo? Ušli su, da ne kažem ko, vrlo dobro poznato, prvo u selo Kravice i u Bratunac. U selu Kravice ubijeno više starih lica. Sada mi podržavamo nekog ko je izazvao sve to. A genocid i termin genocid, molim ih da prouče šta je termin genocid i kome može da se pripiše.

PREDSEDNIK: Borko Stefanović.

BORKO STEFANOVIĆ: Bravo, uništitelj NATO-a u Monsu.

Samo sam hteo da kažem par stvari poštovane kolege na kraju.

Znate to je tačno. Mislim da je jako dobro što opozicija neće učestvovati u glasanju ni za, ni protiv, ni uzdržano zato što sve što smo imali o vašoj Vladi da kažemo, mi smo rekli. Rezultati rada vaše Vlade ne postoje. Jedan od ministara s kojim ste se u hodu posvađali, koji je gle čuda, kako smo lepo čuli od kolege Lazovića, pratio isključivo svoj stranački program, biva smenjen. To više nije ni smešno, to je tužno.

Mnogo je tužnija situacija ono što u stvari stoji iza svega ovoga. Stoji iza svega ovoga, drage kolege, to da smenom ovog ministra vi pokušavate u stvari na neki način i razgovorom o tome, gde ovde sada pokušava da se priča o istoriji, o tumačenju te istorije, ko je šta radio, ko šta nije radio.

Ponovo pokušavate da sakrijete jednu mnogo bitnu stvar za Republiku Srbiju i njene građane. Šta je to bitna stvar danas za građane Srbije pitaju se bukači sa druge strane? Bitna stvar je sledeća. Danas je u svojstvu svedoka u Specijalnom sudu, inspektor Mitić svedočio. Pošto mu je zabranjeno po Krivičnom zakoniku da laže, podvlačim, zabranjeno mu je da laže, ne sme da laže kao svedok.

Danas je poštovane dame i gospodo kolege, rekao Mitić, inspektor Mitić hrabar, častan čovek. On je danas rekao da su želeli, da je plan policije bio da uhapse šefa BIA za Beograd, Škera i Bratislava Gašića, šefa BIA. Zamislite vi to. Kaže čovek pred sudom, u obavezi da govori istinu. Što potvrđuje da su ljudi iz BIA, da su ljudi iz MUP, da je Koluvija, kaže danas svedok Mitić, častan čovek, potpukovnik Vojno obaveštajne službe, poštovani građani. Oni hoće da pričamo o Basti. Rasparali ste državu i pustili je kao jastuk perje na sve strane. To smo danas dobili potvrdu.

Ljudi koji su napravili najveću fabriku marihuane u Evropi, za šta se osnovano sumnjiče, za šta su optuženi. Znači, nije rekla, kazala, optuženi ljudi, nose čin VOA koja treba da utvrdi ko od naših potencijalnih neprijatelja preti po našu bezbednost i naše građane, koliko ima tenkova, koliko ima aviona, koliko ima vojnih jedinica, gde se kreću i gde je potencijalna opasnost po građane Srbije.

Vi ste dali inđijskom Pablu Eskobaru značku VOA, a onda ste komunicirali preko Pere, Mike, Škere, Bate, Batice. Malo ste komunicirali. Čuvali ste plantažu da niko ne priđe, valjda da ne bi rotkvice i paradajz krao. I u tom danu, kada čovek ovo kaže, dočekan oduševljenjem od građana željnih pravde, pravde. Ja znam da je vama to fluidni koncept. Vi ne znate šta je to. Taj čovek, danas ga dočekaše ga ko heroja.

Drugog ovoga, ne Kolubiju neko Kuluviju, dočekaše zvižducima i sramom. To govori narod. To ne govorim ja, to ne govore opozicione stranke, to govori optužni predlog koji ste hteli da oborite. Sve ste uradili. Da nije bilo hrabrih novinara, novinarke Zorić, bacili biste vi to u kanal zaborava kao i sve drugo što ste pokušali.

A, vicešampioni „Farme“ samo da viču, urliču, da vređaju ljude, nazivaju ljude, poslanike stokom ovde. Sram vas bilo, sram vas bilo. Znam, na čast da naletite i da se o nju sapletete ne biste je prepoznali, a skršili bi ste se niz stepenice, jer ne znate ni šta je čast, ni dostojanstvo, niti obraz. Zato Srbija zna od danas i to. Ne samo, ali i to, ljudi i to, ne samo da smo rekorderi po inflaciji u Evropi, ne samo da smo rekorderi po korupciji u Evropi, ne samo da ste zaustavili evropski put Srbije i to ste ga zaustavili betonskim blokom koji ćemo mi probiti, samo da vam javim, nego smo saznali i to da ste dali značku VOA Predragu Koluviji, da ste se dopisivali sa njim, vaš šef BIA u Beogradu, da su došli dotle da časni policajci žele da ih uhapse, a ceo državni vrh, ljudi moji, ceo državni vrh i režimski mediji, znate koga brani? Ne policiju, ne Milenkovića, ne Mikića, ne časne policajce, brane Koluviju. Brane plantažu, brane partijsko državni projekat i vi pričate o fondacijama. Pogledajte u pod na čemu stojite, ako možete da razaznate. Hvala i živela demokratska Srbija.

PREDSEDNIK: Imamo povredu Poslovnika.

VLADIMIR ĐUKANOVIĆ: Zahvaljujem predsedavajući.

Reklamiram povredu Poslovnika, član 107. Ovde opet presuđivanje, imamo vođenje postupka u Skupštini. Moram da kažem da smo danas imali reprizu 1946. godine kada je u postupcima prema ljudima koji su npr. bili u Ravnogorskom pokretu, dolazili su mladi SKOJ-evci da pritiskaju sudije. Mi smo danas imali špalir kao na Golom otoku gde su prebijali, odnosno čak i napadali okrivljene i odbranu i gde su došli da pritiskaju sud i oni tako zamišljaju nezavisno pravosuđe.

Uzgred, budi rečeno, moram zarad istine da kažem. Ti tzv. časni policajci koji imaju apsolutno suprotan iskaz od svih svojih kolega koji su sasvim nešto drugo rekli, danas su došli tako preparirani i ničega se nisu setili. Ni na jedno pitanje odbrane nisu odgovorili, ali je zapravo dotični preparirani svedok izneo jednu političku priču koja je bila pripremljena i gde su došli svi ovi partijski aktivisti da mu kažu šta bi trebalo da kaže.

Tako da smo mi danas imali jedan skandal na tom suđenju, jednu neverovatnu sramotu i ovo ulazi u istoriju bezčašća. Ovako nešto nikada se nije dogodilo, a to samo pokazuje pošto je došlo do svađe između tužioca i svedoka, svedok je inače bio tužilački svedok, pošto je došlo do svađe između tužioca i svedoka to je samo pokazatelj koliko su lagali, koliko su obmanjivali i koliko su ceo taj slučaj apsolutno izmisli. Zahvaljujem.

PREDSEDNIK: Znači, ovako – Milekić, Cakić, Zelenović, Lazović, ovde Tepić, svi ste vikali koliko vas grlo nosi. Sad ako vi dobijete mogućnost da ukažete na povredu Poslovnika, hoće li vam smetati ako ostali budu pokazali isto onako ponašanje kao vi malopre?

Vi ćete, Cakiću, svakako da vičete, i kad govori neko pored vas i sa druge strane, uglavnom vičete i kad dobijete reč vi. Znači, nije to uopšte pitanje. Zanima me za sve ostale.

Ajde, ima smisla još jednu, dve povrede Poslovnika da čujemo ukupno i da idemo dalje, jer to što je vama zabavno, koji ste došli u ovu salu pre pola sata, nema baš previše smisla iz ugla ljudi koji su ovde danima i nedeljama.

Evo, povreda Poslovnika.

JANKO VESELINOVIĆ: Poštovani predsedavajući, član 103, u vezi sa članom 106. i 107.

Vi ste prethodnom govorniku dali da govori po Poslovniku. Nije se pozvao na član Poslovnika, koji reklamira.

PREDSEDNIK: Jeste, gospodine Veselinoviću, niste čuli.

JANKO VESELINOVIĆ: Samo dozvolite.

PREDSEDNIK: Niste čuli, ja sam čuo.

JANKO VESELINOVIĆ: Dobro znate da je reč o čoveku koji je advokat državnih kriminalaca, koji danas ovde… (Isključen mikrofon.)

PREDSEDNIK: Vi ste se zbog toga javili?

Vi sad hoćete da replicirate Vladimiru Đukanoviću, jel?

Dobro, odlično. Odlično ste to zamislili, samo vam je promaklo da to tako neće moći.

Šta je još povreda Poslovnika?

MIODRAG GAVRILOVIĆ: Predsedniče Skupštine, ja reklamiram nešto što već duže vremena niste videli, to je član 229.

Mi imamo predsednika Odbora za pravosuđe, državu upravu i lokalnu samoupravu za koji godinu dana nismo imali ni sednicu u kojoj bi trebalo…

PREDSEDNIK: Vi ste hteli sada da govorite o sednici Odbora?

MIODRAG GAVRILOVIĆ: To je u Poslovniku.

Kažem vam, mogli ste da mu ukažete, kao predsednik Narodne skupštine… (Isključen mikrofon.)

PREDSEDNIK: Odlično, promašili ste temu.

Poslovnik.

Šta sad? Ništa, džabe se javili. Dobro.

Onda ćemo još samo da proverimo – jel vi hoćete za član 107. da se izjasnimo? Ne treba.

Za član 108. i 106. da se izjasnimo? (Da.)

Za član 229. ste rekli, rekli ste – informisanje odbora o radu ministarstva član 229.

(Miodrag Gavrilović: Rekao sam i član 27. da vam objasnim…)

Dobro. Završili ste svi redom. Izjasnićemo se za te vaše stvari.

Sada reč ima Snežana Paunović.

SNEŽANA PAUNOVIĆ: Hvala, predsedniče.

PREDSEDNIK: Dobili ste reč o povredi Poslovnika, niste govorili, sad u tišini slušajte. Dao sam reč Snežani Paunović.

SNEŽANA PAUNOVIĆ: Poštovane kolege…

(Nebojša Zelenović: Povreda Poslovnika.)

PREDSEDNIK: Molim vas da ne vičete, dao sam reč.

Ljudi, slušajte onoga ko je reč dobio.

(Nebojša Zelenović: Dajte malo stila, predsedniče.)

SNEŽANA PAUNOVIĆ: Poštovani predsedniče, mogu ja da govorim i dok oni viču. Uopšte sa tim nemam problem, pre ili posle će se ućutati.

PREDSEDNIK: Zelenoviću, upristojite se.

SNEŽANA PAUNOVIĆ: Šta je važno da kažem na kraju ove sednice? Imam samo jednu potrebu, da građanima Srbije objasnim šta se tačno dešavalo i šta je neko pokušao da im na kraju sednice kaže.

Niko se ovde ni sa kim nije posvađao. Ne znam kako izgleda kada auto projekcijom probate da protumačite tačku dnevnog reda, ali znam šta se de fakto desilo.

Koalicija SPS i JS…

(Radomir Lazović: Povreda Poslovnika.)

PREDSEDNIK: Lazoviću, jel možete da ne galamite, da sednete lepo i da slušate u miru, da ne vičete, Lazoviću, nego u miru i u tišini da saslušate?

SNEŽANA PAUNOVIĆ: Možda ne treba da čuje ovo što ja imam da kažem.

Ovo se zove kultura, ovo se zove poštovanje, ovo se zove uvažavanje kolega i ovo se zove, pre svega, odnos koji nije reciprocitet, a često ćete čuti kako se žale je reciprocitet. Nikada se nije desilo da ja ustajem, urlam, mašem rukama dok bilo ko govori, ali to ne smeta da svako svoje navike prezentuje tačno onako kako želi.

Dakle, niko se ni sa kim nije posvađao, koalicija SPS i JS predložila je svoje kandidate za ministre mandataru Ani Brnabić i ona je prihvatila naš predlog. Isto tako kao što smo pre nekoliko dana predložili smenu jednog od predloženih ministara, ne zato što smo u bilo kakvom ratu sa Radetom Bastom, nego zato što vizija, politike koju bi da sprovodimo na dalje prosto se razlikuje između nas i njega. Neko od nas izvesno je greši. Vreme će pokazati ko.

Ono što je meni fascinantno to je da se pokušava predstaviti ljudima i građanima Srbije kao da je pukao ne znam kakav rat, kao da se desilo ne znam kakva katastrofa ili, izvinjavam se, ali moram da citiram, da su ministri neka krpa. Ne, nisu.

Ne sporim da svako pamti svoje ministre na način na koji ih je doživljavao kada je imao većinu i kada je imao Vladu, ali danas ministri nisu krpi, ali i jesu u obavezi da zastupaju politiku države koja je utvrđena, pa ako hoćete i politiku neutralnosti, kada je u pitanju situacija u Ukrajini. Iz mnogo razloga i bezbroj puta smo o tome govorili. Ako treba da danas dodatno to objašnjavamo, složićete se da bi bilo gubljenje vremena, ali me ne iznenađuje da neko percipira to kao svađu.

Podsetiću vas, predsedniče, a možda delimo odgovornosti vi i ja – onomad kada se opozicija posvađala, oni su umesto jednog potpredsednika Skupštine unutar koalicije dobili dva, pa sad cene da svaki sukob koji se dogodi je posledica političke trgovine. Ne, kod nas nema svađa, kod nas ima mimoilaženja u mišljenjima, različitih stavova, neprihvatljivih kontra odluka u odnosu na politiku Vlade Republike Srbije koja je kolektivni organ.

Sve ostalo, što je ovde pokušano da bude prezentovano je jedan strah. Od čega? Od toga da ni sami sebi ne veruju da su taj proevropski blok koji zagovaraju naspram nas koji smo zaboga neki drugi blok. Jesmo, autentično i čisto srpski blok i uvek ćemo biti. Politika i prema istoku i prema zapadu, kada je u pitanju naša koalicija, ali i vladajuća većina, bila je vođena isključivo interesima građana Srbije. U tom kontekstu, ako imate strah od gubitka glasova od strane onih koje zovete proevropski nastrojenim građanima iako ja mislim da cela Srbija vrlo precizno ume da odvoji ponudu koju imate od onoga što zaista žele. Ako takav strah postoji, pa vi biste sada da ga nekako pretvorite u dobit na način što ćete nas optužiti da smo antievropejci. Pa, tome bi vam se uvažene kolege smejali danas i istaknuti predstavnici Evropskog parlamenta.

Još nešto ću vam reći. Koliko god se vi nametali kao budućnost Republike Srbije u političkom smislu, oni i dalje kada dođu razgovaraju sa ljudima koji imaju i političkog iskustva i političkog integriteta. Nije sramota rasti do nivoa da postanete političar i ozbiljna politička partija, ali je sramota praviti se da ste veliki, ako ste još u pelenama. To jeste karakteristika za decu, ali u parlamentu ne sede deca, morate izaći iz vrtića i ukapirati da ste predstavnici građanki i građana Srbije u parlamentu, da imate svoju odgovornost i da ne možete da prodajete šarene laže samo zato što će vam neko verovati da ste zaboga večito u nekoj nepravdi. Kalimero ne postoji u Srbiji, ako i postoji nije mu ime srpska opozicija. Hvala vam.

PREDSEDNIK: Ne znam da li nekada iskoristite kada se ukaže pogodan trenutak da porazgovarate sa Ćutom Jovanovićem, razmenite iskustva? Mnogo toga može da se nauči, na primer koliko je dobro, ako već dođete do pred kraj dana, da ne pokleknete u poslednjim minutima, pa da srljate u opomenu. Ume da bude korisno kad čovek o tome povede računa.

Nema više prijavljenih, ovlašćenih predstavnika koji imaju pravo na reč i koji imaju vreme poslaničke grupe.

Prema tome, zaključujem pretres.

Sada samo saslušajte sledeće. Saglasno članu 87. stav 5. Poslovnika određujem utorak, 11. jul 2023. godine, sa početkom u 17.00 časova, kao Dan za glasanje o tačkama 1, 2. i 4. dnevnog reda sednice Trećeg vanrednog zasedanja Narodne skupštine Republike Srbije u Trinaestom sazivu, jer smo se kao što znate o 3. tački već izjasnili, ako znate, vi koji niste bili tu, možda još niste saznali.

Takođe, pošto su se stekli uslovi saglasno članu 87. stav 5. Poslovnika određujem isti dan, utorak, 11. jul, kao Dan za glasanje o Izveštaju o bezbednosnoj situaciji u Republici Srbiji nastaloj nakon masovnih ubistava u Osnovnoj školi „Vladislav Ribnikar“ u Beogradu i na području Smedereva i Mladenovca, Malom Orašju i Duboni, koji je podnela Vlada, a koje je Narodna skupština razmotrila na Trećoj sednici Prvog redovnog zasedanja održanoj u maju 2023. godine, i o kome se nije izjasnila.

Glasanje o ovoj tački će biti odmah po završetku glasanja o tačkama 1,2. i 4. dnevnog reda sednice Trećeg vanrednog zasedanja u Trinaestom sazivu.

(Posle pauze)

PREDSEDNIK: Poštovane dame i gospodo narodni poslanici, pre nego što pređemo na odlučivanje o tačkama dnevnog reda, potrebno je da utvrdimo kvorum.

Saglasno članu 88. stav 5. Poslovnika Narodne skupštine kvorum za rad Narodne skupštine u danu za glasanje postoji ako je na sednici Narodne skupštine prisutna većina od ukupnog broja narodnih poslanika.

Molim narodne poslanike da ubace svoje identifikacione kartice u jedinice elektronskog sistema za glasanje.

Konstatujem da je primenom elektronskog sistema za glasanje utvrđeno da je u sali prisutno 190 narodnih poslanika, odnosno, da je prisutna većina od ukupnog broja narodnih poslanika, i postoje uslovi za odlučivanje.

Prelazimo na odlučivanje.

Stavljam na glasanje Predlog zaključka povodom razmatranja Izveštaja o nadzoru programa komercijalnih pružalaca medijskih usluga za period od oktobra 2022. godine do kraja marta 2023. godine, sa posebnim osvrtom na izveštavanje o slučajevima nasilja u televizijskim programima, koje je podneo Odbor za kulturu i informisanje.

Zaključujem glasanje: Za – 144, protiv – 49, nije glasalo dva, od ukupno 195.

Konstatujem da je Narodna skupština usvojila Predlog zaključka.

Stavljam na glasanje Predlog Odluke o obrazovanju anketnog odbora radi utvrđivanja činjenica i okolnosti koje su dovele do masovnih ubistava u Osnovnoj Školi “Vladislav Ribnikar“, na teritoriji Smedereva i Mladenovca, Malom Orašju i Duboni, utvrđivanja propusta u vršenju nadležnosti i preduzimanja odgovarajućih radnji, utvrđivanja odgovornosti nadležnih lica i predlaganje mera, u načelu.

Zaključujem glasanje: Za – 193, uzdržan jedan, nije glasao jedan od ukupno 195.

Konstatujem da je Narodna skupština prihvatila Predlog odluke, u načelu.

Treba da se izjasnimo i o amandmanu.

Na tačku 2. amandman je podneo narodni poslanik Aleksandar Olenik. Predlagač je prihvatio amandman.

Stavljam na glasanje ovaj amandman i molim Skupštinu da se izjasni.

Zaključujem glasanje: Za – 170, protiv – sedam, uzdržan – jedan, nije glasalo 16, od ukupno 194.

Konstatujem da je Narodna skupština prihvatila ovaj amandman.

Podsećam da je tačkom 7. Predloga Odluke predviđeno da ova odluka stupa na snagu danom objavljivanja u „Službenom glasniku“ Republike Srbije. Prema članu 196. stav 4. Ustava, zakoni i drugi akti stupaju na snagu najranije osmog dana od dana objavljivanja, mogu da stupe na snagu ranije samo ako za to postoje naročito opravdani razlozi utvrđeni prilikom njihovog donošenja.

Stavljam na glasanje Predlog da se utvrdi postojanje naročito opravdanih razloga da Odluka stupi na snagu ranije od osmog dana od dana objavljivanja.

Zaključujem glasanje: Za – 190, uzdržan - jedan, nije glasalo tri, od ukupno 194.

Konstatujem da Narodna skupština posebno odlučila da postoje naročito opravdani razlozi za stupanje Odluke na snagu u roku kraćem od osam dana.

Pošto smo završili odlučivanje o amandmanu, pristupamo sada glasanju o Predlogu Odluke u celini.

Stavljam na glasanje Predlog Odluke o obrazovanju anketnog odbora o utvrđivanju činjenica i okolnosti koje su dovele do masovnih ubistava u OŠ „Vladislav Ribnikar“, i na teritoriji Smedereva, Mladenovca, u Malom Orašju i Duboni, utvrđivanja propusta u vršenju nadležnosti, preduzimanju odgovarajućih radnji, utvrđivanju odgovornosti nadležnih lica i predlaganje mera, u celini.

Zaključujem glasanje: Za – 193, nije glasao jedan od ukupno 194.

Konstatujem da je Narodna skupština usvojila Predlog Odluke.

Pošto je Narodna skupština obavila pretres, a pre prelaska na odlučivanje, podsećam vas da prema članu 105. stav 2. tačka 9. i članu 133. stav 5. Ustava, Narodna skupština većinom glasova svih narodnih poslanika odlučuje o razrešenju člana Vlade.

Prelazimo na odlučivanje.

Stavljam na glasanje Predlog za razrešenje člana Vlade ministra privrede Radeta Baste.

Zaključujem glasanje: Za – 149, nije glasalo – 45, od ukupno 194.

Konstatujem da je Narodna skupština većinom glasova prihvatila Predlog i na taj način donela odluku o razrešenju člana Vlade, ministra privrede.

Stavljam na glasanje Izveštaj o bezbednosnoj situaciji u Republici Srbiji nastaloj nakon masovnih ubistava OŠ „Vladislav Ribnikar“, i na teritoriji Smedereva, Mladenovca, u Malom Orašju i Duboni.

Zaključujem glasanje: Za – 146, protiv – 49, od ukupno 195.

Konstatujem da je Narodna skupština prihvatila Izveštaj o bezbednosnoj situaciji u Republici Srbiji nastaloj nakon masovnih ubistava u OŠ „Vladislav Ribnikar“ u Beogradu, i na teritoriji Smedereva, Mladenovca, u Malom Orašju i Duboni.

Povodom ukazivanja narodnih poslanika na povrede Poslovnika Narodne skupštine, podsećam vas na odredbu člana 103. stav 6. Poslovnika prema kojoj ako i posle objašnjenja predsednika Narodne skupštine, odnosno predsedavajućeg, narodni poslanik smatra da je povreda učinjena, može zahtevati, bez prava na obrazlaganje, da se Narodna skupština bez pretresa o tome izjasni u danu za glasanje.

Saglasno navedenim odredbama Poslovnika, prelazimo na odlučivanje.

Narodna poslanica Tatjana Manojlović, 30. maja u 16 časova i 38 minuta, ukazala je na povredu člana 106. stav 1.

Molim da se Skupština izjasni.

Zaključujem glasanje: za – 29, protiv – dva, nije glasalo – 163, od ukupno – 194 narodnih poslanika.

Konstatujem da je Skupština odlučila da nije povređen Poslovnik.

Narodna poslanica Marina Lipovac Tanasković, 30. maja u 16 časova i 42 minuta, ukazala je na povredu člana 108. stav 1.

Molim da se Skupština izjasni.

Zaključujem glasanje: za – 23, protiv – jedan, nije glasalo – 167, od ukupno – 191 narodnog poslanika.

Konstatujem da je Skupština odlučila da nije povređen Poslovnik.

Narodna poslanica Ivana Parlić, 30. maja u 16 časova i 46 minuta, ukazala je na povredu člana 100. Poslovnika.

Molim da se Skupština izjasni.

Zaključujem glasanje: za – 17, nije glasalo – 172, od ukupno – 189 narodnih poslanika.

Konstatujem da je Skupština odlučila da nije povređen Poslovnik.

Narodni poslanik Nebojša Cakić, 31. maja u 11 časova i dva minuta, ukazao je na povredu čl. 106, 108. 100.

Molim da se Skupština izjasni.

Zaključujem glasanje: za – 28, nije glasalo – 160, od ukupno – 188 narodnih poslanika.

Konstatujem da je Skupština odlučila da nije povređen Poslovnik.

Narodni poslanik Dragan Nikolić, 31. maja u 11 časova i 46 minuta, ukazao je na povredu člana 100.

Molim da se Skupština izjasni.

Zaključujem glasanje: za – 14, nije glasalo – 174, od ukupno – 188 narodnih poslanika.

Konstatujem da je Skupština odlučila da nije povređen Poslovnik.

Narodni poslanik Borko Puškić, 31. maja u 11 časova i 49 minuta, ukazao je na povredu člana 103. stav 2. Poslovnika.

Molim da se Skupština izjasni.

Zaključujem glasanje: za – 19, nije glasalo – 168, od ukupno – 187 narodnih poslanika.

Konstatujem da je Skupština odlučila da nije povređen Poslovnik.

Narodni poslanik Janko Veselinović, 1. juna u 13 časova i 10 minuta, ukazao je na povredu člana 109. Poslovnika.

Molim da se Skupština izjasni.

Zaključujem glasanje: za – 27, nije glasalo – 158, od ukupno – 185 narodnih poslanika.

Konstatujem da je Skupština odlučila da nije povređen Poslovnik.

Narodna poslanica Tatjana Manojlović, 1. juna u 16 časova i 16 minuta, ukazala je na povredu čl. 106, 107. i 108. Poslovnika.

Molim da se Skupština izjasni.

Zaključujem glasanje: za – 26, nije glasalo – 158, od ukupno – 184 narodnih poslanika.

Konstatujem da je Skupština odlučila da nije povređen Poslovnik.

Narodni poslanik Dragan Nikolić, 1. juna u 17 časova i šest minuta, ukazao je na povredu člana 100. Poslovnika.

Molim da se Skupština izjasni.

Zaključujem glasanje: za – 15, nije glasalo – 169, od ukupno – 184 narodnih poslanika.

Konstatujem da je Skupština odlučila da nije povređen Poslovnik.

Narodni poslanik Nebojša Cakić, 6. juna u 15 časova i 25 minuta, ukazao je na povredu člana 108. stav 1. u vezi sa članom 107. stav 2. Poslovnika.

Molim da se Skupština izjasni.

Zaključujem glasanje: za – 33, nije glasalo – 151, od ukupno – 184 narodnih poslanika.

Konstatujem da je Skupština odlučila da nije povređen Poslovnik.

Narodna poslanica Tatjana Manojlović, 6. juna u 16 časova i 18 minuta, ukazala je na povredu člana 27. Poslovnika.

Molim da se Skupština izjasni.

Zaključujem glasanje: za – 20, nije glasalo – 164, od ukupno – 184 narodnih poslanika.

Konstatujem da je Skupština odlučila da nije povređen Poslovnik.

Narodna poslanica Jelena Milošević, 7. juna u 11 časova i 48 minuta, ukazala je na povredu člana 27. Poslovnika.

Molim da se Skupština izjasni.

Zaključujem glasanje: za – 29, nije glasalo – 155, od ukupno – 184 narodnih poslanika.

Konstatujem da je Skupština odlučila da nije povređen Poslovnik.

Narodna poslanica Marinika Tepić, 7. juna u 11 časova i 52 minuta, ukazala je na povredu člana 106. stav 3. Poslovnika.

Molim da se Skupština izjasni.

Zaključujem glasanje: za – 31, protiv – jedan, nije glasalo – 152, od ukupno – 184 narodnih poslanika.

Konstatujem da je Skupština odlučila da nije povređen Poslovnik.

Narodni poslanik Veroljub Stevanović, 7. juna u 11 časova i 54 minuta, ukazao je na povredu člana 108. Poslovnika.

Molim da se Skupština izjasni.

Zaključujem glasanje: za – 18, nije glasalo – 166, od ukupno – 184 narodnih poslanika.

Konstatujem da je Skupština odlučila da nije povređen Poslovnik.

Narodna poslanica Biljana Đorđević, 7. juna u 11 časova i 57 minuta, ukazala je na povredu člana 105. Poslovnika.

Molim da se Skupština izjasni.

Zaključujem glasanje: za – 31, nije glasalo – 152, od ukupno – 183 narodnih poslanika.

Konstatujem da je Skupština odlučila da nije povređen Poslovnik.

Narodni poslanik Miodrag Gavrilović, 7. juna u 13 časova i tri minuta, ukazao je na povredu člana 106. stav 3. Poslovnika.

Molim da se Skupština izjasni.

Zaključujem glasanje: za – 29, nije glasalo – 154, od ukupno – 183 narodnih poslanika.

Konstatujem da je Skupština odlučila da nije povređen Poslovnik.

Narodna poslanica Jelena Milošević, 8. juna u 12 časova i 18 minuta, ukazala je na povredu člana 27. Poslovnika.

Molim da se Skupština izjasni.

Zaključujem glasanje: za – 31, nije glasao – 151, od ukupno – 182 narodnih poslanika.

Konstatujem da je Skupština odlučila da nije povređen Poslovnik.

Narodni poslanik Aleksandar Jovanović, 8. juna u 12 časova i 20 minuta, ukazao je na povredu člana 108. Poslovnika.

Molim da se Skupština izjasni.

Zaključujem glasanje: za – 27, nije glasalo – 155, od ukupno – 182 narodnih poslanika.

Konstatujem da je Skupština odlučila da nije povređen Poslovnik.

Narodni poslanik Milan Radin, 8. juna u 16 časova i 13 minuta, ukazao je na povredu člana 90. stav 2, u vezi sa članom 103. stav 2. Poslovnika.

Molim da se Skupština izjasni.

Zaključujem glasanje: za – 10, nije glasalo – 172, od ukupno – 182 narodnih poslanika.

Konstatujem da je Skupština odlučila da nije povređen Poslovnik.

Narodna poslanica Tatjana Manojlović, 8. juna u 16 časova i 15 minuta, ukazala je na povredu člana 255. Poslovnika.

Molim da se Skupština izjasni.

Zaključujem glasanje: za - 25, nije glasalo - 156, od ukupno - 181 narodnog poslanika.

Konstatujem da je Skupština odlučila da nije povređen Poslovnik.

Narodni poslanik Marijan Rističević, 8. juna u 16 časova i 50 minuta, ukazao je na povredu članova 106, 107. i 108. Poslovnika.

Molim da se Skupština izjasni.

Zaključujem glasanje: za - jedan, protiv - 13, uzdržan - jedan, nije glasalo - 166, od ukupno - 181 narodnog poslanika.

Konstatujem da je Skupština odlučila da nije povređen Poslovnik.

Narodni poslanik Janko Veselinović, 15. juna u 15 časova i 23 minuta, ukazao je na povredu člana 89. Poslovnika.

Molim da se Skupština izjasni.

Zaključujem glasanje: za - 30, nije glasao - 151, od ukupno - 181 narodnog poslanika.

Konstatujem da je Skupština odlučila da nije povređen Poslovnik.

Narodna poslanica Tatjana Manojlović, 15. juna u 15 časova i 24 minuta, ukazala je na povredu člana 27. Poslovnika.

Molim da se Skupština izjasni.

Zaključujem glasanje: za - 23, nije glasalo - 158, od ukupno - 181 narodnog poslanika.

Konstatujem da je Skupština odlučila da nije povređen Poslovnik.

Narodna poslanica Tamara Milenković Kerković, 21. juna u 13 časova i 35 minuta, ukazala je na povredu člana 106. Poslovnika.

Molim da se Skupština izjasni.

Zaključujem glasanje: za - 26, nije glasalo - 155, od ukupno - 181 narodnog poslanika.

Konstatujem da je Skupština odlučila da nije povređen Poslovnik.

Narodna poslanica Ivana Parlić, 22. juna u 12 časova i 15 minuta, ukazala je na povredu člana 107. Poslovnika.

Molim da se Skupština izjasni.

Zaključujem glasanje: za - 16, nije glasalo - 165, od ukupno - 181 narodnog poslanika.

Konstatujem da je Skupština odlučila da nije povređen Poslovnik.

Narodna poslanica Ivana Parlić, 22. juna u 12 časova i 32 minuta, ukazala je na povredu člana 107. Poslovnika.

Molim da se Skupština izjasni.

Zaključujem glasanje: za - 17, protiv - jedan, nije glasalo - 163, od ukupno - 181 narodnog poslanika.

Konstatujem da je Skupština odlučila da nije povređen Poslovnik.

Narodna poslanica Tatjana Manojlović, 22. juna u 12 časova i 34 minuta, ukazala je na povredu člana 106. Poslovnika.

Molim da se Skupština izjasni.

Zaključujem glasanje: za - 25, protiv - jedan, nije glasalo - 155, od ukupno - 181 narodnog poslanika.

Konstatujem da je Skupština odlučila da nije povređen Poslovnik.

Narodni poslanik Boško Obradović, 22. juna u 12 časova i 47 minuta, ukazao je na povredu člana 27. Poslovnika.

Molim da se Skupština izjasni.

Zaključujem glasanje: za - 19, nisu glasala - 162, od ukupno - 181 narodnog poslanika.

Konstatujem da je Skupština odlučila da nije povređen Poslovnik.

Narodni poslanik Vladeta Janković, 22. juna u 13 časova i 12 minuta, ukazao je na povredu člana 106. Poslovnika.

Molim da se Skupština izjasni.

Zaključujem glasanje: za - 20, protiv - jedan, nije glasalo - 160, od ukupno - 181 narodnog poslanika.

Konstatujem da je Skupština odlučila da nije povređen Poslovnik.

Narodni poslanik Miodrag Gavrilović, 22. juna u 16 časova i šest minuta, ukazao je na povredu člana 108. Poslovnika.

Molim da se Skupština izjasni.

Zaključujem glasanje: za - 29, nisu glasala - 152, od ukupno - 181 narodnog poslanika.

Konstatujem da je Skupština odlučila da nije povređen Poslovnik.

Narodna poslanica Tamara Milenković Kerković, 22. juna u 16 časova i 17 minuta, ukazala je na povredu člana 108. Poslovnika.

Molim da se Skupština izjasni.

Zaključujem glasanje: za - 22, nije glasalo - 158, od ukupno - 180 narodnih poslanika.

Konstatujem da je Skupština odlučila da nije povređen Poslovnik.

Narodna poslanica Tatjana Manojlović, 22. juna u 16 časova i 27 minuta, ukazala je na povredu članova 255. i 257. Poslovnika.

Molim da se Skupština izjasni.

Zaključujem glasanje: za - 25, protiv - jedan, nije glasalo - 154, od ukupno - 180 narodnih poslanika.

Konstatujem da je Skupština odlučila da nije povređen Poslovnik.

Narodni poslanik Miodrag Gavrilović, 22. juna u 17 časova i 31 minut, ukazala je na povredu člana 27. Poslovnika.

Molim da se Skupština izjasni.

Zaključujem glasanje: za - 24, nije glasalo - 155, od ukupno - 179 narodnih poslanika.

Konstatujem da je Skupština odlučila da nije povređen Poslovnik.

Narodni poslanik Aleksandar Jovanović, na sednici 27. juna 2023. godine, u 12 časova i 18 minuta, ukazao je na povredu člana 106. Poslovnika.

Molim da se Skupština izjasni.

Zaključujem glasanje: za – 21, nije glasalo – 158, od ukupno - 179.

Konstatujem da je Skupština odlučila da nije povređen ni ovaj član Poslovnika.

Narodni poslanik Vladimir Gajić, na sednici 27. juna 2023. godine, u 12 časova i 21 minut, ukazao je na povredu člana 27, 103, 104, 106. i 107. Poslovnika.

Molim da se Skupština izjasni.

Zaključujem glasanje: za – 12, nije glasalo – 167, od ukupno - 179.

Konstatujem da je Skupština odlučila da nisu povređeni ovi članovi Poslovnika.

Narodni poslanik Jelena Jerinić, na sednici 29. juna 2023. godine, u 12 časova i 42 minuta, ukazala je na povredu člana 27. Poslovnika.

Molim da se Skupština izjasni.

Zaključujem glasanje: za – 25, protiv – jedan, nije glasalo – 153, od ukupno - 179.

Konstatujem da je Skupština odlučila da nije povređen ovaj član Poslovnika.

Narodni poslanik Tatjana Manojlović, na sednici 29. juna 2023. godine, u 13 časova i 40 minuta, ukazala je na povredu člana 27. Poslovnika.

Molim da se Skupština izjasni.

Zaključujem glasanje: za – 21, protiv – jedan, nije glasalo – 157, od ukupno - 179.

Konstatujem da je Skupština odlučila da nije povređen Poslovnik.

Narodni poslanik Jelena Milošević, na sednici 4. jula 2023. godine, u 16 časova i 57 minuta, ukazala je na povredu člana 100. Poslovnika.

Molim da se Skupština izjasni.

Zaključujem glasanje: za – 32, protiv – dva, nije glasalo – 144, od ukupno - 178.

Konstatujem da je Skupština odlučila da nije povređen n Poslovnik.

Narodni poslanik Srđan Milivojević, na sednici 4. jula 2023. godine, u 17 časova i dva minuta, ukazao je na povredu člana 103. stav 4. Poslovnika.

Molim da se Skupština izjasni.

Zaključujem glasanje: za – 35, protiv – jedan, nije glasalo – 142, od ukupno - 178.

Konstatujem da je Skupština odlučila da nije povređen Poslovnik.

Glasa se pritiskom na taster, ne vikanjem iz klupa.

Narodni poslanik Vladeta Janković, na sednici 5. jula 2023. godine, u 12 časova i 22 minuta, ukazao je na povredu člana 97. u vezi sa članovima 106, 107. i 109. Poslovnika.

Molim da se Skupština izjasni.

Zaključujem glasanje: za – 24, nije glasalo – 154, od ukupno - 178.

Konstatujem da je Skupština odlučila da nisu povređeni navedeni članovi Poslovnika.

Narodni poslanik Boško Obradović, na sednici 5. jula 2023. godine, u 12 časova i 28 minuta, ukazao je na povredu člana 27. stav 2. Poslovnika.

Molim da se Skupština izjasni.

Zaključujem glasanje: za – 18, protiv – jedan, nije glasalo – 160, od ukupno - 179.

Konstatujem da je Skupština odlučila da nije povređen Poslovnik.

Narodni poslanik Đorđe Komlenski, na sednici 5. jula 2023. godine, u 13 časova i 23 minuta, ukazao je na povredu člana 104. stav 3. Poslovnika.

Molim da se Skupština izjasni.

Zaključujem glasanje: za – tri, protiv – osam, nije glasalo – 166, od ukupno - 177.

Konstatujem da je Skupština odlučila da nije povređen Poslovnik.

Narodni poslanik Nebojša Cakić, na sednici 10. jula 2023. godine, u 12 časova i 52 minuta, ukazao je na povredu člana 108. stav 1. Poslovnika.

Molim da se Skupština izjasni.

Zaključujem glasanje: za – 32, nije glasalo – 145, od ukupno - 177.

Konstatujem da je Skupština odlučila da nije povređen Poslovnik.

Narodni poslanik Radomir Lazović, na sednici 10. jula 2023. godine, u 12 časova i 56 minuta, ukazao je na povredu člana 103. Poslovnika.

Molim da se Skupština izjasni.

Zaključujem glasanje: za – 30, protiv – jedan, nije glasalo – 146, od ukupno - 177.

Konstatujem da je Skupština odlučila da nije povređen ni ovaj član Poslovnika.

Narodni poslanik Branimir Jovančićević, na sednici 11. jula 2023. godine, u 15 časova i 17 minuta, ukazao je na povredu člana 108. Poslovnika.

Molim da se Skupština izjasni.

Zaključujem glasanje: za – 29, nije glasalo – 148, od ukupno - 177.

Konstatujem da je Skupština odlučila da nije povređen ni ovaj član Poslovnika.

Narodni poslanik Janko Veselinović, na sednici 11. jula 2023. godine, u 16 časova i 12 minuta, ukazao je na povredu člana 103. a u vezi sa članovima 106. i 107. Poslovnika.

Molim da se Skupština izjasni.

Zaključujem glasanje: za – 30, protiv – dva, nije glasalo – 145, od ukupno - 177.

Konstatujem da je Skupština odlučila da nije povređen ni ovaj član Poslovnika.

Narodni poslanik Miodrag Gavrilović, na sednici 11. jula 2023. godine, u 16 časova i 13 minuta, ukazao je na povredu člana 229. Poslovnika.

Molim da se Skupština izjasni.

Zaključujem glasanje: za – 31, nije glasalo – 146, od ukupno - 177.

Konstatujem da je Skupština odlučila da nije povređen ni ovaj član Poslovnika.

Sada ono što čekate toliko dugo, da ste počeli da izlazite sa sednice i pre ove rečenice.

Pošto je Narodna skupština obavila razmatranje svih tačaka dnevnog reda ove sednice i odlučivanje o njima, saglasno članu 102. Poslovnika Narodne skupštine, zaključujem sednicu Trećeg vanrednog zasedanja Narodne skupštine u Trinaestom sazivu.

(Sednica je završena u 17.25 časova.)